NYƆŊMƆ kɛ Adam kɛ Hawa wo Eden abɔɔ lɛ mli. Eyɛ mli akɛ amɛfeee toiboo ni amɛgboi moŋ nɛ, shi Nyɔŋmɔ egbele hegbɛ naa kɛha amɛbii, ní wɔ hu wɔfata he ŋmɛnɛ lɛ, ákɛ wɔhi shi kɛya naanɔ yɛ Paradeiso. Biblia lɛ woɔ shi akɛ: “Jalɔi lɛ, shikpɔŋ lɛ aaatsɔ amɛnɔ̃ ni amɛaahi nɔ daa.”—Lala 37:29.\nBiblia lɛ wieɔ “ŋwɛi hee” kɛ “shikpɔŋ hee” he. (Yesaia 65:17; 2 Petro 3:13) Mɛi ni feɔ ŋmɛnɛŋmɛnɛ “ŋwɛi” lɛ ji adesai anɔyelii ni yɔɔ ŋmɛnɛ lɛ, shi Yesu Kristo kɛ mɛi ni baafata ehe kɛye nɔ yɛ ŋwɛi lɛ baafee “ŋwɛi hee” lɛ. Kwɛ bɔ ni ebaafee miishɛɛ eha yɛ be mli ni ŋwɛi hee lɛ, ni ji Nyɔŋmɔ jalɛ nɔyeli ni kɛ toiŋjɔlɛ baaba lɛ yeɔ shikpɔŋ lɛ nɔ lɛ!\nBelɛ mɛni ji “shikpɔŋ hee” lɛ?— Shikpɔŋ hee lɛ baafee gbɔmɛi kpakpai ni sumɔɔ Yehowa. Esa akɛ onu shishi akɛ, kɛ́ Biblia lɛ wie “shikpɔŋ lɛ” he lɛ, bei komɛi lɛ eetsɔɔ gbɔmɛi ni yɔɔ shikpɔŋ lɛ nɔ, shi jeee shikpɔŋ lɛ diɛŋtsɛ. (1 Mose 11:1; Lala 66:4; 96:1) No hewɔ lɛ, mɛi ni feɔ shikpɔŋ hee lɛ baahi shi yɛ biɛ yɛ shikpɔŋ nɛɛ nɔ.\nNo mli lɛ efɔŋfeelɔi ni yɔɔ ŋmɛnɛ lɛ bɛ dɔŋŋ. Kaimɔ akɛ, Noa gbii lɛ amli Nu Afua lɛ kpata efɔŋfeelɔi ajeŋ ko hiɛ. Ni taakɛ wɔkase lɛ, abaakpata efɔŋfeelɔi ajeŋ ni yɔɔ ŋmɛnɛ lɛ hiɛ yɛ Harmagedon. Agbɛnɛ nyɛhaa wɔsusua bɔ ni shihilɛ yɛ Harmagedon sɛɛ yɛ Nyɔŋmɔ jeŋ hee lɛ mli lɛ baaji aha lɛ he wɔkwɛa.\nAni oosumɔ ni ohi shi kɛya naanɔ yɛ Paradeiso yɛ Nyɔŋmɔ toiŋjɔlɛ jeŋ hee lɛ mli?— Datrɛfonyo ko bɛ ni baanyɛ aha wɔhi shi kɛya naanɔ. Tsofa ko bɛ ní wɔɔkɔ ní baanyɛ atsĩ wɔnaa koni wɔkagboi. Gbɛ kome pɛ ni wɔbaanyɛ wɔtsɔ nɔ wɔhi shi kɛya naanɔ ji ni wɔtsi wɔbɛŋkɛ Nyɔŋmɔ. Ni Tsɔɔlɔ Kpele lɛ tsɔɔ wɔ bɔ ni wɔɔfee nakai.\nHa wɔgbele wɔ—Biblia lɛ kɛya Yohane yitso 17, kuku 3. Wɔnaa Tsɔɔlɔ Kpele lɛ wiemɔi nɛɛ yɛ jɛmɛ, akɛ: “Shi enɛ ji naanɔ wala lɛ, ákɛ amɛle bo, anɔkwa Nyɔŋmɔ kome lɛ, kɛ Yesu Kristo, mɔ ni otsu lɛ.”\nNo hewɔ lɛ, mɛni Yesu kɛɛ esa akɛ wɔfee koni wɔhi shi kɛya naanɔ?— Klɛŋklɛŋ lɛ, esa akɛ wɔná Yehowa, wɔŋwɛi Tsɛ lɛ, kɛ agbɛnɛ e-Bi lɛ ni ŋɔ ewala eha wɔ lɛ hu ahe nilee. Enɛ tsɔɔ akɛ ehe miihia ni wɔkase Biblia lɛ. Kasemɔ Nii Kɛjɛ Tsɔɔlɔ Kpele lɛ Ŋɔɔ wolo nɛɛ, miiye kɛmiibua wɔ koni wɔfee enɛ.\nShi yɛ mɛɛ gbɛ nɔ Yehowa he nii ni wɔɔkase lɛ baaye abua wɔ koni wɔhi shi kɛya naanɔ?— Ojogbaŋŋ, taakɛ bɔ ni niyenii he hiaa wɔ daa gbi lɛ, ehe miihia ni wɔkase Yehowa he nii daa. Biblia lɛ kɛɔ akɛ: ‘Jeee aboloo kɛkɛ haa gbɔmɔ yi naá wala; shi moŋ wiemɔ fɛɛ wiemɔ ni jɛɔ Yehowa daaŋ lɛ.’—Mateo 4:4.\nEsa akɛ wɔná Yesu Kristo hu he nilee, ejaakɛ Nyɔŋmɔ tsu e-Bi lɛ kɛba koni ebajie wɔhe eshai lɛ kɛya. Biblia lɛ kɛɔ akɛ: “Yiwalaheremɔ bɛ mɔ ko mɔ ko mli.” Ni Biblia lɛ kɛɔ hu akɛ: “Mɔ ni heɔ bi lɛ nɔ yeɔ lɛ, eyɛ naanɔ wala.” (Bɔfoi lɛ Asaji 4:12; Yohane 3:36) Agbɛnɛ, ákɛ ‘aaahe’ Yesu nɔ ‘aye’ lɛ tsɔɔ mɛni?— Etsɔɔ akɛ wɔheɔ Yesu nɔ wɔyeɔ diɛŋtsɛ, ni wɔle akɛ kɛ́ ehe bɛ mli lɛ, wɔnyɛŋ wɔhi shi kɛya naanɔ. Ani wɔheɔ enɛ wɔyeɔ?— Kɛ́ wɔheɔ wɔyeɔ lɛ, no lɛ wɔbaaya nɔ wɔkase nii kɛjɛ Tsɔɔlɔ Kpele lɛ ŋɔɔ daa, ni wɔbaafee nɔ ni ekɛɔ akɛ wɔfee lɛ.\nGbɛ kome ni hi jogbaŋŋ ni wɔɔtsɔ nɔ wɔkase Tsɔɔlɔ Kpele lɛ ji ní wɔkane wolo nɛɛ shii abɔ, ni wɔkwɛ mfonirii lɛ fɛɛ ni wɔjwɛŋ he. Kwɛmɔ akɛ obaanyɛ oha sanebimɔi ni kɔɔ mfonirii nɛɛ ahe lɛ hetoo lo. Kɛfata he lɛ, okɛ omami loo opapa akane wolo lɛ. Kɛ́ ofɔlɔi bɛ lɛ, okɛ mɛi krokomɛi ni edara kɛ gbekɛbii krokomɛi akane. Ani efeŋ sane ni yɔɔ miishɛɛ waa akɛ ooonyɛ oye obua mɛi krokomɛi koni amɛkase nɔ ni ehe hiaa ni amɛfee, koni amɛhi shi kɛya naanɔ yɛ Nyɔŋmɔ jeŋ hee lɛ mli lɛ, kɛjɛ Tsɔɔlɔ Kpele lɛ ŋɔɔ?—\nBiblia lɛ kɛɔ wɔ akɛ: ‘Je lɛ miiho aya.’ Shi kɛlɛ, Biblia lɛ tsɔɔ wɔ bɔ ni wɔɔfee ni wɔhi shi kɛya naanɔ yɛ Nyɔŋmɔ jeŋ hee lɛ mli. Ekɛɔ akɛ: “Mɔ ni feɔ Nyɔŋmɔ suɔmɔnaa nii lɛ hiɔ shi kɛyaa naanɔ.” (1 Yohane 2:17) Belɛ, te wɔɔfee tɛŋŋ wɔhi shi kɛya naanɔ yɛ Nyɔŋmɔ jeŋ hee lɛ mli?— Hɛɛ, kɛtsɔ Yehowa kɛ esuɔmɔ Bi Yesu he nilee ni wɔɔná lɛ nɔ. Shi esa akɛ wɔfee loo wɔkɛ nɔ ni wɔkaseɔ lɛ hu atsu nii. Eba akɛ wolo nɛɛ ni okaseɔ lɛ baaye abua bo koni otsu enɛɛmɛi ahe nii.\nOkaseɔ kooloi ni miihi shi yɛ toiŋjɔlɛ mli lɛ ahe nii yɛ be mli ni okaneɔ Yesaia 11:6-9 kɛ Yesaia 65:25 lɛ. Kwɛmɔ nɛkɛ mfonirii nɛɛ. Kwɛmɔ gwantɛŋ bi lɛ, abotia bi lɛ, kootsɛ lɛ, klaŋ lɛ, jata agbo lɛ, kɛ gbekɛbii ni kɛ amɛ yɔɔ lɛ. Ani obaanyɛ otsĩ kooloi krokomɛi ni yɔɔ mfoniri nɛɛ mli ni Biblia lɛ wieɔ amɛhe lɛ agbɛi atã?— Kwɛmɔ gbekɛ nuu fioo ni kɛ onufu lɛ shwɛɔ lɛ! Ehe ehiaaa ni mɔ fɛɛ mɔ ni hiɔ jeŋ hee lɛ mli lɛ ashe gbeyei. (Hoshea 2:20) Te osusuɔ enɛ he ohaa tɛŋŋ?—\nAgbɛnɛ, kadimɔ akɛ toiŋjɔlɛ yɛ gbɔmɛi srɔtoi lɛ fɛɛ ateŋ. Amɛsumɔɔ amɛhe, taakɛ Yesu kɛɛ akɛ esɛɛnyiɛlɔi lɛ baafee lɛ. (Yohane 13:34, 35) Akɛ tawuu nibii lɛ miifee dɛŋdadei koni akɛhu shikpɔŋ lɛ nɔ. Biblia lɛ wieɔ toiŋjɔlɛ kɛ shweshweeshwe shihilɛ ni yɔɔ naakpɛɛ ni gbɔmɛi baaná mli ŋɔɔmɔ yɛ Nyɔŋmɔ jeŋ hee lɛ mli lɛ he. Wɔbaanyɛ wɔkane enɛ he sane yɛ ŋmalɛi tamɔ Lala 72:7; Yesaia 2:4; 32:16-18; kɛ Ezekiel 34:25 lɛ amli.\nKwɛmɔ gbɔmɛi ni yɔɔ baafa nɛɛ lɛ. Amɛmiisaa shikpɔŋ lɛ nɔ, koni efee shihilɛhe ko ni yɔɔ fɛo. Kwɛmɔ tsũi fɛfɛji ni amɛmamɔɔ lɛ, kɛ aduawai kɛ baai srɔtoi ni anaa yɛ biɛ lɛ. Toiŋjɔlɛ yɛ gbɔmɛi kɛ shikpɔŋ lɛ teŋ, no hewɔ lɛ shikpɔŋ lɛ etsɔ paradeiso tamɔ Eden abɔɔ lɛ. Wɔbaanyɛ wɔkane nibii ni yɔɔ naakpɛɛ nɛɛ ahe saji yɛ Lala 67:7; 72:16; Yesaia. 25:6; 65:21-24; kɛ Ezekiel 36:35.\nTaakɛ onaa yɛ biɛ lɛ, mɔ fɛɛ mɔ yɛ gbɔmɔtsoŋ hewalɛ kpakpa mli ni amɛyɛ miishɛɛ. Gbɔmɛi baanyɛ atumɔ kɛya ŋwɛi waa tamɔ ofrote. Mɔ ko mɔ ko bɛ jɛi ni eje kpa, eshwila, loo ni ahe miiye. Ni kwɛmɔ mɛi ni átee amɛ shi kɛjɛ gbohii ateŋ lɛ! Biblia lɛ wieɔ saji nɛɛ ahe yɛ Yesaia 25:8; 33:24; 35:5, 6; Bɔfoi lɛ Asaji 24:15; kɛ Kpojiemɔ 21:3, 4.\nNaanɔ Wala lɛ Nɛ! (Lala 55)


Biblia Mli Saji Ŋshɔ Tsuru lɛ Foo - Yehowa Odasefoi a-Wɛb Saiti\nKWƐMƆ nɔ ni yaa nɔ lɛ! Mose ni, ni ekpã etso lɛ mli yɛ Ŋshɔ Tsuru lɛ nɔ. Mɛi ni fata ehe ni amɛyɔɔ shweshweeshwe yɛ afãgbɛ lɛ ji Israelbii lɛ. Shi Farao kɛ etai lɛ fɛɛ miimii nu yɛ ŋshɔ lɛ mli. Nyɛhaa wɔkwɛa bɔ ni fee ni eba lɛ nakai.\nTaakɛ wɔkase lɛ, beni Nyɔŋmɔ kɛ haomɔ ni ji 10 lɛ ba Mizraimbii lɛ anɔ lɛ, Farao kɛɛ Israelbii lɛ ni amɛshi Mizraim. Israelbii ni tee lɛ ayifalɛ aaafee hii 600,000, kɛ yei kɛ gbekɛbii babaoo hu. Agbɛnɛ hu, mɛi krokomɛi babaoo, ni ebatsɔmɔ mɛi ni heɔ Yehowa amɛyeɔ lɛ hu fata Israelbii lɛ ahe kɛtee. Amɛ fɛɛ amɛloo amɛtooi kɛ amɛtsinai kɛtee.\nDani amɛbaaya lɛ, Israelbii lɛ bi Mizraimbii lɛ ni amɛha amɛ atadei kɛ nibii ni akɛ shika kɛ jwiɛtɛi efee lɛ eko. Mizraimbii lɛ miishe gbeyei waa yɛ naagbee haomɔ ni ba amɛnɔ lɛ hewɔ. No hewɔ lɛ amɛha Israelbii lɛ nɔ fɛɛ nɔ ni amɛbi amɛ lɛ.\nGbii ﬁoo komɛi asɛɛ lɛ Israelbii lɛ bashɛ Ŋshɔ Tsuru lɛ he. Amɛjɔɔ amɛhe yɛ jɛmɛ. Yɛ nakai be lɛ mli lɛ, ebɔi Farao kɛ emaŋbii lɛ dɔɔ akɛ amɛha Israelbii lɛ etee. Amɛkɛɛ akɛ: ‘Wɔha wɔnyɔji lɛ etee!’\nNo hewɔ lɛ Farao tsake ejwɛŋmɔ shikome ekoŋŋ. Efee oya ni eha eta shwiili kɛ etabilɔi lɛ fɛɛ saa amɛhe. Kɛkɛ ni amɛkɛ shwiilii krɛdɛɛi 600, kɛ Mizraim shwiilii krokomɛi fɛɛ nyiɛ Israelbii lɛ asɛɛ.\nBeni Israelbii lɛ na akɛ Farao kɛ ewebii lɛ nyiɛ amɛsɛɛ kɛmiiba lɛ, amɛshe gbeyei waa. He ko bɛ ni amɛbaajo foi kɛtsɔ. Ŋshɔ Tsuru lɛ yɛ amɛhiɛ gbɛ, ni Mizraimbii lɛ hu ejɛ he kroko ni ji amɛsɛɛgbɛ kɛmiiba. Shi Yehowa kɛ atatu fo ewebii lɛ kɛ Mizraimbii lɛ ateŋ. No hewɔ lɛ Mizraimbii lɛ enaaa Israelbii lɛ koni amɛtutua amɛ.\nKɛkɛ ni Yehowa kɛɛ Mose koni ekpã etso lɛ mli yɛ Ŋshɔ Tsuru lɛ nɔ. Beni efee nakai lɛ, Yehowa ha kɔɔyɔɔ ko ni naa wa waa tswa kɛjɛ bokagbɛ. Ŋshɔ lɛ mli nui lɛ amli gba enyɔ, ni nui lɛ wa edamɔ shi yɛ biɛ kɛ biɛ!\nKɛkɛ ni Israelbii lɛ nyiɛ shikpɔŋ gbiŋ nɔ kɛtsɔ ŋshɔ lɛ teŋ. Eye ŋmɛlɛtswai babaoo dani mɛi akpekpei abɔ lɛ fɛɛ kɛ amɛkooloi lɛ fɛɛ tsɔ ŋshɔ lɛ mli kɛyaje esɛɛ yɛ afã kroko lɛ shweshweeshwe. Yɛ naagbee lɛ, Mizraimbii lɛ na Israelbii lɛ ekoŋŋ. Amɛnyɔji lɛ miiya! No hewɔ lɛ amɛjo foi kɛbote ŋshɔ lɛ mli kɛnyiɛ amɛsɛɛ.\nBeni amɛfee nakai lɛ, Nyɔŋmɔ ha amɛshwiilii lɛ anaji lɛ bɔi kpɔlɔmɔ. Mizraimbii lɛ atsui fã waa ni amɛbɔi bolɔmɔ akɛ: ‘Yehowa miiwu eeshi wɔ kɛmiiha Israelbii lɛ. Nyɛhaa wɔkua wɔsɛɛ kɛjɛa biɛ.’ Shi no mli lɛ ekpe sɛɛ tsɔ̃.\nNɛkɛ be nɛɛ mli ni Yehowa kɛɛ Mose akɛ ekpã etso lɛ mli yɛ Ŋshɔ Tsuru lɛ nɔ, tamɔ bɔ ni ona yɛ mfoniri lɛ mli lɛ. Ni beni Mose fee nakai lɛ, nui ni damɔ shi tamɔ gbogboi lɛ ku amɛsɛɛ ni amɛbaha Mizraimbii lɛ kɛ amɛshwiilii lɛ fɛɛ anɔ. Amɛtai lɛ fɛɛ enyiɛ Israelbii lɛ asɛɛ kɛtee ŋshɔ lɛ mli. Ni Mizraimbii lɛ ateŋ mɔ kome folo po ejeee mli ni ehiɛ kã!\nKwɛ bɔ ni Nyɔŋmɔ webii lɛ fɛɛ na miishɛɛ amɛha, akɛ ahere amɛ yiwala! Hii lɛ la shidaa lala ko amɛha Yehowa, ni amɛkɛɛ: ‘Yehowa eye kunim ni ewo ehiɛ nyam. Eloo okpɔŋɔi lɛ kɛ amɛ nɔtaralɔi lɛ fɛɛ ewo ŋshɔ lɛ mli.’ Ni Mose nyɛmi yoo Miriam kɔ akasha lɛ ehiɛ edɛ, ni yei ni eshwɛ lɛ fɛɛ kɔlɔ amɛkashai lɛ kɛnyiɛ esɛɛ. Ni beni amɛkɛ miishɛɛ miijo lɛ, belɛ amɛmiila lala ni hii lɛ laa lɛ nɔŋŋ, akɛ: ‘Yehowa eye kunim ni ewo ehiɛ nyam. Eloo okpɔŋɔi lɛ kɛ amɛnɔtaralɔi lɛ fɛɛ ewo ŋshɔ lɛ mli.’\n2 Mose yitsei 12 kɛyashi 15.\nIsrael hii enyiɛ shi Mizraim kɛfata yei kɛ gbekɛbii ahe, ni namɛi hu fata amɛhe kɛtee?\nBe mli ni Farao ha Israelbii lɛ tee lɛ, te enu he eha tɛŋŋ, ni mɛni efee?\nMɛni Yehowa fee ni ekɛtsĩ Mizraimbii lɛ anaa koni amɛkatutua ewebii lɛ?\nMɛni ba be ni Mose kpã etso lɛ mli ekɛtsɔɔ Ŋshɔ Tsuru lɛ nɔ lɛ, ni mɛni Israelbii lɛ fee?\nMɛni ba be ni Mizraimbii lɛ shá foi kɛbote ŋshɔ lɛ mli kɛtiu Israelbii lɛ?\nMɛɛ gbɛ nɔ Israelbii lɛ tsɔɔ yɛ akɛ amɛná miishɛɛ, ni amɛmiida Yehowa shi akɛ ehere amɛyiwala lɛ?\nKanemɔ 2 Mose 12:33-36.\nMɛɛ gbɛ nɔ Yehowa kwɛ koni awo aﬁi babaoo ni ewebii lɛ kɛye nyɔŋ yɛ Mizraimbii lɛ ashishi lɛ he nyɔmɔ? (2 Mose 3:21, 22; 12:35, 36)\nKanemɔ 2 Mose 14:1-31.\nTe Mose wiemɔi ni aŋma afɔ shi yɛ 2 Mose 14:13, 14 lɛ kɔɔ Yehowa tsuji ni yɔɔ ŋmɛnɛ ní Harmagedon ta ni baa lɛ kã amɛhiɛ lɛ ahe ehaa tɛŋŋ? (2 Kron. 20:17; Lala 91:8)\nKanemɔ 2 Mose 15:1-8, 20, 21.\nMɛni hewɔ esa akɛ Yehowa tsuji alá yijiemɔ lalai amɛha lɛ lɛ? (2 Mose 15:1, 2; Lala 105:2, 3; Kpoj. 15:3, 4)\nMɛɛ Yehowa yijiemɔ he nɔkwɛmɔnɔ Miriam kɛ yei lɛ ni yɔɔ Ŋshɔ Tsuru lɛ naa lɛ fee kɛha Kristofoi yei ni yɔɔ ŋmɛnɛ lɛ? (2 Mose 15:20, 21; Lala 68:12)\nYehowa Here Israelbii lɛ Ayiwala\nMɛni hewɔ Mose sheee Ejiptbii lɛ atã lɛ gbeyei be ni gbeyei emɔmɔ Israelbii lɛ fɛɛ lɛ?


Ŋwɛi he Ninai—Kwɛmɔ Nibii ni Anyɛŋ Akɛ Ahiŋmɛi Ana\nKANEMƆ YƐ Acholi Afrikaans Albania Amharic Arabic Armenia Armenia (West) Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Blɔfo Bulgaria Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatia Czech Denmark Digor Drehu Dutch Efik Estonia Ewe Fiji Finland Fon French Ga Georgia Germany Greenland Guarani Gun Haitian Creole Hausa Hebri Hela Hiligaynon Hmong (White) Hungary Iban Ibanag Iceland Igbo Iloko Indonesia Isoko Italia Japan Javanese Kabiye Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korea Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Lhukonzo Lingala Lithuania Luganda Lunda Luo Luvale Macedonia Malagasy Malta Mam Mambwe-Lungu Mauritia Creole Maya Mazatec (Huautla) Mbunda Mizo Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngangela Nias Norway Nyaneka Nzema Oromo Ossetia Otetela Pangasinan Papiamento (Aruba) Papiamento (Curaçao) Persia Pidgin (Cameroon) Poland Portuguese (Brazil) Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romania Runyankore Russia Samoa Sango Saramacca Sepedi Serbia (Roma) Serbian (Cyrillic) Sesotho (Lesotho) Setswana Seychelles Creole Shona Sidama Silozi Sinhala Slovak Slovenia Solomon Islands Pidgin Spania Sranantongo Swahili Swahili (Congo) Swati Sweden Tagalog Tahiti Tatar Tetun Dili Thailand Tigrinya Tiv Tojolabal Tok Pisin Tshiluba Tsonga Turkey Twi Tzeltal Tzotzil Ukrain Umbundu Urhobo Uruund Venda Vietnam Wallis Waray-Waray Wayuunaiki Xhosa Yoruba Zande Zulu\nBiblia lɛ wieɔ ninai komɛi ni yɔɔ miishɛɛ ni hãa wɔnaa nibii ni yaa nɔ yɛ ŋwɛi lɛ he. Wɔmiifɔ̃ bo nine ni osusu ekomɛi ahe okwɛ. Eyɛ mli akɛ esaaa akɛ wɔnuɔ nibii ni awie he yɛ ninai lɛ amli lɛ shishi yɛ bɔ ni atsɔɔ mli ahã lɛ naa diɛŋtsɛ moŋ, shi nakai ninai lɛ baanyɛ aye abua wɔ ni wɔfee bɔ ni mɛi ni yɔɔ ŋwɛi lɛ ji hã lɛ he mfoniri, ni ebaaye ebua ni wɔna bɔ ni amɛbaanyɛ amɛná wɔnɔ hewalɛ hu.\nYEHOWA JI OFE\n“Maŋtsɛ sɛi ko ma shi yɛ ŋwɛi, ni mɔ ko ta maŋtsɛ sɛi lɛ nɔ. Ni mɔ ni ta nɔ lɛ, kɛ́ aakwɛ lɛ lɛ, etamɔ yaspi tɛ kɛ sardio tɛ, ni kwaabuɛtɛ ni tamɔ smaragdo tɛ bɔle maŋtsɛ sɛi lɛ he fɛɛ kɛkpe.”—Kpojiemɔ 4:2, 3.\n“Ni kpɛmɔ ebɔle lɛ kɛkpe. Bɔ ni kwaabuɛtɛ ní yɔɔ atatu mli yɛ nyɔŋmɔnɛmɔ gbi nɔ lɛ su yɔɔ lɛ, nakai kpɛmɔ ní bɔle lɛ kɛkpe lɛ yɔɔ. Enɛ ji Yehowa anunyam lɛ kpɛmɔ lɛ kpojiemɔ.”—Ezekiel 1:27, 28.\nNinai nɛɛ, ni ajie kpo atsɔɔ bɔfo Yohane kɛ gbalɔ Ezekiel lɛ kɛ nibii ni wɔbaanyɛ wɔfee he mfoniri tsɔɔ bɔ ni Yehowa, ni ji Ŋwɛi flooflo Nyɔŋmɔ lɛ anunyam lɛ yɔɔ hã lɛ mli—ojarawa tɛi, kwaabuɛtɛ, kɛ maŋtsɛ sɛi. Amɛhãa wɔnaa akɛ, anunyam, fɛo, agbojee, kɛ krɔŋkrɔŋ ebole Yehowa kɛkpe.\nBɔ ni atsɔɔ Nyɔŋmɔ anunyam lɛ mli ahã yɛ ninai nɛɛ amli lɛ kɛ nɔ ni lalatsɛ lɛ ŋma lɛ kpãa gbee akɛ: “Yehowa da ni esa yijiemɔ babaoo; ehe yɛ gbeyei fe nyɔŋmɔi lɛ fiaa. Ejaakɛ maji lɛ fɛɛ anyɔŋmɔi lɛ yakayaka wɔji ni, shi Yehowa lɛ, lɛ efee ŋwɛi. Woo kɛ agbojee yɛ ehiɛ, hewalɛ kɛ hefɛo yɛ ehekrɔŋkrɔŋ lɛ.”—Lala 96:4-6.\nEyɛ mli akɛ Yehowa ji Ofe moŋ, shi efɔ̃ɔ wɔ nine ni wɔtsi wɔbɛŋkɛ lɛ yɛ sɔlemɔ mli, ni ehãa wɔleɔ akɛ eboɔ wɔ toi. (Lala 65:3) Nyɔŋmɔ sumɔɔ wɔ ni esusuɔ wɔhe aahu akɛ, bɔfo Yohane ŋma akɛ: “Nyɔŋmɔ lɛ, suɔmɔ ji lɛ.”—1 Yohane 4:8.\nYESU KƐ NYƆŊMƆ YƆƆ\n“[Kristo kaselɔ Stefano lɛ], akɛni mumɔ krɔŋkrɔŋ eyi lɛ obɔ hewɔ lɛ, ekwɛ ŋwɛi gãa ni ehiŋmɛi gba Nyɔŋmɔ anunyam lɛ kɛ Yesu hu nɔ ní edamɔ Nyɔŋmɔ ninejurɔ nɔ, ni ekɛɛ: ‘Naa! miina ni agbele ŋwɛi naa ni gbɔmɔ Bi lɛ damɔ Nyɔŋmɔ ninejurɔ nɔ.’”—Bɔfoi 7:55, 56.\nDani Stefano baana ninaa nɛɛ, no mli lɛ mɛi ni ekɛwieɔ lɛ—ni ji Yudafoi ajamɔŋ hiɛnyiɛlɔi lɛ—egbe Yesu momo. Ninaa lɛ hã ana faŋŋ akɛ Yesu hiɛ kã, ni akɛ, atee lɛ shi, ni awo ehiɛ nyam. Bɔfo Paulo wie kɛkɔ sane nɛɛ he akɛ: ‘Yehowa tee Yesu shi kɛjɛ gbohii ateŋ, ni ekɛ lɛ ta eninejurɔ nɔ yɛ ŋwɛiniiaŋ, ni ehã enɔ kwɔ kwraa fe nɔyeli fɛɛ nɔyeli, kɛ hegbɛ fɛɛ hegbɛ, kɛ hewalɛ fɛɛ hewalɛ, kɛ onukpayeli fɛɛ onukpayeli, kɛ gbɛ́i fɛɛ gbɛ́i ni awo, jeee yɛ shihilɛ gbɛjianɔtoo nɛɛ mli kɛkɛ, shi moŋ yɛ nɔ ni baaba lɛ hu mli.’—Efesobii 1:20, 21.\nŊmalɛi lɛ wieɔ gbɛhe ni nɔ kwɔ ni Yesu yɔɔ lɛ he, ni ehãa wɔleɔ hu akɛ, Yesu susuɔ adesai ahe waa, tamɔ Yehowa feɔ lɛ. Be ni Yesu tsuɔ esɔɔmɔ nitsumɔ lɛ yɛ shikpɔŋ lɛ nɔ lɛ, etsa helai, etsa mɛi ni ekumɔ, ni etee gbohii ashi. Yesu tsɔ efɔleshaa gbele lɛ nɔ ehã ana suɔmɔ ni mli kwɔ ni eyɔɔ kɛhã Nyɔŋmɔ kɛ adesai lɛ. (Efesobii 2:4, 5) Akɛni amrɔ nɛɛ Yesu damɔ Nyɔŋmɔ ninejurɔ nɔ hewɔ lɛ, etsɛŋ ekɛ ehewalɛ lɛ baatsu nii kɛjɔɔ adesai ni yɔɔ he fɛɛ he ni feɔ toiboo lɛ babaoo.\nŊWƐI BƆFOI LƐ SƆMƆƆ NYƆŊMƆ\n“[Mi gbalɔ Daniel] mihiɛ kwɛmɔ aahu kɛyashi beyinɔ ní akɛ maŋtsɛ sɛii bamamɔ shi, ni mɔ ni eye gbii pii lɛ [Yehowa] ho tá shi. . . . Mɛi akpei akpe sɔmɔɔ lɛ, ni mɛi akpei nyɔŋma nyɔŋma toi akpei nyɔŋma damɔ ehiɛ.”—Daniel 7:9, 10.\nYɛ ninaa nɛɛ mli lɛ, jeee ŋwɛi bɔfo kome pɛ Daniel na, shi moŋ ena ŋwɛi bɔfoi babaoo. Mɛɛ ninaa ni sa kadimɔ po nɛ! Ŋwɛi bɔfoi ji mumɔŋ bɔɔ nii ni hiɛ yɔɔ nyam, ni le nii waa, ni he wa waa hu. Ayɛ ŋwɛi bɔfoi ni atsɛɔ amɛ serafim kɛ ekomɛi hu ni atsɛɔ amɛ kerubim. Biblia lɛ tsĩ ŋwɛi bɔfoi atã nɔ ni fe shii 250.\nŊwɛi bɔfoi jeee adesai ni ehi shi yɛ shikpɔŋ lɛ nɔ pɛŋ. Nyɔŋmɔ bɔ bɔfoi lɛ kwraa dani ebɔ gbɔmɛi. Ŋwɛi bɔfoi lɛ na be ni Nyɔŋmɔ bɔ shikpɔŋ lɛ, ni amɛbɔ oshe.—Hiob 38:4-7.\nGbɛ kome ni ŋwɛi bɔfoi anɔkwafoi lɛ tsɔɔ nɔ amɛsɔmɔɔ Nyɔŋmɔ ji akɛ, amɛkɛ amɛhe woɔ nitsumɔ ni he hiaa fe fɛɛ ni atsuɔ yɛ shikpɔŋ lɛ nɔ ŋmɛnɛ—ni ji Nyɔŋmɔ Maŋtsɛyeli lɛ he sanekpakpa lɛ shiɛmɔ lɛ mli. (Mateo 24:14) Ajie bɔ ni amɛkɛ amɛhe woɔ nitsumɔ nɛɛ mli lɛ he ninaa ko kpo atsɔɔ bɔfo Yohane, ni eŋma akɛ: “Mina ŋwɛibɔfo kroko miifiliki yɛ ŋwɛi teŋ, ni ehiɛ naanɔ sane kpakpa ní eyaajaje etsɔɔ mɛi ni yɔɔ shikpɔŋ lɛ nɔ lɛ, kɛ jeŋmaŋ fɛɛ jeŋmaŋ kɛ weku fɛɛ weku, kɛ wiemɔ fɛɛ wiemɔ, kɛ gbɔmɛi srɔtoi fɛɛ.” (Kpojiemɔ 14:6) Eyɛ mli akɛ ŋmɛnɛ lɛ, ŋwɛi bɔfoi lɛ kɛ mɛi ewieee taakɛ amɛkɛ mɛi komɛi wie yɛ be ni eho lɛ mli moŋ, shi amɛkudɔɔ mɛi ni shiɛɔ sane kpakpa lɛ kɛyaa mɛi ni hiɛ tsui kpakpa lɛ aŋɔɔ.\nSATAN LAKAA MƐI AKPEKPEI ABƆ\n“Ta te shi yɛ ŋwɛi: Mikael [Yesu Kristo] kɛ ebɔfoi lɛ fã drako lɛ nɔ ta, ni drako lɛ kɛ ebɔfoi lɛ kɛ amɛ wu shi amɛnyɛɛɛ, asaŋ amɛnáaa gbɛ dɔŋŋ yɛ ŋwɛi. No hewɔ lɛ, ashɛ drako kpeteŋkpele lɛ afɔ̃, blema onufu lɛ, ní atsɛɔ lɛ Abonsam kɛ Satan lɛ, mɔ ni lakaa shikpɔŋ muu lɛ fɛɛ lɛ; ashɛ lɛ afɔ̃ shikpɔŋ, ni ashɛrɛ ebɔfoi lɛ hu ashwie afata ehe.”—Kpojiemɔ 12:7-9.\nJeee be fɛɛ be toiŋjɔlɛ ehi ŋwɛi. Be ni abɔ adesai nɔŋŋ lɛ, ŋwɛi bɔfoi lɛ ateŋ mɔ kome ni ná shwelɛ lɛ akɛ aja lɛ lɛ tse Yehowa hiɛ atua, ni no hã ebatsɔ Satan, ni eshishi ji “Shiteekɛwolɔ.” Sɛɛ mli lɛ, ŋwɛi bɔfoi krokomɛi hu yafata atuatsemɔ lɛ he, ni amɛbatsɔmɔ daimonioi. Akɛni efɔŋ eyi amɛ obɔ hewɔ lɛ, amɛteɔ shi amɛwoɔ Yehowa, ni amɛhã mɛi babaoo ekɔ gbɛ ni kɛ Yehowa gbɛtsɔɔmɔ ni suɔmɔ yɔɔ mli lɛ kpãaa gbee.\nSatan kɛ edaimonioi lɛ feɔ efɔŋ, ni amɛyitseiaŋ wala. Amɛji adesai ahenyɛlɔi, ni amɛ amɛhã piŋmɔ eyi shikpɔŋ lɛ nɔ fɛɛ lɛ. Akɛ nɔkwɛmɔ lɛ, Satan gbe nuu anɔkwafo Hiob kooloi kɛ etsuji. No sɛɛ lɛ, egbe bii nyɔŋma ni Hiob yɔɔ lɛ fɛɛ kɛtsɔ “ahum kpele” ko ni ehã etswa kɛkumɔ shĩa ni amɛyɔɔ mli lɛ nɔ. Enɛɛmɛi asɛɛ lɛ, Satan hã “asanei ní jaraa tsɛ̃rɛ̃ Hiob kɛjɛ enaneshi aahu kɛyashi eyiteŋ pampam.”—Hiob 1:7-19; 2:7.\nShi etsɛŋ kwraa, abaakpãtã Satan hiɛ. Kɛjɛ be ni ashwie lɛ kɛjɛ ŋwɛi kɛba shikpɔŋ nɛɛ, ele akɛ “be fioo kɛkɛ eyɔɔ.” (Kpojiemɔ 12:12) Abaakpãtã Satan hiɛ, ni ekashi faŋŋ akɛ enɛ ji sane kpakpa!\nMƐI NI JƐ SHIKPƆŊ LƐ NƆ\n“[Bo Yesu,] okɛ olá lɛ hé mɛi ohã Nyɔŋmɔ kɛjɛ weku fɛɛ weku kɛ wiemɔ fɛɛ wiemɔ kɛ gbɔmɛi srɔtoi fɛɛ kɛ jeŋmaŋ fɛɛ jeŋmaŋ mli, ni ohã amɛtsɔmɔ maŋtsɛmɛi kɛ osɔfoi amɛhã wɔ-Nyɔŋmɔ lɛ, ni amɛbaaye shikpɔŋ lɛ nɔ akɛ maŋtsɛmɛi.”—Kpojiemɔ 5:9, 10.\nTaakɛ atee Yesu shi kɛjɛ shikpɔŋ lɛ nɔ kɛtee ŋwɛi lɛ, abaatee mɛi krokomɛi hu shi kɛya ŋwɛi. Yesu kɛɛ ebɔfoi anɔkwafoi lɛ akɛ: “Miiya koni mayasaa he ko mato nyɛ. Agbɛnɛ hu, . . . maba ekoŋŋ ni mabaŋɔ nyɛ kɛya mishĩa, koni he ni miyɔɔ lɛ, nyɛ hu nyɛhi jɛmɛ.”—Yohane 14:2, 3.\nMɛi ni yaa ŋwɛi lɛ yaa jɛmɛ yɛ yiŋtoo ko hewɔ. Amɛbaafata Yesu he kɛye nɔ yɛ Maŋtsɛyeli ko ni baaye mɛi ni yɔɔ shikpɔŋ muu lɛ fɛɛ nɔ lɛ anɔ lɛ mli, ni amɛbaajɔɔ amɛ. Maŋtsɛyeli nɛɛ ji nɔ ni Yesu kɛɛ esɛɛnyiɛlɔi lɛ ni amɛsɔle yɛ he yɛ sɔlemɔ he nɔkwɛmɔnɔ lɛ mli lɛ, akɛ: “Wɔ-Tsɛ ni yɔɔ ŋwɛi, ogbɛ́i lɛ he atse. O-Maŋtsɛyeli lɛ aba. Afee osuɔmɔnaa nii yɛ shikpɔŋ lɛ nɔ, taakɛ afeɔ yɛ ŋwɛi lɛ.”—Mateo 6:9, 10.\nNƆ NI MƐI NI YƆƆ ŊWƐI LƐ BAATSU\n“[Mi bɔfo Yohane,] minu gbee ko ni wa jɛ maŋtsɛ sɛi lɛ mli kɛɛ: “Naa! Nyɔŋmɔ buu lɛ yɛ gbɔmɛi ateŋ, . . . ni ebaatsumɔ amɛhiŋmɛiiaŋ yaafonui fɛɛ, ni gbele bɛ dɔŋŋ, asaŋ awerɛhoyeli ko loo yarawoo ko loo hejaramɔ ko hu bɛ dɔŋŋ. Tsutsu nibii lɛ eho etee.’”—Kpojiemɔ 21:3, 4.\nNinaa nɛɛ ni agba afɔ shi lɛ tsɔɔ be ni Nyɔŋmɔ Maŋtsɛyeli lɛ, ni Yesu kɛ mɛi ni abaatee amɛ shi kɛjɛ shikpɔŋ lɛ nɔ lɛ baaye nɔ lɛ, kɛ Satan nɔyeli baaba naagbee, ni amɛbaafee shikpɔŋ lɛ paradeiso. Nibii fɛɛ ni ehã adesai epiŋ ni ehã amɛna nɔ lɛ fɛɛ sɛɛ baafo. Gbele po baaho aya.\nShi mɛi akpekpe toi akpei abɔ ni egboi ni ateŋ amɛ shi kɛyaŋ ŋwɛi lɛ hu? Wɔsɛɛ lɛ, abaatee amɛ shi kɛba wala mli ekoŋŋ, kɛ gbɛkpamɔ lɛ akɛ amɛbaahi shi kɛya naanɔ yɛ nakai Paradeiso lɛ mli, yɛ shikpɔŋ lɛ nɔ.—Luka 23:43.\nESAAA AKƐ OSHEƆ DAIMONIOI LƐ GBEYEI\nŊmɛnɛ lɛ, apasa hemɔkɛyeli kɛ mumɔi fɔji agbeyeishemɔ eŋɔ mɛi babaoo nom, tamɔ gboklɛfoi ni awo amɛ kɔsɔŋkɔsɔ. Amɛkɛ sɛbɛi, ŋkunyaayeli nibii, kɛ nibii ni tamɔ nakai buɔ amɛhe. Ehe ehiaaa ni ofee nibii ni tamɔ nakai. Biblia lɛ kɛ wiemɔi ni shɛjeɔ mɔ mii nɛɛ hãa akɛ: “Yehowa yɔɔ nɛɛ, ehiŋmɛii kpaa shikpɔŋ muu lɛ fɛɛ nɔ, ni ejieɔ ehewalɛ kpo ehãa mɛi ní amɛtsui ehi kɛwula shi yɛ egbɛfaŋ lɛ lɛ.” (2 Kronika 16:9) Yehowa, ni ji anɔkwa Nyɔŋmɔ lɛ he wa kwraa fe Satan, ni kɛ́ okɛ ohiɛ fɔ̃ enɔ lɛ, ebaabu ohe.\nDani Yehowa baabu ohe lɛ, esa akɛ okase nɔ ni esuɔmɔnaa nii ji, ni ofee. Akɛ nɔkwɛmɔnɔ lɛ, yɛ klɛŋklɛŋ afii 100 lɛ mli lɛ, Kristofoi ni hi shi yɛ Efeso lɛ bua ashwaiafeemɔ woji fɛɛ ni amɛyɔɔ lɛ naa, ni amɛshã. (Bɔfoi 19:19, 20) Nakai nɔŋŋ kɛ́ oosumɔ ni Nyɔŋmɔ abu ohe lɛ, esa akɛ oshɛrɛ ŋkunyaayeli nibii, sɛbɛi, kpaai ni afimɔɔ akɛ “hebuu nii,” wɔji anifeemɔi, ashwaifeemɔ he woji, kɛ nibii krokomɛi fɛɛ ni kɛ mumɔi atsɛmɔ nifeemɔ yɔɔ tsakpaa lɛ oshwie.\nBiblia lɛ kɛɔ akɛ: “Nyɛŋɔa nyɛhe nyɛwoa Nyɔŋmɔ shishi; shi nyɛtsĩa Abonsam gbɛ, ni ebaajo nyɛnaa foi.” (Yakobo 4:7) Kɛ́ oŋɔ ohe owo Yehowa shishi, kɛtsɔ toiboo ni obaafee ohã lɛ, kɛ sɔɔmɔ ni oosɔmɔ lɛ lɛ nɔ lɛ, obaanyɛ oná nɔmimaa akɛ Satan kɛ daimonioi lɛ naŋ onɔ hewalɛ.\nNinai nɛɛ hãa wɔnáa nɔmimaa akɛ, Yehowa Nyɔŋmɔ kɛ e-Bi, Yesu Kristo, kɛ bɔfoi anɔkwafoi lɛ, kɛ mɛi ni ahé kɛjɛ shikpɔŋ lɛ nɔ lɛ fɛɛ susuɔ wɔhe waa, ni amɛmiisumɔ ni wɔhe ajɔ wɔ. Kɛ́ ootao ole nibii ni amɛbaafee lɛ he nii babaoo lɛ, ofainɛ ni ona Yehowa Odasefoi lɛ loo yaa wɔwɛbsaiti lɛ nɔ, yɛ www.jw.org/gaa ni odaunloodi wolo ni ji, Mɛni Biblia lɛ Tsɔɔ Diɛŋtsɛ? lɛ.


Yehowa Odasefoi A-Maŋtsɛyeli Asai—Nɔ Hewɔ ni Amamɔɔ kɛ Gbɛ nɔ ni Atsɔɔ Amamɔɔ?\nNigeria, nɛkɛ eyɔɔ dani ama lɛ ehee\nAtsɛɔ wɔjamɔhe lɛ Maŋtsɛyeli Asa, ejaakɛ Biblia mli tsɔɔmɔ ni yaa nɔ yɛ jɛmɛ lɛ gbalaa jwɛŋmɔ kɛyaa Nyɔŋmɔ Maŋtsɛyeli lɛ, ni ji Yesu shiɛmɔ lɛ saneyitso lɛ nɔ titri.—Luka 8:1.\nJɛmɛ ji akutso lɛ mli he ni ajaa Nyɔŋmɔ yɛ diɛŋtsɛ. Jɛmɛ ji akutso lɛ mli he ni ajɛɔ atoɔ Maŋtsɛyeli lɛ he sanekpakpa lɛ shiɛmɔ lɛ he gbɛjianɔ. (Mateo 24:14) Esoro Maŋtsɛyeli Asai lɛ eko fɛɛ eko dalɛ kɛ bɔ ni ama lɛ aha, shi amɛbɛ haŋtsii, ni yɛ hei pii lɛ, asafoi ni fa fe ekome kpeɔ yɛ jɛmɛ. Yɛ nyɛsɛɛ afii nɛɛ amli lɛ, wɔmamɔ Maŋtsɛyeli Asai akpei nyɔŋmai abɔ (kɛ aja mli lɛ wɔmamɔɔ enumɔ daa gbi) bɔni afee ni asafoi babaoo ni atoɔ shishi lɛ aná he ko akpe yɛ. Te wɔfeɔ tɛŋŋ wɔfeɔ enɛ lɛ?—Mateo 19:26.\nAkɛ onia ni atsuɔ lɛ eko mamɔɔ. Akɛ shika ni anáa yɛ adeka nɛɛ mli lɛ majeɔ nitsumɔhe nine lɛ ni amɛ hu amɛkɛhaa asafoi ni Maŋtsɛyeli Asa he miihia amɛ lɛ ni amɛkɛma eko loo ni amɛkɛtsake bɔ ni ama eko aha lɛ.\nMɛi ni jɛ shihilɛi srɔtoi amli ni kɛ amɛhe eha ni awooo amɛ nyɔmɔ mamɔɔ. Ato Maŋtsɛyeli Asai Amaamɔ Kui ahe gbɛjianɔ yɛ maji babaoo anɔ. Tsumalɔi ni ajara amɛ awo kui amli kɛ mɛi ni kɛ amɛhe eha shĩɔ asafo kome mli kɛyaa ekroko mli yɛ maŋ kome too lɛ nɔŋŋ mli, ni akrowai po fata he, koni amɛyaye abua asafoi lɛ kɛmamɔ amɛ-Maŋtsɛyeli Asai. Yɛ maji krokomɛi anɔ lɛ, ahala Odasefoi ni amɛhe esa koni amɛkwɛ ni amamɔ Maŋtsɛyeli Asai ni asaa ekomɛi hu yɛ kpokpai ni akɛha amɛ lɛ anɔ. Eyɛ mli akɛ mɛi babaoo ni le ŋaa nitsumɔ lɛ hu kɛ amɛhe haa moŋ, shi he fɛɛ he ni amaa tsu lɛ eko yɛ lɛ, asafo ni yɔɔ jɛmɛ lɛ mli bii titri ji mɛi ni kɛ amɛhe haa. Nɔ ni haa anyɛɔ atsuɔ enɛ ji Yehowa mumɔ lɛ kɛ ewebii ni jɛɔ amɛsuɔmɔ mli amɛkɛ amɛhe haa lɛ.—Lala 127:1; Kolosebii 3:23.\nMɛni hewɔ atsɛɔ wɔjamɔhe lɛ Maŋtsɛyeli Asa lɛ?\nTe feɔ tɛŋŋ ni anyɛɔ amamɔɔ Maŋtsɛyeli Asai yɛ jeŋ fɛɛ lɛ?\nTe Yehowa Odasefoi lɛ Feɔ Amɛkpeei lɛ Amɛhaa Tɛŋŋ?\nAni obi ohe pɛŋ akɛ mɛni yaa nɔ yɛ wɔkpeei alɛ ashishi? Ŋwanejee ko bɛ he akɛ ohiɛ baasɔ Biblia mli tsɔsemɔ ni obaaná yɛ jɛmɛ lɛ waa diɛŋtsɛ.\nYehowa Odasefoi A-Maŋtsɛyeli Asai—Nɔ Hewɔ ni Amamɔɔ kɛ Gbɛ nɔ ni Atsɔɔ Amamɔɔ


KANEMƆ YƐ Amharic Bicol Blɔfo Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Denmark Dutch Ga Georgia Germany Haitian Creole Hiligaynon Hungary Igbo Italia Korea Lithuania Myanmar Norway Ossetia Poland Portuguese (Brazil) Quechua (Bolivia) Romania Samoa Sepedi Sesotho (Lesotho) Setswana Shona Silozi Slovak Slovenia Swahili Tsonga Turkey Ukrain\nSAUL ji blema Israel klɛŋklɛŋ maŋtsɛ. Eyɛ mli akɛ anɔkwa Nyɔŋmɔ lɛ ni hala Saul akɛ maŋtsɛ moŋ, shi naagbee lɛ egbo toi.\nMɛɛ nibii fɔji Saul fee? Ani kulɛ ebaanyɛ ewii ehe kɛjɛ he? Kɛ́ wɔsusu enɔkwɛmɔnɔ lɛ he lɛ, mɛɛ gbɛ nɔ wɔbaanyɛ wɔná he sɛɛ?\nYehowa Ha Ale Mɔ ni Esumɔɔ Akɛ Eye Maŋtsɛ\nDani abaawo Saul maŋtsɛ lɛ, no mli lɛ gbalɔ Samuel miisɔmɔ akɛ Nyɔŋmɔ najiaŋdamɔlɔ yɛ Israel. Agbɛnɛ Samuel egbɔ, ni ebihii lɛ yeee anɔkwa. Nakai beaŋ nɔŋŋ lɛ, maŋ lɛ henyɛlɔi lɛ miitao amɛkɛ amɛ awu ta. Beni Israel onukpai lɛ bi Samuel koni ewo amɛnɔ maŋtsɛ ni baanyɛ ekojo amɛ ni enyiɛ amɛhiɛ yɛ ta mli lɛ, Yehowa kɛ gbɛtsɔɔmɔ ha gbalɔ lɛ koni efɔ Saul mu akɛ amɛhiɛnyiɛlɔ, ni ekɛɛ: “Koni ehere mimaŋ lɛ yiwala kɛjɛ Filistibii lɛ adɛŋ.”—1 Sam. 8:4-7, 20; 9:16.\nSaul ji “oblanyo ní he yɔɔ fɛo.” Yɛ ehe fɛo lɛ sɛɛ lɛ, eyɛ sui kpakpai krokomɛi. Ebaa ehe shi hu. Ákɛ nɔkwɛmɔnɔ lɛ, Saul bi Samuel akɛ: “Ani jeee Benyaminnyo ji mi, ni Israel akutsei lɛ amli nɔ ni ji bibioo fe fɛɛ lɛ mli mijɛ, ni miweku lɛ ji bibioo fe Benyamin akutso lɛ mli wekui lɛ fɛɛ? ni mɛɛ hewɔ okɛ mi wieɔ nɛkɛ wiemɔ nɛɛ mɔ?” Eyɛ mli akɛ Saul tsɛ Kish ji “gbɔmɔ kpanaa” loo nuu niiatsɛ moŋ, shi Saul bu lɛ kɛ eweku akɛ amɛji bibioo fe fɛɛ.—1 Sam. 9:1, 2, 21.\nAgbɛnɛ hu, susumɔ bɔ ni Saul fee enii eha beni Samuel ha maŋ lɛ le mɔ ni Yehowa ehala lɛ akɛ Israel nɔ maŋtsɛ lɛ he okwɛ. Klɛŋklɛŋ lɛ, Samuel fɔ Saul mu yɛ teemɔŋ, ni ekɛɛ lɛ akɛ: ‘Feemɔ bɔ ni ooonyɛ, ejaakɛ anɔkwa Nyɔŋmɔ lɛ kɛo yɛ.’ No sɛɛ lɛ, gbalɔ lɛ tsɛ maŋbii lɛ fɛɛ kpee koni eha amɛle mɔ ni Yehowa ehala lɛ lɛ. Shi beni akɔ Saul lɛ, anaaa lɛ. Saul ni hiɛ gboɔ lɛ eyatee ehe. Yehowa tsɔɔ he ni Saul yɔɔ, ni awo lɛ maŋtsɛ.—1 Sam. 10:7, 20-24.\nYɛ Ta Mli\nEtsɛɛɛ ni ebafee faŋŋ kɛha mɔ fɛɛ mɔ akɛ Saul sa mɔ ni yeɔ maŋtsɛ. Beni Amonbii lɛ bɔ ŋsara amɛwo Israel maŋ ko he lɛ, ‘Nyɔŋmɔ Mumɔ lɛ bayi Saul nɔ.’ Ekɛ ehegbɛ lɛ tsu nii kɛtsɛ maŋ lɛŋ kakalɔi lɛ akpee, eto amɛhe gbɛjianɔ, ni enyiɛ amɛhiɛ kɛyaye kunim. Shi Saul kɛ yijiemɔ ni jɛ kunimyeli lɛ mli kɛba lɛ ha Nyɔŋmɔ, ni ekɛɛ: ‘Ŋmɛnɛ lɛ, Yehowa etsu yiwalaheremɔnii yɛ Israel.’—1 Sam. 11:1-13.\nSaul yɛ sui kpakpai, ni Nyɔŋmɔ jɔɔ lɛ. Agbɛnɛ hu, ekɛ ehe fɔ̃ Yehowa hewalɛ lɛ nɔ. Shi kɛ Israelbii lɛ kɛ amɛmaŋtsɛ lɛ baaya nɔ amɛye kunim lɛ, edamɔ oti ko ni he hiaa waa nɔ. Samuel kɛɛ Israelbii lɛ akɛ: “Kɛji nyɛaashe Yehowa gbeyei, ni nyɛaasɔmɔ lɛ, ni nyɛaabo egbee toi, ni nyɛtseŋ Yehowa kitã lɛ hiɛ atũa lɛ, no lɛ nyɛ kɛ maŋtsɛ ní yeɔ nyɛ nɔ lɛ fɛɛ aaanyiɛ Yehowa, nyɛ-Nyɔŋmɔ lɛ, sɛɛ.” Kɛ́ Israelbii lɛ tee nɔ amɛye Nyɔŋmɔ anɔkwa lɛ, mɛni amɛbaanyɛ amɛná nɔmimaa yɛ he? Samuel kɛɛ akɛ: “Yehowa gbɛi kpeteŋkpele lɛ hewɔ lɛ ekwaŋ emaŋ lɛ; ejaakɛ esa Yehowa hiɛ akɛ ekɛ nyɛ aaafee emaŋ.”—1 Sam. 12:14, 22.\nToiboo ji nɔ titri ni haa anáa Nyɔŋmɔ nɔkpɛlɛmɔ yɛ nakai beaŋ, ni nakai nɔŋŋ eji ŋmɛnɛ. Kɛ́ Yehowa tsuji ye efãmɔi anɔ lɛ, ejɔɔ amɛ. Shi kɛ́ amɛgbo Yehowa nɔ toi hu?\n“Oye Kwashiai Asane”\nYɛ kunimyeli lɛ sɛɛ lɛ, nɔ ni Saul fee Filistibii lɛ ha amɛjiga waa. Ta ní “fá tamɔ ŋshɔ naa shia” te shi amɛwo Saul. “Be ni Israel hii lɛ na akɛ nine miitao akɛ etsɔ̃ɔ amɛnɔ (ejaakɛ ta lɛ miinyɛ amɛ) lɛ, mɛi yateetee amɛhe yɛ tɛkploi kɛ bui kɛ tɛsai kɛ gbonyobui kɛ nubui amli.” (1 Sam. 13:5, 6, Ga Biblia hee) Mɛni Saul baafee?\nNo mli lɛ, Samuel ekɛɛ Saul ni ekɛ lɛ ayakpe yɛ Gilgal, he ni gbalɔ lɛ baashã afɔle yɛ lɛ. Saul mɛ Samuel, shi Samuel sɛɛ gbala shi, ni Saul asraafoi lɛ hu miigbɛ amɛmiishwa. No hewɔ lɛ, Saul diɛŋtsɛ ŋɔ fɔ̃ enɔ akɛ ebaashã afɔlei lɛ. Beni egbe naa nɔŋŋ kɛkɛ ni Samuel bashɛ shi. Beni Samuel nu nɔ ni Saul efee lɛ, ekɛɛ Saul akɛ: “Oye kwashiai asane; oyeko Yehowa, o-Nyɔŋmɔ lɛ, kitã ni ewoo lɛ nɔ; ejaakɛ kulɛ kpaako Yehowa baawaje omaŋtsɛyeli lɛ yɛ Israel nɔ kɛya naanɔ. Shi agbɛnɛ lɛ omaŋtsɛyeli lɛ damɔŋ shi. Yehowa etao lɛ diɛŋtsɛ etsui naa nuu ko eha ehe, ni Yehowa ewo lɛ emaŋ lɛ nɔ lumɔ; ejaakɛ oyeee kita ni Yehowa woo lɛ nɔ.”—1 Sam. 10:8; 13:8, 13, 14.\nSaul tsɔɔ akɛ ebɛ hemɔkɛyeli ejaakɛ ekɛ henɔwomɔ gbo Nyɔŋmɔ kita akɛ emɛ koni Samuel abashã afɔle lɛ nɔ toi. Kwɛ bɔ ni esoro Saul nifeemɔ lɛ kwraa yɛ Gideon, mɔ ni be ko ni eho lɛ enyiɛ Israelbii lɛ atai lɛ hiɛ lɛ nifeemɔ lɛ he! Yehowa fã Gideon ni etse asraafoi 32,000 lɛ nɔ kɛba 300, ni Gideon bo toi. Mɛni hewɔ? Ejaakɛ eyɛ Yehowa mli hemɔkɛyeli. Nyɔŋmɔ ye bua lɛ ni eye asraafoi 135,000 ni fã ta kɛwo amɛ lɛ nɔ kunim. (Koj. 7:1-7, 17-22; 8:10) Kulɛ Yehowa baaye abua Saul hu. Shi yɛ Saul toigbele lɛ hewɔ lɛ, Filistibii lɛ ye Israel nɔ butuu, ni amɛhà maŋ lɛ.—1 Sam. 13:17, 18.\nKɛ́ wɔkɛ naagbai kpe lɛ, te wɔkpɛɔ wɔyiŋ wɔhaa tɛŋŋ? Yɛ mɛi ni bɛ hemɔkɛyeli lɛ asusumɔ naa lɛ, kɛ́ eba lɛ nakai lɛ, abaanyɛ atswa Nyɔŋmɔ shishitoo mlai lɛ afɔ̃ afã ni naagba ko bɛ he. Ekolɛ Saul susu akɛ nilee yɛ nɔ ni efee lɛ mli, akɛni Samuel bɛ jɛmɛ lɛ hewɔ. Shi yɛ mɛi ni miisumɔ ni Nyɔŋmɔ akpɛlɛ amɛnɔ lɛ gbɛfaŋ lɛ, amɛyɔseɔ akɛ eji nilee gbɛ akɛ amɛkɛ Ŋmalɛ naa shishitoo mlai ni kɔɔ shihilɛi ni amɛkɛkpeɔ lɛ he lɛ aaatsu nii.\nYehowa Kwa Saul\nBeni Israelbii lɛ fã ta amɛshi Amalekbii lɛ, Saul tɔ̃ tɔ̃mɔ kroko ni yɔɔ hiɛdɔɔ. Akɛni beni Israelbii lɛ jɛɔ Mizraim kɛbaa lɛ Amalekbii lɛ yatutua amɛ beni amɛfeko nɔ ko lɛ hewɔ lɛ, Nyɔŋmɔ lomɔ Amalekbii lɛ. (2 Mose 17:8; 5 Mose 25:17, 18) Kɛfata he lɛ, Amalekbii lɛ yafata maji krokomɛi ahe ni amɛtutua Nyɔŋmɔ webii ni ehala lɛ ekoŋŋ yɛ Kojolɔi lɛ abei lɛ amli. (Koj. 3:12, 13; 6:1-3, 33) No hewɔ lɛ, Yehowa kpɛ eyiŋ akɛ ebaagbala amɛtoi, ni efã Saul ni ekpata amɛhiɛ.—1 Sam. 15:1-3.\nYɛ nɔ najiaŋ ni Saul baabo Yehowa fãmɔ akɛ ekpata Amalekbii ni yitseiaŋ wala lɛ kɛ amɛ nɔ fɛɛ nɔ hiɛ lɛ toi lɛ, emɔ amɛmaŋtsɛ lɛ, ni ebaa amɛkooloi ni hi fe fɛɛ lɛ ayi. Mɛni ba beni Samuel bi Saul sane yɛ nɔ ni efee lɛ he lɛ? Saul bɔ mɔdɛŋ akɛ ekɛ shwamɔ lɛ afɔ̃ mɛi krokomɛi anɔ, ni ekɛɛ akɛ: “Maŋ lɛ baa tooi kɛ tsinai ni hi fe fɛɛ lɛ ayi, koni amɛkɛbashã afɔle amɛha Yehowa.” Kɛji Saul to eyiŋ lɛɛlɛŋ akɛ ekɛ kooloi lɛ baashã afɔle jio, jeee nakai ji eyiŋtoo jio lɛ, egbo toi. Saul enaaa ehe akɛ ‘eji bibioo yɛ lɛ diɛŋtsɛ ehiɛ’ dɔŋŋ. No hewɔ lɛ, Nyɔŋmɔ gbalɔ lɛ ha Saul na akɛ egbo Nyɔŋmɔ nɔ toi. Kɛkɛ Samuel kɛɛ lɛ akɛ: “Ani Yehowa náa shãa afɔlei kɛ gbee afɔlei ahe tsui tamɔ Yehowa gbee toiboo lo? Naa, toiboo hi fe afɔle . . . Gbii abɔ ni okwa Yehowa wiemɔ lɛ nɛɛ, lɛ hu ekwao maŋtsɛ lɛ yeli!”—1 Sam. 15:15, 17, 22, 23.\nBeni Yehowa jie emumɔ krɔŋkrɔŋ lɛ kɛ ejɔɔmɔ kɛjɛ Saul nɔ lɛ, “mumɔ fɔŋ ko” bɔi Israel klɛŋklɛŋ maŋtsɛ lɛ haomɔ. Agbɛnɛ Saul bɔi David—nuu ni sɛɛ mli lɛ Yehowa kɛ maŋtsɛyeli lɛ baaha lɛ lɛ—he awuŋayeli, ni enáaa David he jwɛŋmɔ kpakpa hu. Saul ka shii abɔ akɛ ebaagbe David. Biblia lɛ kɛɔ akɛ, beni Saul na akɛ “Yehowa kɛ David yɛ” lɛ, “Saul tsɔ David henyɛlɔ egbii lɛ fɛɛ.” Saul bɔ mɔdɛŋ akɛ egbɔbi David, ni efã po ni agbe osɔfoi 85 kɛ mɛi krokomɛi hu. Ebɛ naakpɛɛ mɔ akɛ, Yehowa kwa Saul!—1 Sam. 16:14; 18:11, 25, 28, 29; 19:10, 11; 20:32, 33; 22:16-19.\nBeni Filistibii lɛ batutua Israel ekoŋŋ lɛ, Saul yabi yelikɛbuamɔ kɛjɛ mumɔi atsɛlɔ ko dɛŋ, shi efee yaka. Enɔjetsɛremɔ lɛ, apila lɛ waa yɛ ta mli, ni egbe ehe. (1 Sam. 28:4-8; 31:3, 4) Ŋmalɛi lɛ wie kɛkɔ Israel klɛŋklɛŋ maŋtsɛ toigbolɔ lɛ he akɛ: “Saul gbo yɛ tɔ̃ ní etɔ̃ Yehowa nɔ kɛ Yehowa wiemɔ ní ebuuu lɛ hewɔ, ni asaŋ eyafee nii yɛ sisatsɛ́lɔ ŋɔɔ ekɛbi nii, shi ebiii Yehowa daaŋ gbee.”—1 Kron. 10:13, 14.\nSaul nɔkwɛmɔnɔ gbonyo lɛ tsɔɔ faŋŋ akɛ Yehowa toi ni aaabo lɛ hi kwraa fe afɔle fɛɛ afɔle ni aaashã aha lɛ. Bɔfo Yohane ŋma akɛ: “Enɛ ji Nyɔŋmɔ suɔmɔ lɛ, akɛ wɔye ekitai lɛ anɔ; ni ekitai lɛ waaa.” (1 Yoh. 5:3) Ekaba kɔkɔɔkɔ akɛ wɔɔku wɔhiɛ wɔshwie anɔkwa sane ni tsakeee nɛɛ nɔ akɛ: Ja wɔfee toiboo dani Nyɔŋmɔ kɛwɔ baabɔ naanyo kɛya naanɔ.\nSaul je shishi akɛ hiɛnyiɛlɔ ni baa ehe shi\nMɛni hewɔ Samuel kɛɛ Saul akɛ “toiboo hi fe afɔle” lɛ?


2 Korintobii 11 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ (1984)\n2 Korintobii 11:1-33\nShihilɛi ni mli wawai ní Paulo kɛkpe akɛ bɔfo (16-33)\n11 Miná ni kulɛ nyɛná mikwashiafeemɔ fioo nɛɛ he tsui. Shi yɛ anɔkwale mli lɛ, nyɛmiiná mihe tsui! 2 Ejaakɛ mikɛ awuŋayeli ni jɛ Nyɔŋmɔ ŋɔɔ* lɛ miiye nyɛhe awuŋa, ejaakɛ mi diɛŋtsɛ mitsɛ nyɛhe baa mihã wu kome, ni ji Kristo lɛ, koni maŋɔ nyɛ akɛ oblayoo fro ni he tse* mahã lɛ. 3 Shi miishe gbeyei akɛ, yɛ gbɛ ko nɔ lɛ, bɔ ni onufu lɛ kɛ eŋaatsɔɔ lɛ laka Hawa lɛ, nakai nɔŋŋ aaafite nyɛ hu nyɛjwɛŋmɔ kɛje tsui krɔŋŋ kɛ hetsemɔ* ni sa Kristo lɛ he. 4 Ejaakɛ, taakɛ eji lɛ, kɛ́ mɔ ko ba ni ebashiɛ Yesu ko ní esoro lɛ yɛ mɔ ni wɔshiɛ lɛ lɛ he, aloo nyɛná mumɔ ko ní esoro no yɛ nɔ ni nyɛnine shɛ nɔ lɛ he, aloo sane kpakpa ko ní esoro no yɛ nɔ ni nyɛkpɛlɛ nɔ lɛ he lɛ, nyɛnáa ehe tsui amrɔ nɔŋŋ. 5 Ejaakɛ misusuɔ akɛ nɔ kome folo po bɛ ni nyɛbɔfoi ni he tse fe fɛɛ lɛ kɛfe mi. 6 Shi kɛ́ mihe esako yɛ wiemɔ mli po lɛ, ekã shi faŋŋ akɛ, miyɛ nilee; anɔkwa wɔhã no fee faŋŋ wɔhã nyɛ yɛ gbɛ fɛɛ gbɛ nɔ kɛ agbɛnɛ hu, yɛ nibii fɛɛ mli. 7 Aloo, ani mifee esha akɛni mikɛ miishɛɛ jaje Nyɔŋmɔ sane kpakpa lɛ mitsɔɔ nyɛ ní miheee nɔ ko ní miba mihe shi bɔ ni afee ni awó nyɛnɔ lɛ hewɔ? 8 Mihã nibii ŋmɛɛ asafoi krokomɛi* kɛtsɔ amɛdɛŋ nibii* ni mikpɛlɛ nɔ bɔ ni afee ni manyɛ masɔmɔ nyɛ lɛ nɔ. 9 Kɛ̃lɛ, be ni mikɛ nyɛ yɔɔ ni ehia mi lɛ, mitsɔɔɔ jatsu mihãaa mɔ ko; ejaakɛ nyɛmimɛi ni jɛ Makedonia ba lɛ hã mi mihiamɔ nii kɛteke nɔ. Hɛɛ, yɛ gbɛ fɛɛ gbɛ nɔ lɛ, mikwɛ koni mikatsɔ jatsu mihã nyɛ, ni maya nɔ mafee nakai. 10 Gbii abɔ ni Kristo anɔkwale lɛ yɔɔ mimli nɛɛ, mikpaŋ mitsitsi ni mishiɔ nɛɛ yɛ Akaia kpokpai lɛ anɔ. 11 Mɛni hewɔ? Akɛni misumɔɔɔ nyɛ hewɔŋ? Nyɔŋmɔ le akɛ misumɔɔ nyɛ. 12 Shi nɔ ni mifeɔ lɛ, maya nɔ mafee, bɔ ni afee ni mahã mɛi ni kɛ nii* ni amɛyɔɔ lɛ shwãa, ni amɛmiitao nɔ ko nɔ amɛdamɔ* kɛtsɔɔ akɛ amɛkɛ wɔ yeɔ egbɔ lɛ anaajiemɔ lɛ afee yaka. 13 Ejaakɛ nɛkɛ mɛi nɛɛ ji amale bɔfoi, nitsulɔi shishiulɔi ní kwaa amɛfeɔ amɛhe tamɔ Kristo bɔfoi. 14 Ni enɛ bɛ naakpɛɛ, ejaakɛ Satan diɛŋtsɛ po kwaa feɔ ehe tamɔ la bɔfo. 15 No hewɔ lɛ, kɛ́ esɔɔlɔi lɛ hu kwaa feɔ amɛhe tamɔ jalɛ sɔɔlɔi lɛ, no jeee sane srɔto ko. Shi amɛnaagbee baafee tamɔ bɔ ni amɛnitsumɔi lɛ yɔɔ lɛ. 16 Miikɛɛ ekoŋŋ akɛ: Mɔ ko akasusu akɛ mibɛ jwɛŋmɔ. Shi kɛ́ nyɛsusuɔ nakai po lɛ, belɛ nyɛŋɔa mi akɛ mɔ ni bɛ jwɛŋmɔ, koni mi hu, mashi mitsitsi fioo. 17 Nɔ ni miwieɔ amrɔ nɛɛ, jeee Nuŋtsɔ lɛ nɔkwɛmɔnɔ lɛ sɛɛ minyiɛɔ lɛ, shi moŋ miiwie tamɔ bɔ ni mɔ ko ni bɛ jwɛŋmɔ baawie lɛ, tamɔ mɛi ni yɔɔ hekɛnɔfɔɔ yɛ amɛmli fe nine ní amɛshwãa lɛ wieɔ lɛ. 18 Akɛni mɛi babaoo shwãa yɛ heloo lɛ naa* hewɔ lɛ, mi hu mashwã eko. 19 Akɛni nyɛyɛ “jwɛŋmɔ” waa hewɔ lɛ, nyɛyɛ mɛi ni bɛ jwɛŋmɔ lɛ ahe tsui kɛ miishɛɛ. 20 Anɔkwa, nyɛyɛ mɔ fɛɛ mɔ ni yeɔ nyɛ nyɔŋ, mɔ fɛɛ mɔ ni yeɔ nyɛhe nii, mɔ fɛɛ mɔ ni shɔ̃ɔ nibii ni nyɛyɔɔ, mɔ fɛɛ mɔ ni wóɔ ehe nɔ yɛ nyɛnɔ, kɛ mɔ fɛɛ mɔ ni gbalaa nyɛhiɛ mai lɛ, he tsui. 21 Miiwie enɛ kɛmiishwie wɔhiɛiaŋ shi, akɛni etamɔ nɔ ni wɔfee wɔnii yɛ gbedemɔ mli lɛ hewɔ. Shi kɛ́ mɛi krokomɛi kɛ ekãa feɔ amɛnii lɛ—miiwie tamɔ mɔ ni bɛ jwɛŋmɔ—mi hu mikɛ ekãa feɔ minii. 22 Ani Hebribii ji amɛ? Mi hu eko ji mi. Ani Israelbii ji amɛ? Mi hu eko ji mi. Ani Abraham seshi* ji amɛ? Mi hu eko ji mi. 23 Ani Kristo sɔɔlɔi ji amɛ? Miiwie tamɔ sɛkɛyelɔ, mi hu eko ji mi yɛ gbɛ ni nɔ bɛ nɔ: Mitsu nitsumɔi babaoo fe amɛ, awo mi tsuŋ shii abɔ fe amɛ, ayi mi pii bɔ ni minyɛɛɛ makane, ni mikɛ gbele kpe hiɛ kɛ hiɛ shii abɔ. 24 Yudafoi yi mi kpãi shii enumɔ, ni eko fɛɛ eko lɛ, shwɛ ekome ni afee kpãi nyɔŋmai ejwɛ, 25 akɛ tsei yi mi shii etɛ, atswia mi tɛi shi kome, mikɛ meele yasha shi shii etɛ, miye jenamɔ kɛ jetsɛremɔ yɛ ŋshɔ teŋ; 26 mifã gbɛ babaoo, ni mikɛ osharai kpe yɛ fai ahiɛ, yɛ ojoyelɔi adɛŋ, yɛ mi diɛŋtsɛ mimaŋbii lɛ adɛŋ, yɛ jeŋmajiaŋbii lɛ adɛŋ, yɛ maŋ lɛ mli, yɛ ŋa lɛ nɔ,* yɛ ŋshɔ hiɛ, yɛ amale nyɛmimɛi ateŋ, 27 mitsu nii waa ni migbo deŋme, miye jenamɔi shii abɔ ní miwɔɔɔ, hɔmɔ kɛ kumai ye mi, bei babaoo lɛ mináaa niyenii, fɛ̃i ye mi ni mináaa atade.* 28 Yɛ kponɔgbɛ nibii nɛɛ asɛɛ lɛ, nɔ kroko hu yɛ ni nyɛɔ minɔ gbi fɛɛ gbi: no ji yeyeeye ni mifeɔ yɛ asafoi lɛ fɛɛ ahe lɛ. 29 Namɔ feɔ gbedee ni mi lɛ mifeee gbedee? Namɔ nane tɔ̃tɔɔ, ni mimli wooo la? 30 Kɛ́ esa akɛ mashi mitsitsi lɛ, mikɛ nibii ni hãa anaa migbedemɔ lɛ baashi mitsitsi. 31 Nuŋtsɔ Yesu Tsɛ kɛ e-Nyɔŋmɔ lɛ, mɔ ni esa akɛ ajie eyi kɛya naanɔ lɛ, le akɛ jeee malemɔ mimaleɔ. 32 Be ni miyɔɔ Damasko lɛ, no mli lɛ, amralo ni yɔɔ maŋtsɛ Areta shishi lɛ miibu Damaskobii amaŋ lɛ he koni emɔ mi, 33 shi akɛ mi wo kɛntɛŋ mli ni ashiu mi kɛtsɔ samfɛlɛ ko ni yɔɔ maŋ lɛ gbogbo lɛ he lɛ mli, ni mije edɛŋ.\n^ Sht. ŋm., “Nyɔŋmɔ hiɛdɔɔ.”\n^ Sht. ŋm., “mitswa asafoi krokomɛi ojo.”\n^ Aloo “yelikɛbuamɔ.”\n^ Aloo “hegbɛ.”\n^ Aloo “amɛmiitao nɔ ko amɛkɛjie amɛnaa.”\n^ Aloo “ni minyiɛ yayai.”


Yehowa Kaimɔi lɛ Ma Shi Shiŋŋ | Nikasemɔ\n‘Yehowa kaimɔ lɛ ma shi shiŋŋ, ehaa kwashia leɔ nii.’—LALA 19:8.\nMɛni ji Yehowa kaimɔi ni yɔɔ Ŋmalɛ lɛ mli lɛ ekomɛi?\nMɛɛ gbɛ nɔ Yehowa kaimɔi lɛ baanyɛ aye abua Kristofoi ŋmɛnɛ?\nMɛɛ yiŋtoi ahewɔ wɔbaanyɛ wɔkɛ wɔhe afɔ̃ Yehowa kaimɔi lɛ anɔ lɛ?\n1. Mɛɛ saji nɛkɛ wɔfɔɔ amɛhe susumɔ, ni te wɔnáa nakai ni wɔfeɔ lɛ he sɛɛ wɔhaa tɛŋŋ?\nBEI komɛi kɛ́ oosaa ohe kɛha Buu-Mɔɔ Nikasemɔ lɛ, ani obiɔ ohe akɛ, ‘Ani wɔkaseko sane nɛɛ dã?’ Kɛ́ okɛ Kristofoi asafo lɛ ebɔ be saŋŋ lɛ, ekolɛ oyɔse akɛ saji komɛi yɛ ni akaseɔ lɛ shii abɔ. Bei pii lɛ, wɔfɔɔ saji tamɔ Nyɔŋmɔ Maŋtsɛyeli lɛ, kpɔmɔnɔ lɛ, shiɛmɔ nitsumɔ lɛ, kɛ sui tamɔ suɔmɔ kɛ hemɔkɛyeli ahe susumɔ yɛ nibii ni wɔkaseɔ lɛ amli. Saji nɛɛ ni wɔfɔɔ he susumɔ lɛ yeɔ ebuaa wɔ ni wɔhemɔkɛyeli lɛ mli waa ni ehaa ‘wɔtsɔmɔɔ wiemɔ lɛ nɔyelɔi, shi jeee wiemɔ lɛ nulɔi kɛkɛ.’—Yak. 1:22.\n2. (a) Bei pii lɛ, mɛni he Nyɔŋmɔ kaimɔi lɛ kɔɔ? (b) Mɛɛ gbɛ nɔ esoro Nyɔŋmɔ mlai lɛ yɛ adesai anɔ he?\n2 Hebri wiemɔ ni atsɔɔ shishi akɛ “kaimɔ” lɛ kɔɔ mlai, famɔi, kɛ gbɛtsɔɔmɔi ni Nyɔŋmɔ kɛhaa ewebii lɛ ahe. Yehowa mlai kɛ egbɛtsɔɔmɔi lɛ tsakeee tamɔ bɔ ni adesai amlai tsakeɔ yɛ be kɛ beaŋ lɛ. Eyɛ mli akɛ akɛ Nyɔŋmɔ mlai kɛ egbɛtsɔɔmɔi lɛ ekomɛi ha yɛ be pɔtɛɛ ko mli loo yɛ shihilɛ pɔtɛɛ ko hewɔ, ni ŋmɛnɛ lɛ akɛtsuuu nii dɔŋŋ moŋ, shi no etsɔɔɔ akɛ naagba yɛ nakai mlai lɛ ahe. Lalatsɛ lɛ kɛɛ akɛ: “[Okaimɔi] lɛ ja kɛmiiya naanɔ.”—Lala 119:144.\n3, 4. (a) Bei komɛi lɛ, mɛni fata Yehowa kaimɔi lɛ ahe? (b) Kɛ́ Israelbii lɛ bo kaimɔi nɛɛ atoi lɛ, te amɛnáa he sɛɛ amɛhaa tɛŋŋ?\n3 Ekolɛ okadi akɛ bei komɛi lɛ, kɔkɔbɔɔ fata Yehowa kaimɔi lɛ ahe. Nyɔŋmɔ tsɔ gbalɔi anɔ ebɔ Israelbii lɛ kɔkɔ shii abɔ. Akɛ nɔkwɛmɔnɔ lɛ, beni eshwɛ fioo ni Israelbii lɛ baaya Shiwoo Shikpɔŋ lɛ nɔ lɛ, Mose bɔ amɛ kɔkɔ akɛ: “Nyɛkwɛa nyɛhe ní ahia kɛkɛ, koni akalaka nyɛtsui, ní nyɛkpale, ní nyɛyasɔmɔ nyɔŋmɔi krokomɛi ní nyɛjá amɛ; ni Yehowa mli akafũ nyɛ.” (5 Mose 11:16, 17) Biblia lɛ haa wɔnaa akɛ, Nyɔŋmɔ kɛ kaimɔi babaoo ni he yɔɔ sɛɛnamɔ ha ewebii lɛ.\n4 Bei pii lɛ, Yehowa kɛɔ Israelbii lɛ ní amɛshe lɛ gbeyei, amɛbo egbee toi, ni amɛtse egbɛ́i lɛ he. (5 Mose 4:29-31; 5:28, 29) Kɛ́ amɛbo kaimɔi nɛɛ atoi lɛ, amɛnáa jɔɔmɔi babaoo.—3 Mose 26:3-6; 5 Mose 28:1-4.\nBƆ NI ISRAELBII LƐ FEE AMƐNII AMƐHA YƐ NYƆŊMƆ KAIMƆI LƐ AHE\n5. Mɛni hewɔ Yehowa wu eha Maŋtsɛ Hezekia lɛ?\n5 Nyɔŋmɔ ye shi ni ewo Israelbii lɛ anɔ yɛ amɛyinɔsane mli fɛɛ. Akɛ nɔkwɛmɔnɔ lɛ, beni Ashur Maŋtsɛ Sanherib yawo Yuda maŋ lɛ he ka ni ewo Maŋtsɛ Hezekia he gbeyei akɛ ebaabutu maŋ lɛ, Yehowa tsɔ ŋwɛi bɔfo ko nɔ ejie amɛ. Nyɔŋmɔ bɔfo lɛ kpata Ashur “hii tabilɔi kɛ tatsɛmɛi” lɛ fɛɛ hiɛ yɛ gbɛkɛ kome pɛ mli, ni enɛ ha Sanherib kɛ hiɛgbele ku esɛɛ kɛtee shĩa. (2 Kron. 32:21; 2 Maŋ. 19:35) Mɛni hewɔ Nyɔŋmɔ wu eha Maŋtsɛ Hezekia lɛ? Ejaakɛ “[Hezekia ŋɔ] ehe ekpɛtɛ Yehowa he; ekpaleee kɛjɛɛɛ esɛɛ, ni eye Yehowa kitai lɛ” anɔ.—2 Maŋ. 18:1, 5, 6.\nYosia bo Yehowa kaimɔi lɛ atoi, ni eye ebua kɛto anɔkwa jamɔ shishi ekoŋŋ (Kwɛmɔ kuku 6)\n6. Mɛni Maŋtsɛ Yosia fee kɛtsɔɔ akɛ eyɛ hekɛnɔfɔɔ yɛ Yehowa mli?\n6 Mɔ kroko hu ni ye Yehowa kitai lɛ anɔ ji Maŋtsɛ Yosia. Kɛjɛ egbekɛbiiashi beni eye afii kpaanyɔ tɔ̃ɔ lɛ, “efee nɔ ni ja yɛ Yehowa hiɛ . . . Egbaaa ninejurɔ loo abɛku.” (2 Kron. 34:1, 2) Yosia jie amagai fɛɛ ni yɔɔ maŋ lɛ mli lɛ ni eto anɔkwa jamɔ shishi ekoŋŋ, ni ekɛtsɔɔ akɛ eyɛ hekɛnɔfɔɔ yɛ Yehowa mli. Enɛ ni Yosia fee lɛ ha ajɔɔ lɛ kɛ maŋ muu lɛ fɛɛ.—Nyɛkanea 2 Kronika 34:31-33.\n7. Be fɛɛ be ni Israelbii lɛ booo Yehowa kaimɔi lɛ atoi lɛ, mɛni jɛɔ mli kɛbaa?\n7 Shi dɔlɛ sane ji akɛ, jeee be fɛɛ be Nyɔŋmɔ webii lɛ kɛ amɛhe fɔ̃ Yehowa kaimɔi lɛ anɔ kɛ amɛtsui fɛɛ. Yɛ afii ohai abɔ ni ho lɛ amli lɛ, bei komɛi lɛ amɛboɔ Nyɔŋmɔ toi, ni bei komɛi hu lɛ amɛbooo lɛ toi. Kɛ́ amɛhemɔkɛyeli lɛ nɔ gbɔ lɛ, ‘tsɔɔmɔ kɔɔyɔɔ fɛɛ tsɔɔmɔ kɔɔyɔɔ kpalaa amɛ kɛyaa kɛbaa’ taakɛ bɔfo Paulo kɛɛ lɛ. (Efe. 4:13, 14) Kɛ́ amɛkɛ amɛhe efɔ̃ɔɔ Nyɔŋmɔ kaimɔi lɛ anɔ lɛ, nibii gbohii baa amɛnɔ taakɛ atsɔ hiɛ akɛɛ amɛ lɛ.—3 Mose 26:23-25; Yer. 5:23-25.\n8. Mɛni wɔbaanyɛ wɔkase kɛjɛ Israelbii lɛ anɔkwɛmɔnɔ lɛ mli?\n8 Mɛni wɔbaanyɛ wɔkase kɛjɛ Israelbii lɛ anɔkwɛmɔnɔ lɛ mli? Nyɔŋmɔ woɔ etsuji ni yɔɔ ŋmɛnɛ lɛ ŋaa ni etsɔseɔ amɛ taakɛ efee Israelbii lɛ. (2 Pet. 1:12) Be fɛɛ be ni wɔbaakane Nyɔŋmɔ Wiemɔ ni jɛ mumɔŋ lɛ, ehaa wɔkaiɔ Nyɔŋmɔ gbɛtsɔɔmɔi lɛ. Wɔbaanyɛ wɔkpɛ mli akɛ wɔbaabo Yehowa gbɛtsɔɔmɔi atoi loo wɔtiu nibii ni wɔ diɛŋtsɛ wɔsusuɔ akɛ eja lɛ asɛɛ. (Abɛi 14:12) Nyɛhaa wɔsusua yiŋtoi komɛi ahewɔ ni wɔbaanyɛ wɔkɛ wɔhe afɔ̃ Yehowa kaimɔi lɛ anɔ, kɛ bɔ ni wɔbaaná he sɛɛ wɔha kɛ́ wɔkɛtsu nii lɛ ahe.\nBO NYƆŊMƆ TOI KONI OYI ANÁ WALA\n9. Beni Israelbii lɛ nyiɛ ŋa lɛ nɔ lɛ, mɛɛ gbɛ nɔ Yehowa ha amɛna akɛ ekɛ amɛ yɛ?\n9 Yehowa etsɔɔɔ Israelbii lɛ gbɛ pɔtɛɛ ni ebaatsɔ nɔ etsɔɔ amɛ gbɛ, bɔ ni ebaabu amɛhe eha, kɛ bɔ ni ebaakwɛ amɛ eha dani amɛshi kɛyanyiɛ “ŋa kpeteŋkpele ní nɔ yɔɔ gbeyei” lɛ nɔ afii 40 lɛ. Fɛɛ sɛɛ lɛ, efee nii ni ha amɛna shii abɔ akɛ amɛbaanyɛ amɛkɛ amɛhe afɔ̃ lɛ kɛ egbɛtsɔɔmɔi anɔ. Yehowa tsɔ la kɛ atatu kutuu nɔ enyiɛ Israelbii lɛ ahiɛ yɛ ŋa lɛ nɔ shwane kɛ nyɔɔŋ, ni no ha amɛna akɛ ekɛ amɛ yɛ. (5 Mose 1:19; 2 Mose 40:36-38) Eha amɛ nibii ni he hiaa amɛ lɛ hu. “Amɛtadei suuu, ni amɛnaji hu efũuu.” Yɛ anɔkwale mli lɛ, “nɔ ko nɔ ko ehiaaa amɛ.”—Neh. 9:19-21.\n10. Mɛɛ gbɛ nɔ Yehowa tsɔɔ etsɔɔ ewebii lɛ gbɛ ŋmɛnɛ?\n10 Eshwɛ fioo ni Nyɔŋmɔ webii ni yɔɔ ŋmɛnɛ lɛ hu baabote jalɛ jeŋ hee lɛ mli. Ani wɔyɛ hekɛnɔfɔɔ yɛ Yehowa mli akɛ ebaaha wɔ nɔ ni he hiaa wɔ koni wɔnyɛ wɔtsɔ amanehulu kpeteŋkpele lɛ mli sɔkee? (Mat. 24:21, 22; Lala 119:40, 41) Ŋmɛnɛ lɛ, jeee la kɛ atatu kutuu nɔ Yehowa tsɔɔ etsɔɔ wɔ gbɛ kɛyaa jeŋ hee lɛ mli. Moŋ lɛ, etsɔɔ egbɛjianɔtoo lɛ nɔ eyeɔ ebuaa wɔ koni wɔhiɛ ahi wɔhe nɔ. Akɛ nɔkwɛmɔnɔ lɛ, atee nɔ awie bɔ ni ehe hiaa ni wɔwaje wɔ kɛ Yehowa teŋ wekukpaa lɛ kɛtsɔ aŋkro Biblia kanemɔ, gbɛkɛ Weku Jamɔ, asafoŋ kpeei, kɛ shiɛmɔ ni wɔkɛ wɔhe aaawo mli daa lɛ nɔ lɛ he. Ani wɔfee tsakemɔi bɔni afee ni wɔkɛ gbɛtsɔɔmɔi nɛɛ atsu nii? Kɛ́ wɔfee enɛ lɛ, ebaaha wɔhemɔkɛyeli lɛ mli awa, ni no baabaa wɔyi kɛya jeŋ hee lɛ mli.\nYehowa kaimɔi lɛ ni wɔkɛtsuɔ nii lɛ haa wɔkuraa wɔ-Maŋtsɛyeli Asai lɛ anɔ kɛ amɛhewɔŋ fɛɛ (Kwɛmɔ kuku 11)\n11. Mɛɛ gbɛi komɛi anɔ Nyɔŋmɔ etsɔɔ akɛ wɔsane kã etsui nɔ?\n11 Kɛfata yelikɛbuamɔ ni ekɛhaa wɔ koni wɔhiɛ ahi wɔhe nɔ yɛ mumɔŋ lɛ he lɛ, gbɛtsɔɔmɔi nɛɛ yeɔ amɛbuaa wɔ yɛ wɔshihilɛ mli daa gbi hu. Ekomɛi ji bɔ ni esaaa ni wɔtiuɔ heloonaa nibii asɛɛ babaoo kɛ bɔ ni esa akɛ wɔha wɔshihilɛ afee mlɛo koni wɔkaye wɔtsui fe nine lɛ. Agbɛnɛ hu, akɛ gbɛtsɔɔmɔ ni kɔɔ atadewoo kɛ hesaamɔ, hiɛtserɛjiemɔ ni sa, kɛ he ni esa akɛ wɔya skul kɛyashi lɛ he lɛ eha wɔ. Kɛfata he lɛ, atsɔɔ nibii ni esa akɛ wɔfee bɔni afee ni wɔshĩai kɛ wɔtsɔji amli, kɛ wɔ-Maŋtsɛyeli Asai anɔ afee shweshweeshwe, kɛ bɔni esa akɛ wɔsaa wɔhe wɔto osharai. Ŋaawoi nɛɛ fɛɛ tsɔɔ akɛ wɔsane kã Nyɔŋmɔ tsui nɔ.\nKAIMƆI YE EBUA MRA BE MLI KRISTOFOI LƐ NI AMƐTEE NƆ AMƐSƆMƆ NYƆŊMƆ\n12. (a) Mɛni Yesu wo ekaselɔi lɛ ŋaa yɛ he shii abɔ? (b) Mɛɛ heshibaa nifeemɔ ná Petro nɔ hewalɛ, ni te esa akɛ ená wɔnɔ hewalɛ eha tɛŋŋ?\n12 Yɛ klɛŋklɛŋ afii 100 lɛ mli lɛ, Nyɔŋmɔ tee nɔ ekɛ kaimɔi ha ewebii lɛ. Yesu tee nɔ ewo ekaselɔi lɛ ŋaa ní amɛba amɛhe shi. Shi jeee kɛɛmɔ kɛkɛ ekɛɛ amɛ akɛ amɛba amɛhe shi, shi moŋ, lɛ diɛŋtsɛ efee he nɔkwɛmɔnɔ etsɔɔ amɛ. Yɛ gbi gbɛkɛ ni enɔ jetsɛremɔ lɛ abaagbe Yesu lɛ, ekɛ ebɔfoi lɛ kpe koni amɛye Hehoo lɛ. Beni Yesu kɛ bɔfoi lɛ yeɔ nii lɛ, ete shi yɛ niyenii lɛ asɛɛ ni efɔ amɛnaji ahe—nitsumɔ ko ni bei pii lɛ nyɔŋ tsuɔ. (Yoh. 13:1-17) Nifeemɔ nɛɛ ná amɛnɔ hewalɛ waa. Aaafee afii 30 sɛɛ lɛ, bɔfo Petro ni no mli lɛ efata he kɛye Hehoo lɛ, wo enanemɛi Kristofoi lɛ ŋaa ni amɛba amɛhe shi. (1 Pet. 5:5) Esa akɛ Yesu nɔkwɛmɔnɔ lɛ atsirɛ wɔ ni wɔba wɔhe shi yɛ wɔkɛ mɛi krokomɛi asharamɔ mli.—Fil. 2:5-8.\n13. Mɛɛ su ni he hiaa waa Yesu kɛ ekaselɔi lɛ fɔɔ he wiemɔ?\n13 Nɔ kroko ni Yesu kɛ ekaselɔi lɛ fɔɔ he susumɔ ji, nɔ hewɔ ni esa akɛ amɛná hemɔkɛyeli ni mli wa lɛ. Beni Yesu kaselɔi nyɛɛɛ afã mumɔ fɔŋ ko yɛ gbekɛ nuu ko ni mumɔ fɔŋ yɔɔ emli lɛ mli lɛ, amɛbi Yesu akɛ: “Mɛɛba wɔ lɛ wɔnyɛɛɛ lɛ wɔfã lɛ?” Yesu kɛɛ amɛ akɛ: “Nyɛhemɔkɛyeli ni faaa lɛ hewɔŋ. Ejaakɛ lɛɛlɛŋ, miikɛɛ nyɛ akɛ: Kɛji nyɛyɛ hemɔkɛyeli ni tamɔ sinapi wu lɛ, . . . nɔ ko bɛ ni nyɛnyɛŋ nyɛfee.” (Mat. 17:14-20) Yɛ Yesu sɔɔmɔ nitsumɔ lɛ mli fɛɛ lɛ, etsɔɔ ekaselɔi lɛ akɛ hemɔkɛyeli he hiaa waa. (Nyɛkanea Mateo 21:18-22.) Ani wɔkɛ ŋaawoo ni akɛhaa wɔ yɛ kpeei wuji, kpeei bibii, kɛ asafoŋ kpeei ashishi lɛ tsuɔ nii koni wɔkɛwaje wɔhemɔkɛyeli lɛ? Kpeei nɛɛ jeee henaabuamɔi ni haa wɔnáa miishɛɛ kɛkɛ, shi moŋ, amɛhaa wɔnáa hegbɛi ni wɔkɛaatsɔɔ akɛ wɔkɛ wɔhe fɔ̃ɔ Yehowa nɔ.\n14. Mɛni hewɔ ŋmɛnɛ lɛ ehe miihia ni wɔná Kristo suɔmɔ lɛ eko lɛ?\n14 Kristofoi a-Hela Ŋmalɛi lɛ amli eyi obɔ kɛ kaimɔi ni woɔ wɔ hewalɛ ni wɔjie suɔmɔ kpo wɔtsɔɔ wɔhe. Yesu kɛɛ kitai lɛ atɛŋ nɔ ni ji enyɔ ni he hiaa fe fɛɛ ji, “suɔmɔ onaanyo tamɔ bɔ ni osumɔɔ bo diɛŋtsɛ ohe.” (Mat. 22:39) Nakai nɔŋŋ Yesu nyɛmi Yakobo hu wie akɛ suɔmɔ ji “mla lɛ mli otu.” (Yak. 2:8) Bɔfo Yohane ŋma akɛ: “Suɔmɔmɛi, jeee kita hee ko miŋmaa nyɛ nɛɛ, shi moŋ kita momo ni nyɛyɔɔ kɛjɛ shishijee lɛ.” (1 Yoh. 2:7, 8) Mɛni he Yohane wieɔ akɛ eji “kita momo” lɛ? No mli lɛ, eewie kita ni akɛha wɔ akɛ wɔsumɔsumɔɔ wɔhe lɛ he. Eji kita “momo,” ejaakɛ Yesu kɛha “kɛjɛ shishijee,” ni ji afii nyɔŋmai komɛi ni tsɔ hiɛ lɛ mli. Shi eji kita “hee” hu, ejaakɛ ebiɔ ni mɔ kɛ ehe ashã afɔle, ni enɛ ji su ko ni he baahia kaselɔi lɛ beni amɛkɛ naagbai ekpe. Akɛ Kristo kaselɔi lɛ, wɔhiɛ sɔɔ kɔkɔbɔi ni yeɔ ebuaa wɔ koni wɔkaná ŋkomeŋfa su ni ehe shi yɛ je lɛ mli, ni baanyɛ aha suɔmɔ ni wɔyɔɔ kɛha mɛi krokomɛi lɛ he ajɔ lɛ waa lɛ eko.\n15. Mɛni ji yiŋtoo titri hewɔ ni Yesu ba shikpɔŋ lɛ nɔ?\n15 Yesu susu mɛi krokomɛi ahe. Eha ana enɛ faŋŋ beni etsa mɛi ni he yeɔ lɛ kɛ beni etee gbohii ashi lɛ. Shi jeee mɛi atsamɔ ji yiŋtoo titri hewɔ ni Yesu ba. Eshiɛmɔ kɛ nitsɔɔmɔ nitsumɔ lɛ ná mɛi ashihilɛ nɔ hewalɛ kwraa fe tsamɔ ni etsa mɛi lɛ. Yɛ mɛɛ gbɛ nɔ? Wɔle akɛ mɛi ni Yesu tsa amɛ kɛ mɛi ni etee amɛ shi yɛ klɛŋklɛŋ afii 100 lɛ mli lɛ gbɔlɔ ni amɛgboi yɛ sɛɛ mli, shi mɛi ni kɛ tsui krɔŋŋ bo sane ni eshiɛ lɛ toi lɛ ná hegbɛ akɛ amɛaaná naanɔ wala.—Yoh. 11:25, 26.\n16. Nɛgbɛ atsu Maŋtsɛyeli shiɛmɔ kɛ kaselɔfeemɔ nitsumɔ lɛ kɛyashɛ ŋmɛnɛ?\n16 Ŋmɛnɛ lɛ, aatsu shiɛmɔ nitsumɔ ni Yesu je shishi yɛ klɛŋklɛŋ afii 100 lɛ mli lɛ yɛ gbɛ ni da waa nɔ. Yesu fã ekaselɔi lɛ akɛ: “Nyɛyaa ni nyɛyafea jeŋmaji fɛɛ mikaselɔi.” (Mat. 28:19) Anɔkwa, amɛbo famɔ nɛɛ toi, ni wɔbaanyɛ wɔkɛɛ akɛ wɔ hu wɔbo toi! Yehowa Odasefoi ni fa fe akpekpei kpawo kɛ ekãa miishiɛ Nyɔŋmɔ Maŋtsɛyeli lɛ yɛ shikpɔji ni fa fe 230 anɔ, ni Odasefoi lɛ kɛ mɛi akpekpei abɔ kaseɔ Biblia lɛ daa. Shiɛmɔ nitsumɔ nɛɛ yeɔ odase akɛ wɔyɛ naagbee gbii lɛ amli.\nOKƐ OHE AFƆ̃ YEHOWA NƆ ŊMƐNƐ\n17. Mɛɛ ŋaa Paulo kɛ Petro wo?\n17 Eyɛ faŋŋ akɛ, kaimɔi ye ebua mra be mli Kristofoi lɛ ni amɛfĩ shi yɛ hemɔkɛyeli lɛ mli. Bo lɛ susumɔ bɔ ni Timoteo baanu he eha, beni bɔfo Paulo ni no mli lɛ awo lɛ tsuŋ yɛ Roma lɛ wo lɛ hewalɛ akɛ: “Hiɛmɔ tsamɔ wiemɔi ni onu yɛ minaa lɛ akadi lɛ mli” lɛ he okwɛ. (2 Tim. 1:13) Beni bɔfo Petro wo enanemɛi Kristofoi lɛ hewalɛ ni amɛjie sui tamɔ hiɛmiamɔ, nyɛmimɛi ahedɔɔ, kɛ henɔyeli kpo lɛ sɛɛ lɛ, ekɛɛ akɛ: “Daa nɛɛ majwɛŋ nɔ makai nyɛ nɛkɛ nibii nɛɛ, tsɛ nyɛle momo, ni nyɛnane emɔ shi yɛ anɔkwale ni nyɛnine eshɛ nɔ lɛ mli.”—2 Pet. 1:5-8, 12, Ga Biblia hee.\n18. Te Kristofoi ni hi shi yɛ klɛŋklɛŋ afii 100 lɛ mli lɛ bu kaimɔi amɛha tɛŋŋ?\n18 Eji anɔkwale akɛ, “gbalɔi krɔŋkrɔŋi lɛ awiemɔi ni amɛwie sá lɛ” ekomɛi nɔŋŋ ji nɔ ni Paulo kɛ Petro ŋmala lɛ. (2 Pet. 3:2) Ani wɔnyɛmimɛi ni hi shi yɛ klɛŋklɛŋ afii 100 lɛ mli lɛ kpoo nakai gbɛtsɔɔmɔi lɛ? Dabi, ejaakɛ amɛnu he akɛ eji suɔmɔ kpo ni Nyɔŋmɔ jie etsɔɔ amɛ, koni ‘amɛshwere yɛ wɔ-Nuŋtsɔ kɛ yiwalaherelɔ Yesu Kristo duromɔ kɛ nilee lɛ mli.’—2 Pet. 3:18.\n19, 20. Mɛni hewɔ esa akɛ wɔkɛ wɔhe afɔ̃ Yehowa kaimɔi lɛ anɔ lɛ, ni te wɔbaaná he sɛɛ wɔha tɛŋŋ?\n19 Ŋmɛnɛ lɛ, wɔyɛ yiŋtoi babaoo ni wɔɔdamɔ nɔ wɔkɛ wɔhe afɔ̃ Yehowa kaimɔi ni yɔɔ e-Wiemɔ, ni ji Biblia lɛ mli lɛ anɔ. (Nyɛkanea Yoshua 23:14.) Wɔnaa bɔ ni Nyɔŋmɔ kɛ adesai ni yeee emuu lɛ ye eha yɛ afii akpei abɔ mli lɛ yɛ mli. Aŋma yinɔsane nɛɛ kɛha wɔsɛɛnamɔ. (Rom. 15:4; 1 Kor. 10:11) Wɔna Biblia mli gbalɛi komɛi ni eba mli yɛ wɔgbii nɛɛ amli. Abaanyɛ akɛ gbalɛ ato kaimɔi ni atsɔ hiɛ akɛha lɛ ahe. Akɛ nɔkwɛmɔnɔ lɛ, mɛi akpekpei abɔ eke yuu kɛba Yehowa jamɔ krɔŋŋ lɛ mli, taakɛ agba akɛ ebaaba mli yɛ “naagbee gbii lɛ amli lɛ.” (Yes. 2:2, 3) Shihilɛi ni yɔɔ je lɛŋ ni yaa nɔ efiteɔ lɛ hu woɔ Biblia mli gbalɛ obɔ. Ni taakɛ awie kɛtsɔ hiɛ lɛ, shiɛmɔ nitsumɔ lɛ ni yaa nɔ yɛ jeŋ fɛɛ ŋmɛnɛ lɛ ji Yesu wiemɔi lɛ amlibaa.—Mat. 24:14.\n20 Wɔ-Bɔlɔ lɛ efee nibii babaoo ni baanyɛ aha wɔkɛ wɔhe afɔ̃ enɔ. Ani wɔmiiná nibii nɛɛ ahe sɛɛ? Esa akɛ wɔkɛ wɔhe afɔ̃ ekaimɔi lɛ anɔ. Nakai ji bɔ ni nyɛmi yoo ko ni atsɛɔ lɛ Rosellen lɛ fee. Ewie akɛ: “Beni mikɛ mihe fɔ̃ Yehowa nɔ kwraa lɛ, miyɔse faŋŋ akɛ, esuɔmɔ nine lɛ hiɛ mimli ni ewajeɔ mi.” Nyɛhaa wɔ hu wɔfea bɔ fɛɛ bɔ ni wɔɔnyɛ koni wɔná Yehowa kaimɔi lɛ ahe sɛɛ.\nKɛmaje Mɔ Ko Kɛmaje Mɔ Ko Yehowa Kaimɔi lɛ Ma Shi Shiŋŋ


Bɔ ni Wɔɔfee Wɔya Nɔ Wɔkɛ Wɔhe Ashã Afɔle | Nikasemɔ\n“Kɛji mɔ ko miisumɔ akɛ enyiɛɔ misɛɛ lɛ, ha ní ekwa ehe.”—MAT. 16:24.\nTe wɔɔfee tɛŋŋ wɔha Biblia lɛ aye abua wɔ ni wɔna kɛji wɔfoɔ wɔ pɛ wɔnɔ mli lɛ?\nMɛɛ gbɛ nɔ Maŋtsɛ Saul nɔkwɛmɔnɔ lɛ ji kɔkɔbɔɔ kɛha wɔ?\nMɛɛ gbɛ nɔ Petro sane lɛ haa wɔnaa akɛ wɔbaanyɛ wɔye ŋkomeŋfa su nɔ?\n1. Mɛɛ gbɛ nɔ Yesu kɛ ehe shã afɔle kɛfee nɔkwɛmɔnɔ ni nɔ bɛ eha wɔ?\nBENI Yesu yɔɔ shikpɔŋ lɛ nɔ lɛ, ekɛ ehe shã afɔle kɛfee nɔkwɛmɔnɔ ni nɔ bɛ eha wɔ. Ekɛ nɔ ni Nyɔŋmɔ sumɔɔ lɛ ye nɔ ni lɛ esumɔɔ kɛ nɔ ni baaha ehe ajɔ lɛ lɛ hiɛ. (Yoh. 5:30) Eha ana faŋŋ akɛ, eesumɔ ni ekɛ ehe ashã afɔle yɛ nɔ fɛɛ nɔ mli kɛtsɔ anɔkwa ni eye kɛtee gbele mli yɛ sɛŋmɔtso nɔ lɛ nɔ.—Fil. 2:7, 8.\n2. Te wɔɔfee tɛŋŋ wɔkɛ wɔhe ashã afɔle? Mɛni hewɔ esa akɛ wɔfee nakai?\n2 Akɛni Yesu sɛɛnyiɛlɔi ji wɔ hewɔ lɛ, wɔ hu esa akɛ wɔkɛ wɔhe ashã afɔle. Kɛ́ akɛɛ mɔ ko kɛ ehe ashã afɔle lɛ, mɛni etsɔɔ? Nɔ ni etsɔɔ nɔŋŋ ji, ni mɔ ko baajɛ esuɔmɔ mli eha nɔ ko aŋmɛɛ lɛ koni enyɛ eye ebua mɛi krokomɛi. No tsɔɔ akɛ mɔ lɛ fooo lɛ pɛ enɔ mli. (Nyɛkanea Mateo 16:24.) Kɛ́ wɔfooo wɔ pɛ wɔnɔ mli lɛ, wɔbaanyɛ wɔkɛ nɔ ni mɛi krokomɛi sumɔɔ kɛ bɔ ni amɛnuɔ he amɛhaa lɛ aye wɔnɔ hiɛ. (Fil. 2:3, 4) Yesu tsɔɔ akɛ, anɔkwa jamɔ biɔ ni akɛ he ashã afɔle. Yɛ mɛɛ gbɛ nɔ? Akɛ Kristofoi lɛ, suɔmɔ ji nɔ ni kadiɔ wɔ akɛ Yesu sɛɛnyiɛlɔi, ni no tsirɛɔ wɔ ni wɔkɛ wɔhe shãa afɔle. (Yoh. 13:34, 35) Kwɛ jɔɔmɔi ni wɔnáa akɛni wɔfata nyɛmimɛi ni yɔɔ jeŋ fɛɛ ni kɛ amɛhe shãa afɔle lɛ ahe lɛ hewɔ!\n3. Mɛni baaha hekɛafɔleshaa mumɔ ni wɔyɔɔ lɛ he ajɔ?\n3 Fɛɛ sɛɛ lɛ, wɔyɛ henyɛlɔ ko ni baanyɛ aha hekɛafɔleshaa mumɔ ni wɔyɔɔ lɛ he ajɔ fiofio. Nakai henyɛlɔ lɛ ji shwelɛ ni wɔyɔɔ akɛ wɔfó wɔ pɛ wɔnɔ mli lɛ. Susumɔ bɔ ni fee ni Adam kɛ Hawa fó amɛ pɛ amɛnɔ mli lɛ he okwɛ. Akɛni Hawa miitao heyeli hewɔ lɛ, ená shwelɛ lɛ akɛ etsɔ tamɔ Nyɔŋmɔ, ni ewu lɛ hu ná shwelɛ lɛ akɛ esa eŋa lɛ hiɛ fe Yehowa. (1 Mose 3:5, 6) Kɛjɛ be ni Abonsam ha Adam kɛ Hawa tsi amɛhe kɛjɛ anɔkwa jamɔ he nɛɛ, etee nɔ ekɛ nibii ni baaha mɛi afó amɛ pɛ amɛnɔ mli lɛ eka amɛ. Nakai ji bɔ ni efee beni ekaa Yesu lɛ. (Mat. 4:1-9) Yɛ wɔgbii nɛɛ amli lɛ, Satan elaka mɛi babaoo ni eha amɛfó amɛ pɛ amɛnɔ mli yɛ gbɛi srɔtoi anɔ. Esa akɛ wɔsusu sane nɛɛ he waa, ejaakɛ kɛ́ wɔkwɛɛɛ ni ahi lɛ, su nɛɛ ni ehe shi yɛ je lɛŋ lɛ baaná wɔ hu wɔnɔ hewalɛ.—Efe. 2:2.\n4. (a) Ani amrɔ nɛɛ wɔbaanyɛ wɔjie ŋkomeŋfa su ni yɔɔ wɔhe lɛ? Tsɔɔmɔ mli. (b) Mɛɛ sanebimɔi ahe wɔbaasusu?\n4 Wɔbaanyɛ wɔkɛ ŋkomeŋfa su lɛ ato bɔ ni dade bɔɔ ŋkanale lɛ he. Kɛ́ nu kɛ kɔɔyɔɔ shwieɔ dade ko he lɛ, ebɔɔ ŋkanale fiofio. Kɛ́ aku hiɛ ashwie ŋkanale ni dade lɛ ebɔi bɔɔ lɛ nɔ lɛ, sɛɛ mli lɛ dade muu lɛ fɛɛ baabɔ ŋkanale, ni enɛ baanyɛ afite nii waa. Yɛ gbɛ ni tamɔ nakai nɔŋŋ nɔ lɛ, eyɛ mli akɛ wɔnyɛŋ wɔjie emuu ni ayeee kɛ ŋkomeŋfa su ni yɔɔ wɔhe lɛ kɛjɛ wɔhe amrɔ nɛɛ moŋ, shi esa akɛ wɔhiɛ ahi wɔhe nɔ yɛ osharai ni baanyɛ ajɛ mli kɛba lɛ ahe, ni wɔya nɔ wɔwu wɔshi su gbonyo nɛɛ. (1 Kor. 9:26, 27) Te wɔɔfee tɛŋŋ wɔyɔse nibii ni tsɔɔ akɛ wɔ pɛ wɔmiifó wɔnɔ mli lɛ? Ni te wɔɔfee tɛŋŋ wɔkɛ wɔhe ashã afɔle babaoo lɛ?\nHA BIBLIA LƐ AYE ABUA BO NI ONA KƐJI OFOƆ BO PƐ ONƆ MLI\n5. (a) Mɛni hewɔ abaanyɛ akɛ Biblia lɛ ato ashwishwɛ he lɛ? (Kwɛmɔ mfoniri ni yɔɔ nikasemɔ lɛ shishijee lɛ.) (b) Kɛ́ wɔkɛ Biblia lɛ miipɛi wɔmli wɔkwɛ akɛ wɔfoɔ wɔ pɛ wɔnɔ mli lo lɛ, mɛni esaaa akɛ wɔfeɔ?\n5 Taakɛ wɔbaanyɛ wɔkɛ ashwishwɛ akwɛ bɔ ni wɔyɔɔ yɛ kponɔgbɛ lɛ, nakai nɔŋŋ wɔbaanyɛ wɔkɛ Biblia lɛ atsu nii kɛkwɛ bɔ ni wɔji yɛ mligbɛ, ni wɔfee tsakemɔi ni ehe baahia ni wɔfee lɛ. (Nyɛkanea Yakobo 1:22-25.) Shi ja wɔkwɛ wɔhe yɛ ashwishwɛ lɛ mli jogbaŋŋ dani wɔbaanyɛ wɔná he sɛɛ. Akɛ nɔkwɛmɔnɔ lɛ, kɛ́ wɔhe tswa shi kɛkwɛ ashwishwɛ mli lɛ, ekolɛ wɔnaŋ nibii bibii ni yɔɔ hiɛdɔɔ ni esa akɛ wɔsaa lɛ. Aloo kɛ́ wɔkpa ashwishwɛ lɛ afã lɛ, wɔbaana mɔ ko ni damɔ he kroko lɛ moŋ yɛ ashwishwɛ lɛ mli. Nakai nɔŋŋ kɛ́ wɔkɛ Biblia lɛ miipɛi wɔmli wɔkwɛ akɛ wɔfoɔ wɔ pɛ wɔnɔ mli lɛ, esaaa akɛ wɔkaneɔ lɛ eko kɛ eko kɛkɛ loo wɔkɛtaoɔ mɛi krokomɛi atɔmɔi.\n6. Te wɔɔfee tɛŋŋ ‘wɔkã he’ yɛ heyeli mla lɛ kɛnitsumɔ mli lɛ?\n6 Akɛ nɔkwɛmɔnɔ lɛ, wɔbaanyɛ wɔkane Nyɔŋmɔ Wiemɔ lɛ daa gbi, ni kɛlɛ, wɔnaŋ nibii ni tsɔɔ akɛ ŋkomeŋfa su miihe shi yɛ wɔmli. Te eeefee tɛŋŋ eba lɛ nakai lɛ? Susumɔ enɛ he okwɛ: Yɛ Yakobo nɔkwɛmɔnɔ ni kɔɔ ashwishwɛ he lɛ mli lɛ, jeee akɛ nuu lɛ kwɛɛɛ ashwishwɛ lɛ mli jogbaŋŋ. Yakobo ŋma akɛ, nuu lɛ ‘kwɛɔ ehe.’ Hela wiemɔ ni Yakobo kɛtsu nii yɛ biɛ lɛ tsɔɔ nɔ ko ni aaapɛi mli loo aaasusu he jogbaŋŋ. Belɛ, mɛni ji nuu lɛ naagba lɛ mɔ? Yakobo tsa nɔ akɛ: “Eyaa, ni amrɔmrɔ nɔŋŋ lɛ ehiɛ kpaa bɔ ni eyɔɔ lɛ nɔ.” Hɛɛ, eshi etee ni efeee nɔ ko yɛ nɔ ni ena yɛ ashwishwɛ lɛ mli lɛ he. Nɔ ni tamɔɔɔ nakai lɛ, nuu ni yeɔ wiemɔ lɛ nɔ lɛ “maa eyi shi ekwɛɔ heyeli mla ni hi kɛwula shi lɛ mli, ni ekãa he” hu. Yɛ nɔ najiaŋ ni ehiɛ aaakpa heyeli mla ni yɔɔ Nyɔŋmɔ Wiemɔ lɛ mli lɛ nɔ lɛ, eyaa nɔ ekɛ emli tsɔɔmɔi lɛ tsuɔ nii. Yesu wie nɔ ko ni tamɔ nakai nɔŋŋ beni ekɛɛ akɛ: “Kɛji nyɛhi shi yɛ miwiemɔ lɛ mli lɛ, minɔkwa kaselɔi ji nyɛ” lɛ.—Yoh. 8:31.\n7. Te wɔɔfee tɛŋŋ wɔkɛ Biblia lɛ atsu nii kɛkwɛ akɛ wɔyɛ ŋkomeŋfa su lɛ?\n7 No hewɔ lɛ, kɛ́ obaanyɛ owu oshi ŋkomeŋfa su lɛ, klɛŋklɛŋ lɛ, esa akɛ okane Nyɔŋmɔ Wiemɔ lɛ jogbaŋŋ. Ebaaye ebua bo ni oyɔse hei ni esa akɛ ofee tsakemɔi yɛ lɛ. Shi nibii krokomɛi hu yɛ ni esa akɛ ofee. Esa akɛ otao nii amli. Kɛ́ ookane Biblia lɛ, feemɔ ohe mfoniri akɛ oyɛ jɛmɛ, ni obi ohe saji tamɔ: ‘Kulɛ te mafee minii maha tɛŋŋ yɛ shihilɛ nɛɛ mli? Ani kulɛ mafee nɔ ni ja?’ Nɔ ni fe fɛɛ lɛ, beni ojwɛŋ nɔ ni okane lɛ nɔ sɛɛ lɛ, bɔɔ mɔdɛŋ ni okɛtsu nii. (Mat. 7:24, 25) Nyɛhaa wɔkwɛa bɔ ni Maŋtsɛ Saul kɛ bɔfo Petro he saji lɛ baanyɛ aye abua wɔ koni wɔya nɔ wɔkɛ wɔhe ashã afɔle.\nMAŊTSƐ SAUL NƆKWƐMƆNƆ LƐ JI KƆKƆBƆƆ\n8. Beni Saul bɔi nɔyeli lɛ, mɛɛ su no mli lɛ eyɔɔ? Mɛɛ gbɛ nɔ ejie su nɛɛ kpo?\n8 Maŋtsɛ Saul nɔkwɛmɔnɔ lɛ haa wɔnaa bɔ ni ŋkomeŋfa su baanyɛ afite hekɛafɔleshaa mumɔ ni wɔyɔɔ lɛ. Beni Saul bɔi nɔyeli lɛ, no mli lɛ eji mɔ ko ni baa ehe shi, ni enaa ehe akɛ mɔ bibioo. (1 Sam. 9:21) Akɛni ebaa ehe shi hewɔ lɛ, ekpoo akɛ eeegbala Israelbii komɛi ni wie amɛshi enɔyeli lɛ atoi, eyɛ mli akɛ eji egbala amɛtoi yɛ amɛnifeemɔ lɛ he kulɛ etɔ̃ko, ejaakɛ amɛmiiwie amɛmiishi hegbɛ ni Nyɔŋmɔ kɛha lɛ lɛ. (1 Sam. 10:27) Maŋtsɛ Saul kɛ Nyɔŋmɔ mumɔ krɔŋkrɔŋ lɛ gbɛtsɔɔmɔ tsu nii, ni enyiɛ Israelbii lɛ ahiɛ kɛyaye Amonbii lɛ anɔ kunim yɛ ta mli. Yɛ no sɛɛ lɛ, eŋɔ kunimyeli lɛ he yijiemɔ lɛ eha Yehowa, ni no tsɔɔ akɛ ebaa ehe shi.—1 Sam. 11:6, 11-13.\n9. Te fee tɛŋŋ ni Saul bɔi lɛ pɛ enɔ mli fomɔ lɛ?\n9 Sɛɛ mli lɛ, Saul ŋmɛ gbɛ ni susumɔi ni esaaa kɛ henɔwomɔ he shi yɛ etsui mli tamɔ bɔ ni dade bɔɔ ŋkanale fiofio lɛ. Beni eyaye Amalekbii lɛ anɔ kunim lɛ, efee nɔ ni esumɔɔ moŋ fe ni eeebo Yehowa toi. Saul kɛ hiɛjoomɔ ŋɔ haanii ni Nyɔŋmɔ efã lɛ akɛ ekpata hiɛ lɛ. Ni Saul kɛ henɔwomɔ ma kunimyeli kaimɔ nɔ eha ehe. (1 Sam. 15:3, 9, 12) Beni gbalɔ Samuel kɛɛ Saul akɛ Yehowa nyaaa nɔ ni efee lɛ he lɛ, Saul kɛ Nyɔŋmɔ famɔi lɛ ekomɛi anɔ ni eye lɛ jie enaa, ni ekpa nɔ ni efee lɛ ebu mɛi krokomɛi moŋ. (1 Sam. 15:16-21) Kɛfata he lɛ, henɔwomɔ ha Saul tao gbɔmɛi ahiɛ nyam moŋ fe ni eeesa Nyɔŋmɔ hiɛ. (1 Sam. 15:30) Mɛɛ gbɛ nɔ wɔbaanyɛ wɔkɛ Saul sane lɛ atsu nii akɛ ashwishwɛ koni no aye abua wɔ ni wɔya nɔ wɔkɛ wɔhe ashã afɔle?\n10, 11. (a) Mɛni Saul sane lɛ tsɔɔ wɔ yɛ bɔ ni wɔɔfee wɔya nɔ wɔkɛ wɔhe ashã afɔle lɛ he? (b) Te wɔɔfee tɛŋŋ wɔkwa Saul gbɛ gbonyo lɛ?\n10 Klɛŋklɛŋ lɛ, Saul sane lɛ haa wɔnaa akɛ, esaaa akɛ wɔheɔ wɔhe wɔyeɔ fe nine, ní wɔsusuɔ akɛ, akɛni yɛ bei ni eho lɛ amli lɛ wɔkɛ wɔhe shã afɔle hewɔ lɛ, wɔbaaya nɔ wɔkɛ wɔhe ashã afɔle. (1 Tim. 4:10) Kaimɔ akɛ, beni Saul bɔi nɔyeli lɛ, ebaa ehe shi ni enifeemɔi saa Nyɔŋmɔ hiɛ, shi akɛni ewuuu eshiii ŋkomeŋfa su ni he shi fiofio yɛ etsui mli lɛ hewɔ lɛ, egbo Yehowa nɔ toi, ni Yehowa kpoo lɛ.\n11 Nɔ ni ji enyɔ lɛ, esaaa akɛ wɔkɛ wɔjwɛŋmɔ maa nibii ni wɔbɔɔ mɔdɛŋ yɛ mli lɛ pɛ anɔ, ni wɔkuɔ wɔhiɛ wɔshwieɔ tsakemɔi ni esa akɛ wɔfee lɛ anɔ. Enɛ baafee tamɔ nɔ ni wɔmiikwɛ wɔhe yɛ ashwishwɛ mli, ni nɔ ni wɔnaa nɔŋŋ ji atade hee ni wɔwo lɛ, shi wɔnaaa muji ni yɔɔ wɔhiɛ lɛ. Kɛ́ wɔwooo wɔhe nɔ loo wɔheee wɔhe wɔyeee fe nine tamɔ Saul po lɛ, esa akɛ wɔbɔ mɔdɛŋ wɔkwa su fɛɛ su ni baanyɛ aha wɔkɔ nakai gbɛ gbonyo lɛ nɔŋŋ eko lɛ. Kɛ́ awo wɔ ŋaa lɛ, esaaa akɛ wɔjieɔ wɔnaa loo wɔshwaa mɛi krokomɛi moŋ. Yɛ no najiaŋ lɛ, esa akɛ wɔbo ŋaawoo toi.—Nyɛkanea Lala 141:5.\n12. Mɛɛ gbɛ nɔ hekɛafɔleshaa mumɔ ni wɔyɔɔ lɛ baanyɛ aye abua wɔ kɛ́ wɔfee esha ko ni yɔɔ hiɛdɔɔ?\n12 Shi kɛ́ wɔfee esha ko ni yɔɔ hiɛdɔɔ hu? Akɛni Saul miitao gbɔmɛi ahiɛ nyam hewɔ lɛ, efite ekɛ Yehowa teŋ wekukpaa lɛ. Shi kɛ́ wɔkɛ wɔhe shã afɔle lɛ, no baatsirɛ wɔ ni wɔyatao yelikɛbuamɔ, ekɔɔɔ he eko bɔ ni wɔhiɛ baashwie shi aha. (Abɛi 28:13; Yak. 5:14-16) Akɛ nɔkwɛmɔnɔ lɛ, nyɛmi nuu ko bɔi mfonirii ni teɔ bɔlɛnamɔ akɔnɔ shi lɛ kwɛmɔ beni eye afii 12, ni etee nɔ efee enɛ yɛ teemɔŋ nɔ ni fe afii nyɔŋma. Ewie akɛ: “Ewa kɛha mi akɛ maha miŋa kɛ asafoŋ onukpai lɛ ale nɔ ni mifeɔ lɛ. Shi amrɔ nɛɛ ni miha amɛle lɛ, etamɔ nɔ ni awo jatsu wulu ko yɛ minɔ. Edɔ minanemɛi lɛ ekomɛi waa akɛ aha mikpa sɔɔmɔ akɛ asafoŋ sɔɔlɔ, oookɛɛ miha amɛnine enyɛ shi. Kɛlɛ, mile akɛ amrɔ nɛɛ, Yehowa hiɛ sɔɔ sɔɔmɔ ni mikɛhaa lɛ lɛ waa fe beni mikwɛɔ mfonirii ni teɔ bɔlɛnamɔ akɔnɔ shi lɛ, ni bɔ ni lɛ ekwɛɔ nii ehaa lɛ ji nɔ ni he hiaa.”\nPETRO NƆKWƐMƆNƆ LƐ WOƆ MƆ HEWALƐ\n13, 14. Mɛɛ gbɛ nɔ Petro fó lɛ pɛ enɔ mli?\n13 Bɔfo Petro jie hekɛafɔleshaa mumɔ kpo beni Yesu tsɔseɔ lɛ lɛ. (Luka 5:3-11) Shi fɛɛ sɛɛ lɛ, ehe bahia ni ewu eshi ŋkomeŋfa su. Akɛ nɔkwɛmɔnɔ lɛ, beni Yakobo kɛ Yohane bi ni Yesu aha amɛ gbɛhei ni yɔɔ nyam yɛ Nyɔŋmɔ Maŋtsɛyeli lɛ mli lɛ, Petro mli fu. Ekolɛ Petro susu akɛ, esa akɛ akɛ nakai gbɛhei lɛ ateŋ ekome aha lɛ moŋ, ejaakɛ no mli lɛ Yesu ekɛɛ lɛ akɛ ebaaha lɛ hegbɛ krɛdɛɛ ko. (Mat. 16:18, 19) Bɔ fɛɛ bɔ ni sane lɛ ji lɛ, Yesu bɔ Yakobo, Yohane, Petro kɛ bɔfoi krokomɛi ni eshwɛ lɛ kɔkɔ akɛ, amɛkafo amɛ pɛ amɛnɔ mli ni ‘amɛkaye amɛnyɛmimɛi lɛ anɔ nuŋtsɔmɛi asane.’—Mar. 10:35-45.\n14 Beni Yesu ejaje Petro jwɛŋmɔ lɛ fɛɛ sɛɛ po lɛ, Petro tee nɔ efo lɛ pɛ enɔ mli. Beni Yesu kɛɛ bɔfoi lɛ akɛ amɛ fɛɛ amɛbaakwa lɛ be fioo ko lɛ, Petro tsɔɔ akɛ lɛ pɛ ekwaŋ Yesu, ni tsɔɔ akɛ yakagbɔmɛi ji bɔfoi krokomɛi lɛ fɛɛ. (Mat. 26:31-33) Kulɛ esaaa akɛ Petro heɔ ehe eyeɔ fe nine. Nakai gbɛkɛ lɛ nɔŋŋ lɛ, eyanyɛɛɛ ekɛ ehe ashã afɔle eha Yesu. Akɛni Petro miitao efã ehe hewɔ lɛ, ekwa Yesu shii etɛ sɔŋŋ.—Mat. 26:69-75.\n15. Mɛni hewɔ Petro nɔkwɛmɔnɔ lɛ woɔ mɔ hewalɛ lɛ?\n15 Enɛ fɛɛ sɛɛ lɛ, Petro nɔkwɛmɔnɔ lɛ woɔ wɔ hewalɛ. Akɛni Petro mia ehiɛ akɛ ebaaye su nɛɛ nɔ, ni Nyɔŋmɔ mumɔ krɔŋkrɔŋ lɛ hu ye ebua lɛ hewɔ lɛ, enyɛ eye ŋkomeŋfa su nɛɛ nɔ. Sɛɛ mli lɛ, ená henɔyeli ni ekɛ ehe shã afɔle. (Gal. 5:22, 23) Enyɛ edamɔ shihilɛi ni jaraa ni fe nɔ ni ekɛkpe tsutsu lɛ anaa. Ejie heshibaa kpo beni bɔfo Paulo kã ehiɛ yɛ faŋŋ lɛ. (Gal. 2:11-14) Beni Paulo ekã Petro hiɛ lɛ sɛɛ lɛ, eyanuuu he akɛ Paulo eba lɛ shi, ni ebɛɛɛ lɛ ewooo emli hu. Etee nɔ etsɛ Paulo ‘esuɔmɔ nyɛmi,’ ni tsɔɔ akɛ esumɔɔ esane lolo. (2 Pet. 3:15) Petro nɔkwɛmɔnɔ lɛ baanyɛ aye abua wɔ ni wɔya nɔ wɔkɛ wɔhe ashã afɔle.\nBeni ajaje Petro sɛɛ lɛ, te efee enii eha tɛŋŋ? Ani wɔ hu wɔbaafee nakai nɔŋŋ kɛ́ ajaje wɔ? (Kwɛmɔ kuku 15)\n16. Te wɔɔfee tɛŋŋ wɔkɛ wɔhe ashã afɔle yɛ shihilɛi ni jaraa amli lɛ?\n16 Te ofeɔ onii ohaa tɛŋŋ kɛ́ okɛ shihilɛi ni jaraa kpe? Beni awo Petro kɛ bɔfoi krokomɛi lɛ tsuŋ ni agwao amɛ yɛ shiɛmɔ ni amɛshiɛɔ lɛ hewɔ lɛ, amɛná miishɛɛ akɛ “[Yesu gbɛ́i] lɛ ahewɔ lɛ abu amɛ mɛi ni sa akɛ abɔɔ amɛ ahora.” (Bɔf. 5:41) Bo hu kɛ́ aawa bo yi lɛ, ŋɔɔ lɛ akɛ eji hegbɛ ni oná ni okɛaakase Petro ni okɛ ohe ashã afɔle taakɛ Yesu fee lɛ. (Nyɛkanea 1 Petro 2:20, 21.) Su nɛɛ ni obaaná lɛ baanyɛ aye abua bo kɛ́ asafoŋ onukpai lɛ tsɔse bo. Yɛ nɔ najiaŋ ni omli aaafu lɛ, kasemɔ Petro.—Jaj. 7:9.\n17, 18. (a) Mɛɛ saji wɔbaanyɛ wɔbi wɔhe yɛ otii ni wɔkɛmamɔɔ wɔhiɛ lɛ ahe? (b) Kɛ́ wɔna akɛ ŋkomeŋfa su miitao ahe shi yɛ wɔtsui mli lɛ, mɛni wɔbaanyɛ wɔfee?\n17 Petro nɔkwɛmɔnɔ lɛ baanyɛ aye abua wɔ hu ni wɔkɛ otii amamɔ wɔhiɛ yɛ Yehowa jamɔ mli. Obaanyɛ okɛ ohe ashã afɔle kɛshɛ otii nɛɛ ahe. Shi kwɛmɔ ni ahi, koni ekaba lɛ akɛ gbɛ́i ni otaoɔ oha ohe lɛ hewɔ okɛ otii ni tamɔ nakai lɛ mamɔ ohiɛ lɛ. No hewɔ lɛ bi ohe akɛ, ‘Mɛni hewɔ mitaoɔ maya mihiɛ yɛ Yehowa sɔɔmɔ mli lɛ? Ani miitao mafee nakai koni eha mɛi ajie miyi loo eha maná gbɛhe ni nɔ kwɔ taakɛ Yakobo kɛ Yohane fee lɛ?’\n18 Kɛji oyɔse akɛ ŋkomeŋfa su miitao ahe shi yɛ otsui mli lɛ, bi Yehowa ni eye ebua bo ní ojaje osusumɔi kɛ bɔ ni onuɔ he ohaa lɛ, ni obɔ mɔdɛŋ ofee nibii ni baaha ajie Yehowa moŋ yi, fe bo diɛŋtsɛ. (Lala 86:11) Obaanyɛ otiu otii ni haŋ agbala jwɛŋmɔ kɛba onɔ lɛ hu. Akɛ nɔkwɛmɔnɔ lɛ, obaanyɛ okɛfee oti ni ma ohiɛ akɛ obaawo mumɔ lɛ yibii lɛ fã ni onaa akɛ owoko lɛ jogbaŋŋ lɛ babaoo. Aloo oyɔse akɛ kɛ́ aha bo nifeemɔ yɛ asafoŋ kpeei ashishi lɛ, osaa ohe jogbaŋŋ ni oyafeɔ, shi kɛ́ aasaa Maŋtsɛyeli Asa lɛ nɔ lɛ okɛ ohe wooo mli. No lɛ, obaanyɛ okɛfee oti ni ma ohiɛ akɛ okɛ ŋaawoo ni yɔɔ Romabii 12:16 lɛ baatsu nii.—Nyɛkanea.\n19. Mɛni esa akɛ wɔfee koni nɔ ni wɔnaa yɛ Nyɔŋmɔ Wiemɔ ni tamɔ ashwishwɛ lɛ mli lɛ akaje wɔnijiaŋ wui?\n19 Kɛji wɔkwɛ wɔhe yɛ Nyɔŋmɔ Wiemɔ ni tamɔ ashwishwɛ lɛ mli, ni wɔna akɛ wɔtɔɔ fã yɛ he ko loo ekolɛ wɔfóɔ wɔ pɛ wɔnɔ mli lɛ, ekolɛ wɔnijiaŋ baaje wui. Kɛ́ eba lɛ nakai lɛ, kaimɔ nuu ni Yakobo wie ehe yɛ enɔkwɛmɔnɔ lɛ mli akɛ eyeɔ wiemɔ lɛ nɔ lɛ. Yakobo etsɔɔɔ bei abɔ ni ehe nuu lɛ kɛtsu naagbai ni eyɔse lɛ ahe nii, ni nakai nɔŋŋ etsɔɔɔ hu akɛ nuu lɛ tsu naagbai ni eyɔse lɛ fɛɛ ahe nii; moŋ lɛ, Yakobo wie akɛ, “ekãa he” ekwɛɔ heyeli mla ni hi kɛwula shi lɛ mli. (Yak. 1:25) Nuu lɛ kai nɔ ni ena yɛ ashwishwɛ lɛ mli lɛ, ni etee nɔ etsu he nii fiofio. No hewɔ lɛ, kaaha onijiaŋ je wui, ni kaimɔ akɛ wɔ fɛɛ wɔyeee emuu. (Nyɛkanea Jajelɔ 7:20.) Yehowa miisumɔ ni eye ebua bo taakɛ eye ebua onyɛmimɛi lɛ ateŋ mɛi babaoo ni amɛ hu amɛyeee emuu tamɔ bo nɔŋŋ lɛ. No hewɔ lɛ, yaa nɔ okwɛ heyeli mla ni hi kɛwula shi lɛ mli, ni oya nɔ okɛ ohe ashã afɔle, ni Nyɔŋmɔ baasumɔ osane, ni ebaajɔɔ bo.


Yehowa Nyɔŋmɔ Mli Hi, “Kwɛ Bɔ ni Emlihilɛ lɛ Fa Ha!” | Tsi Obɛŋkɛ\n1, 2. Te Nyɔŋmɔ mlihilɛ lɛ mli lɛɛ ha tɛŋŋ, ni te Biblia lɛ maa nɛkɛ su nɛɛ nɔ mi ehaa tɛŋŋ?\nNANEMƐI fioo ko ni kɛ bei kakadaŋŋ ebɔ naanyo ní ta agbonaa beni hulu miihe anyɔ shi lɛ efee ekome kɛmiiye nii kutuu, amɛmiiŋmɔ ni amɛmiigba sane yɛ be mli ni amɛkwɛɔ hulu lɛ shinyɔɔ lɛ. Shɔŋŋ gbɛ he ko lɛ, okwaafonyo ko miikwɛ eŋmɔ lɛ mli, ni eeŋmɔ kɛ miishɛɛ ejaakɛ nugbɔ ewo ni eje shishi eeshwã dumɔnii ni taoɔ nu lɛ nɔ. Yɛ he kroko lɛ, wu kɛ ŋa ko ená miishɛɛ, amɛmiina ni amɛbi lɛ eje shishi ebɔi enaji faamɔi klɛŋklɛŋ kwraa kɛ hekpokpomɔ.\n2 Kɛ́ amɛle loo amɛleee jio, nakai gbɔmɛi lɛ fɛɛ miiná nɔ kome too lɛ nɔŋŋ he sɛɛ—Yehowa Nyɔŋmɔ mlihilɛ lɛ. Jamɔi amli bii komɛi yaa nɔ amɛtĩɔ wiemɔ kuku nɛɛ mli akɛ, “Nyɔŋmɔ hi.” Biblia lɛ kɛ wiemɔ ni akɛmaa sane nɔ mi babaoo tsu nii. Ekɛɛ akɛ: ‘Oo kwɛ bɔ ni emlihilɛ lɛ fa ha!’ (Zakaria 9:17) Shi etamɔ nɔ ni mɛi fioo pɛ le nɔ ni nakai wiemɔi lɛ tsɔɔ diɛŋtsɛ. Mɛni Yehowa Nyɔŋmɔ mlihilɛ lɛ ji diɛŋtsɛ, ni mɛɛ gbɛ nɔ Nyɔŋmɔ su nɛɛ náa wɔteŋ mɔ fɛɛ mɔ nɔ hewalɛ yɛ?\nNyɔŋmɔ Suɔmɔ Gbɛ̀i ni Sa Kadimɔ Waa\n3, 4. Mɛni ji mlihilɛ, ni mɛni hewɔ abaanyɛ awie Yehowa mlihilɛ lɛ he akɛ eji ŋwɛi suɔmɔ kpojiemɔ lɛ?\n3 Yɛ ŋmɛnɛŋmɛnɛ beaŋ wiemɔi pii amli lɛ, “mlihilɛ” ji wiemɔ ko kɛkɛ. Shi, taakɛ ajie lɛ kpo yɛ Biblia lɛ mli lɛ, mlihilɛ jeee nɔ ni sɛɛnamɔ bɛ he. Titri lɛ, ekɔɔ jeŋba kpakpa kɛ subaŋ kpakpa he. Belɛ, yɛ shishinumɔ ko naa lɛ, wɔbaanyɛ wɔkɛɛ akɛ mlihilɛ jieɔ ehe kpo yɛ Yehowa nifeemɔi fɛɛ mli. Esui lɛ fɛɛ—ní ehewalɛ, ejalɛsaneyeli, kɛ enilee fata he lɛ—hi jogbaŋŋ kɛmɔ shi. Shi, abaanyɛ awie mlihilɛ he jogbaŋŋ akɛ Yehowa suɔmɔ kpojiemɔ. Mɛni hewɔ?\n4 Mlihilɛ ji su ko ni ajieɔ lɛ kpo. Bɔfo Paulo tsɔɔ mli akɛ eji su ni adesai jieɔ lɛ kpo ni asumɔɔ waa fe jalɛ nifeemɔ. (Romabii 5:7) Anyɛɔ akɛ he fɔ̃ɔ jalɔ lɛ nɔ akɛ ekɛ anɔkwayeli baakpɛtɛ mla lɛ mli taomɔnii lɛ fɛɛ he, shi gbɔmɔ kpakpa lɛ feɔ nɔ ni fe nakai. Lɛ klɛŋklɛŋ eŋɔɔ hegbɛ lɛ ni ekɛtaoɔ gbɛ̀i ni eeetsɔ nɔ eye ebua mɛi krokomɛi. Taakɛ wɔbaana lɛ, Yehowa hi yɛ nakai gbɛ nɔ. Eka shi faŋŋ akɛ, nakai mlihilɛ lɛ jɛɔ Yehowa suɔmɔ ni bɛ naagbee lɛ mli.\n5-7. Mɛni hewɔ Yesu kpoo akɛ aaatsɛ lɛ “Tsɔɔlɔ Kpakpa” lɛ, ni mɛɛ anɔkwa sane ji nɔ ni ema nɔ mi yɛ biɛ?\n5 Yehowa ji mɔ ko ni ekaaa yɛ emlihilɛ lɛ mli. Beni eshwɛ fioo ni Yesu baagbo lɛ, nuu ko tee eŋɔɔ ni eyabi lɛ sane, ni etsɛ lɛ “Tsɔɔlɔ Kpakpa.” Yesu here nɔ akɛ: “Mɛɛba otsɛɔ mi mɔ kpakpa? Mɔ kpakpa ko bɛ akɛ ja Nyɔŋmɔ kome kɛkɛ.” (Marko 10:17, 18) Ekolɛ, nakai hetoo lɛ baanyɛ aha onaa akpɛ ohe. Mɛni hewɔ esa akɛ Yesu ajaje nuu lɛ? Ani Yesu jeee “Tsɔɔlɔ Kpakpa”?\n6 Eka shi faŋŋ akɛ, nuu lɛ kɛ wiemɔ “Tsɔɔlɔ Kpakpa” lɛ miitsu nii ekɛmiiwo eyiteŋ mulu. Yesu jɛ heshibaa mli ekɛ nakai anunyam lɛ ha eŋwɛi Tsɛ, ní mli hi fe mɔ fɛɛ mɔ lɛ. (Abɛi 11:2) Shi Yesu miima anɔkwa sane ko ni yaa shɔŋŋ lɛ nɔ mi. Yehowa pɛ ji ekpakpa he nɔkwɛmɔnɔ. Lɛ pɛ ji mɔ ni yɔɔ hegbɛ kwraa ni ekɛaatsɔɔ nɔ ni ja kɛ nɔ ni ejaaa. Adam kɛ Hawa tsɔ nakai ekpakpa kɛ efɔŋ lee tso lɛ ni amɛjɛ atuatsemɔ mli amɛye lɛ nɔ amɛtao akɛ amɛ diɛŋtsɛ amɛná nakai hegbɛ lɛ. Nɔ ni tamɔɔɔ nakai yɛ amɛhe lɛ, Yesu jɛ heshibaa mli eshi mlai ahe shishitoo lɛ eha e-Tsɛ lɛ.\n7 Kɛfata he lɛ, Yesu le akɛ Yehowa ji nɔ fɛɛ nɔ ni hi jogbaŋŋ lɛ jɛɛhe. Lɛ ji “duromɔ nii kpakpai fɛɛ kɛ nikeenii ni hi kɛwula shi fɛɛ lɛ” Halɔ. (Yakobo 1:17) Nyɛhaa wɔsusua bɔ ni Yehowa mlihilɛ lɛ jeɔ kpo yɛ ejurɔ ni efeɔ lɛ mli lɛ he wɔkwɛa.\nYehowa Mlihilɛ ni Fa lɛ He Odaseyeli\n8. Yehowa ejie mlihilɛ kpo etsɔɔ adesai fɛɛ yɛ mɛɛ gbɛ nɔ?\n8 Mɔ fɛɛ mɔ ni ehi shi pɛŋ lɛ ená Yehowa mlihilɛ lɛ he sɛɛ. Lala 145:9 kɛɔ akɛ: “Yehowa hi ha mɛi fɛɛ.” (Wɔma efã ko nɔ mi.) Mɛni ji ekpakpa ni fa ni efeɔ lɛ he nɔkwɛmɔnii komɛi? Biblia lɛ kɛɔ akɛ: “Efɔ̃ɔɔ lɛ diɛŋtsɛ ehe odaseyeli, shi moŋ efeɔ ejurɔ ni ehaa nyɔŋmɔ jɛɔ ŋwɛi nɛɔ haa nyɛ, kɛ afii ni baa nii pii hu, ekɛ ŋmãa kɛ miishɛɛ woɔ nyɛtsuiiaŋ obɔ.” (Bɔfoi lɛ Asaji 14:17) Ani oye niyenii ko ni ŋɔɔ ni omii eshɛ ohe dã? Eji jeee Yehowa mlihilɛ lɛ ni ekɛto shikpɔŋ nɛɛ shishi kɛ enɔ nu ni bɔleɔ shi be fɛɛ be kɛ “afii ni baa nii pii” ni wɔná niyenii babaoo kulɛ, niyenii ko ehiŋ shi. Jeee mɛi ni sumɔɔ Yehowa pɛ efee amɛ ekpakpa nɛkɛ, shi moŋ kɛha mɔ fɛɛ mɔ. Yesu kɛɛ akɛ: “Ehaa ehulu teɔ shi yɛ mɛi fɔji kɛ mɛi kpakpai anɔ, ni ehaa nugbɔ nɛɔ yɛ jalɔi kɛ mɛi ni bɛ jalɛ lɛ anɔ.”—Mateo 5:45.\nYehowa ‘haa nugbɔ jɛɔ ŋwɛi nɛɔ haa nyɛ, kɛ afii ni baa nii pii hu’\n9. Blɔfo gowa feɔ Yehowa mlihilɛ lɛ he nɔkwɛmɔnɔ yɛ mɛɛ gbɛ nɔ?\n9 Mɛi babaoo kuɔ amɛhiɛ amɛshwieɔ mlihilɛ ni ajieɔ lɛ kpo atsɔɔ adesai lɛ nɔ, akɛni hulu lɛ yaa nɔ etsoɔ, nugbɔ yaa nɔ enɛɔ, kɛ be ni aduawai yaa nɔ ebaa nii be fɛɛ be lɛ hewɔ. Ákɛ nɔkwɛmɔnɔ lɛ, susumɔ blɔfo gowa he okwɛ. Eji aduawa ni ebu yɛ shikpɔji ni kɔɔyɔŋ edɔko tsɔ yɛ mli lɛ anɔ. Ni kɛlɛ, eyɛ fɛo, eyeli ŋɔɔ, ni nu kpakpa kɛ hewalɛ yɛ mli. Ani ole akɛ yɛ je lɛŋ fɛɛ lɛ, blɔfo gowai srɔtoisrɔtoi aaafee 7,500 yɔɔ, ni ekomɛi asu tamɔ etsuru, shika tsuru, wuɔfɔ, kɛ baa ŋmɔŋ su ni edalɛ miihe afee tamɔ akutu? Kɛ́ ohiɛ blɔfo gowa wu bibioo yɛ odɛŋ lɛ, etamɔ nɔ ni ehe ehiaaa kwraa. Shi edaa ni efeɔ tso ni asumɔɔ fe nɔ fɛɛ nɔ. (Salomo Lalai 2:3) Yɛ agbiɛnaa be fɛɛ mli lɛ, blɔfo gowa tso lɛ gbaa afofro fɛfɛo; gbo be fɛɛ gbo be mli lɛ, ewoɔ yibii. Daa afi—kɛyashi afii 75—lɛ, kɛ́ aja mli lɛ, blɔfo gowa tso woɔ yibii ni baayi wolo adekai 20 obɔ ni eko fɛɛ eko mlitsiimɔ baafee kilogram 19!\nWu bibioo nɛɛ daa ni ebatsɔɔ tso agbo ni baanyɛ alɛ gbɔmɛi afii nyɔŋmai abɔ ni amɛná miishɛɛ\n10, 11. Mɛɛ gbɛ nɔ henumɔi jieɔ Nyɔŋmɔ ejurɔfeemɔ lɛ kpo yɛ?\n10 Yehowa ejɛ emlihilɛ ni bɛ naagbee lɛ mli eha wɔ gbɔmɔtso ni ‘yɔɔ naakpɛɛ;’ kɛ henumɔi ni abɔ bɔni afee ni eye ebua wɔ koni wɔna enitsumɔi lɛ ni wɔná he miishɛɛ. (Lala 139:14) Susumɔ shihilɛ ni wɔsusu he yɛ yitso nɛɛ shishijee mli lɛ he ekoŋŋ. Mɛɛ nikwɛmɔ be ni tamɔ nakai yɔɔ miishɛɛ? Gbekɛ ni miiŋmɔ ni ekpaii ahe miikpɛlɛ. Nugbɔ ni miinɛ yɛ ŋmɔ mli. Hulushinyɔɔ ni esu tamɔ etsuru, shika tsuru, kɛ afaseo. Afee adesa hiŋmɛi lɛ koni ena sui srɔtoi ni fa fe 300,000! Ni wɔnyɛɔ wɔnuɔ gbɛɛmɔi ni ŋɔɔ, kɔɔyɔɔ ni tswaa kɛtsɔɔ tsei ateŋ, kɛ gbekɛ ko ŋmɔlɔ. Mɛni hewɔ wɔnyɛɔ wɔnáa nikwɛmɔi kɛ ninumɔi nɛɛ ahe miishɛɛ lɛ? Biblia lɛ kɛɔ akɛ: “Toi ni nuɔ nii kɛ hiŋmɛi ni naa nii lɛ, Yehowa ji mɔ ni fee enyɔ lɛ fɛɛ.” (Abɛi 20:12) Shi, enɛ ji henumɔi lɛ ateŋ enyɔ pɛ.\n11 Yehowa mlihilɛ kroko kpojiemɔ ji nifuu. Adesa gugɔ nyɛɔ enuɔ ŋmai aaafee 10,000 he. Bo lɛ, susumɔ fioo komɛi ahe okwɛ: niyenii ni osumɔɔ waa ni oohoo, fɔfɔii, baai ni ekpala eshwie shi, la ni lasu miifa kɛmiijɛ mli. Ni hetaa henumɔ ni oyɔɔ lɛ haa onyɛɔ onuɔ kɔɔyɔɔ ni tswaa kɛtsɔɔ ohiɛ lɛ, fuamɔ ni suɔlɔ ko fuaa bo ni ekɛshɛjeɔ omii, aduawa ko ni yɔɔ odɛŋ lɛ he trotro lɛ he. Kɛ́ okɔ̃ eko lɛ, onuɔ eŋɔɔmɔ lɛ he. Onuɔ eŋma lɛ beni olilɛi nuɔ aduawa lɛ mli ŋɔɔmɔ lɛ he lɛ. Hɛɛ, wɔyɛ yiŋtoo ni wɔɔdamɔ nɔ wɔjaje yɛ Yehowa he akɛ: “Kwɛ bɔ ni omlihilɛ ni okɛto oha mɛi ni sheɔo gbeyei lɛ da ha!” (Lala 31:20) Ni kɛlɛ, mɛɛ gbɛ nɔ Yehowa kɛ mlihilɛ ‘eto eha’ mɛi ni yɔɔ Nyɔŋmɔ gbeyeishemɔ lɛ?\nMlihilɛ ni Hiɛ Naanɔ Sɛɛnamɔi\n12. Mɛɛ gbɛjianɔtoo ni jɛ Yehowa ŋɔɔ ji nɔ ni he hiaa fe fɛɛ, ni mɛni hewɔ?\n12 Yesu kɛɛ akɛ: “Aŋma akɛ: ‘Jeee aboloo kɛkɛ haa gbɔmɔ yi naa wala; shi moŋ wiemɔ fɛɛ wiemɔ ni jɛɔ Nyɔŋmɔ daaŋ lɛ.’” (Mateo 4:4) Yɛ anɔkwale mli lɛ, Yehowa mumɔŋ gbɛjianɔtoi lɛ baanyɛ ekɛ nibii babaoo aha wɔ fe bɔ ni heloonaa nibii baanyɛ ekɛha, ejaakɛ amɛnyiɛɔ mɔ hiɛ kɛyaa naanɔ wala mli. Wɔna yɛ wolo nɛɛ Yitso 8 lɛ mli akɛ, Yehowa kɛ enyɛmɔ ni ekɛsaa nii yɛ naagbee gbii nɛɛ amli lɛ etsu nii ni ekɛ mumɔŋ paradeiso eba. Nɔ titri ni yɔɔ nakai paradeiso lɛ mli lɛ ji mumɔŋ niyenii babaoo.\n13, 14. (a) Mɛni gbalɔ Ezekiel na yɛ ninaa mli, ni mɛɛ shishinumɔ eyɔɔ kɛha wɔ ŋmɛnɛ? (b) Mɛɛ mumɔŋ nikeenii ni haa wala Yehowa kɛhaa etsuji anɔkwafoi lɛ?\n13 Yɛ Biblia mli nibii asaamɔ ekoŋŋ he gbalɛi wuji lɛ ateŋ ekome mli lɛ, aha gbalɔ Ezekiel na sɔlemɔwe ni asaa lɛ ekoŋŋ kɛ nyam lɛ he ninaa. Faa bibioo ko jɛ nakai sɔlemɔwe lɛ mli, ni beni eyaa hiɛ lɛ, emli lɛɛɔ ni emli kwɔɔ jogbaŋŋ aahu kɛyashi ebatsɔ “faai.” He fɛɛ he ni faa lɛ aaaya lɛ, efeɔ jɔɔmɔ. Tsei ni woɔ niyenii ni tsaa hela kwɛ̃ yɛ faa lɛ toi. Ni faa lɛ po ha Ŋshɔ ni Egbo ni ŋoo yɔɔ mli lɛ ba wala mli ekoŋŋ! (Ezekiel 47:1-12) Shi mɛni enɛɛmɛi fɛɛ tsɔɔ?\n14 Ninaa lɛ tsɔɔ akɛ Yehowa baasaa ekɛ ejamɔ krɔŋŋ he gbɛjianɔtoo lɛ aba ekoŋŋ, taakɛ sɔlemɔwe ni Ezekiel na lɛ fee he mfoniri lɛ. Taakɛ faa lɛ he ninaa lɛ ji lɛ, Nyɔŋmɔ nikeenii kɛha wala lɛ baaho kɛya ewebii lɛ ateŋ ni ebaafa kɛteke nɔ. Kɛjɛ be mli ni ato jamɔ krɔŋŋ shishi ama shi ekoŋŋ yɛ afi 1919 kɛbaa nɛɛ, Yehowa kɛ gbɛjianɔtoi ni baaha ewebii aná naanɔ wala lɛ ejɔɔ amɛ. Yɛ mɛɛ gbɛ nɔ? Ojogbaŋŋ, Bibliai, Biblia kasemɔ woji, kpeei, kɛ kpeei wuji fɛɛ eye ebua ni akɛ anɔkwalei ni he hiaa ebaha gbɔmɛi akpekpei abɔ. Yehowa etsɔ nakai gbɛ lɛ nɔ etsɔɔ gbɔmɛi lɛ egbɛjianɔtoo ni he hiaa fe fɛɛ kɛha wala—Kristo kpɔmɔ afɔleshaa lɛ he nii, nɔ ni haa anyɛɔ anáa shidaamɔ ni ja yɛ Yehowa hiɛ kɛ naanɔ wala he hiɛnɔkamɔ kɛha mɛi fɛɛ ni sumɔɔ Nyɔŋmɔ ni sheɔ lɛ gbeyei yɛ anɔkwale mli lɛ. * No hewɔ lɛ, yɛ be mli ni mumɔŋ hɔmɔ yeɔ je lɛ yɛ naagbee gbii nɛɛ amli fɛɛ lɛ, Yehowa webii ená mumɔŋ niyenii babaoo mli ŋɔɔmɔ.—Yesaia 65:13.\n15. Mɛɛ shishinumɔ naa Yehowa mlihilɛ lɛ baaho kɛya adesai anɔkwafoi lɛ aŋɔɔ yɛ Kristo Afii Akpe Nɔyeli lɛ mli?\n15 Shi Ezekiel faa ni ana yɛ ninaa mli lɛ sɛɛ efooo beni nibii agbɛjianɔtoo momo nɛɛ baa enaagbee lɛ. Nɔ ni tamɔɔɔ nakai lɛ, ebaaho babaoo yɛ Kristo Afii Akpe Nɔyeli lɛ mli. Kɛkɛ lɛ, Yehowa baatsɔ Mesia Maŋtsɛyeli lɛ nɔ ni ekɛ Yesu afɔleshaa lɛ jara lɛ fɛɛ atsu adesai anɔkwafoi lɛ ahe nii fiofio kɛyashɛ emuuyeli mli. Kwɛ bɔ ni wɔbaanya yɛ Yehowa mlihilɛ lɛ he wɔha!\nYehowa Mlihilɛ lɛ Fãi Krokomɛi ni Fata He\n16. Biblia lɛ tsɔɔ akɛ Yehowa mlihilɛ lɛ kɔɔ sui krokomɛi ahe yɛ mɛɛ gbɛ nɔ, ni mɛni ji enɛɛmɛi ekomɛi?\n16 Yehowa mlihilɛ lɛ tsɔɔ babaoo fe mlitsɔlɛ kɛkɛ. Nyɔŋmɔ kɛɛ Mose akɛ: “Mi lɛ maha minikpakpai anii lɛ fɛɛ abaho yɛ ohiɛ, ni mapae Yehowa gbɛi lɛ yɛ ohiɛ.” Sɛɛ mli lɛ, nɔ ni aŋma afɔ̃ shi lɛ kɛɛ akɛ: “Yehowa bafoŋ yɛ ehiɛ ni epae ekɛɛ: Yehowa, Yehowa, Nyɔŋmɔ musuŋtsɔlɔ kɛ durolɔ ní toɔ tsui, ní mɔbɔnalɛ kɛ anɔkwale fá pii.” (2 Mose 33:19; 34:6) No hewɔ lɛ, Yehowa mlihilɛ lɛ kɔɔ sui kpakpai babaoo he. Nyɛhaa wɔsusua amɛteŋ enyɔ pɛ he wɔkwɛa.\n17. Mɛni ji duromɔ, ni Yehowa ejie enɛ kpo etsɔɔ adesai ni yeee emuu lɛ yɛ mɛɛ gbɛ nɔ?\n17 “Durolɔ.” Nɛkɛ su nɛɛ gbaa wɔ bɔ ni Yehowa kɛ ebɔɔ nii lɛ yeɔ haa lɛ he nii pii. Yɛ nɔ najiaŋ ni Yehowa aaafee mɔ ni wieɔ kpeŋkpeŋ, ni esumɔɔɔ gbɔmɔ, loo eyi wa, taakɛ eji anɔkwale yɛ mɛi ni hiɛ nɔyeli hegbɛi lɛ ahe lɛ, emli jɔ ni eyɛ mlitsɔlɛ. Ákɛ nɔkwɛmɔnɔ lɛ, Yehowa kɛɛ Abram akɛ: “Agbɛnɛ [ofainɛ, NW] holemɔ ohiŋmɛii anɔ, ni ojɛ he ni oyɔɔ lɛ okwɛ kooyigbɛ kɛ wuoyigbɛ kɛ bokagbɛ kɛ anaigbɛ.” (1 Mose 13:14) Shishitsɔɔmɔi babaoo jieɔ wiemɔ “ofainɛ” lɛ yɛ mli. Biblia he nilelɔi ekɛɛ akɛ wiemɔ ko fata shishijee Hebri wiemɔ lɛ he ní haaa wiemɔ lɛ afee famɔ shi moŋ bulɛ mli ni ajɛɔ abiɔ nɔ ko. Shihilɛi krokomɛi ni tamɔ nakai yɛ. (1 Mose 31:12; Ezekiel 8:5) Susumɔ he okwɛ, ní jeŋ muu fɛɛ Maŋtsɛ lɛ miikɛɛ adesai akɛ “ofainɛ”! Yɛ jeŋ ni keketeefeemɔ, basabasafeemɔ, kɛ bulɛ ni bɛ egbɛ eshwã mli nɛɛ mli lɛ, ani ejeee nɔ ni haa mɔ tsui nyɔɔ emli akɛ wɔɔsusu wɔ-Nyɔŋmɔ, ni ji Yehowa lɛ duromɔ lɛ he?\n18. Yɛ mɛɛ shishinumɔ naa Yehowa “anɔkwale fa pii,” ni mɛni hewɔ nakai wiemɔi lɛ shɛjeɔ mɔ mii lɛ?\n18 “Anɔkwale fa pii.” Anɔkwa ni ayeee ebafee shihilɛ ni yaa nɔ ŋmɛnɛ yɛ je lɛ mli. Shi Biblia lɛ kaiɔ wɔ akɛ: “Jeee gbɔmɔ ji Mawu ní eeemale.” (4 Mose 23:19) Yɛ anɔkwale mli lɛ, Tito 1:2 kɛɔ akɛ: ‘Nyɔŋmɔ maleee.’ Ehi tsɔ fe mɔ ni baafee nakai. No hewɔ lɛ, wɔbaanyɛ wɔkɛ wɔhe afɔ̃ Yehowa shiwoi lɛ anɔ kɛmɔ shi; ni ewiemɔi lɛ baa mli be fɛɛ be. Atsɛ Yehowa po akɛ “Nyɔŋmɔ anɔkwafo!” (Lala 31:6) Jeee malemɔ kɛkɛ etsiɔ ehe kɛjɛɔ he, shi moŋ ewieɔ anɔkwale waa. Ejeee mɔ ni kɛ sane teeɔ, ni tsimɔɔ nibii anɔ, loo ewieee esane; shi moŋ, ejɛɔ emlitsɔlɛ lɛ mli etsɔɔ enilee ni bɛ naagbee lɛ nɔ ehaa etsuji anɔkwafoi lɛ nilee. * Etsɔɔ amɛ bɔ ni amɛkɛ anɔkwalei ni ekɛhaa amɛ lɛ baatsu nii aha bɔni afee ni ‘amɛya nɔ ni amɛnyiɛ anɔkwale lɛ mli.’ (3 Yohane 3) Yɛ fɛɛ mli lɛ, te esa akɛ Yehowa mlihilɛ lɛ aná wɔnɔ hewalɛ eha tɛŋŋ?\n“Amɛaaho Kɛaatee Yehowa Nii Juji lɛ Ahe”\n19, 20. (a) Mɛɛ gbɛ nɔ Satan tao akɛ efite hekɛnɔfɔɔ ni Hawa yɔɔ kɛha Yehowa mlihilɛ lɛ yɛ, ni mɛni jɛ mli kɛba? (b) Te esa akɛ Yehowa mlihilɛ lɛ aná wɔnɔ hewalɛ yɛ gbɛ ni ja nɔ eha tɛŋŋ, ni mɛni hewɔ?\n19 Beni Satan ka Hawa yɛ Eden abɔɔ lɛ mli lɛ, eje shishi ni ebɔi hekɛnɔfɔɔ ni eyɔɔ yɛ Yehowa mlihilɛ lɛ mli lɛ fitemɔ. Yehowa ekɛɛ Adam akɛ: “Trom lɛ mli tsei lɛ fɛɛ nɔ yibii lɛ ye bɔ ni osumɔɔ.” Yɛ nɔ ni kɔɔ tsei akpei abɔ ni yɔɔ nakai abɔɔ lɛ mli lɛ ahe lɛ, emli ekome pɛ Yehowa kɛɛ akɛ amɛkata he. Ni kɛlɛ, kadimɔ bɔ ni Satan tsɔ̃mɔ klɛŋklɛŋ sanebimɔ ni ebi Hawa lɛ akɛ: “Lɛɛlɛŋ, Nyɔŋmɔ kɛɛ akɛ: Nyɛkaye trom lɛ mli tsei ayibii lɛ fɛɛ eko lɛ?” (1 Mose 2:9, 16; 3:1) Satan tsɔ̃mɔ Yehowa wiemɔi lɛ koni eha Hawa asusu akɛ Yehowa miitsĩ nɔ ko kpakpa ni ebaaná lɛ naa. Mɔbɔ sane ji akɛ, ŋaa ni ekɛtsu nii lɛ ye omanye. Hawa, taakɛ hii kɛ yei babaoo ni ba yɛ esɛɛ lɛ ji lɛ, je shishi eje Nyɔŋmɔ, ní ha lɛ nɔ fɛɛ nɔ ni eyɔɔ lɛ mlihilɛ lɛ he ŋwane.\n20 Wɔle awerɛho kɛ haomɔ kpele ni nakai ŋwanejee lɛ kɛba. No hewɔ lɛ, nyɛhaa wɔboa wiemɔi ni yɔɔ Yeremia 31:12 lɛ toi, akɛ: “Amɛaaho kɛaatee Yehowa nii juji lɛ ahe.” Esa akɛ Yehowa mlihilɛ lɛ aha wɔnya kɛ miishɛɛ. Esaaa akɛ wɔhaa wɔyiŋ feɔ wɔ kɔshikɔshi yɛ yiŋtoo ni yɔɔ wɔ-Nyɔŋmɔ lɛ mlihilɛ ni fa lɛ he. Wɔbaanyɛ wɔkɛ wɔhe afɔ̃ enɔ kwraa, ejaakɛ eesumɔ ni mɛi ni sumɔɔ lɛ lɛ aná nɔ ni hi fe fɛɛ.\n21, 22. (a) Mɛni ji gbɛ̀i komɛi ni obaanyɛ otsɔ nɔ ni otsu Yehowa mlihilɛ lɛ he nii? (b) Mɛɛ su wɔbaasusu he yɛ yitso ni nyiɛ sɛɛ lɛ mli, ni eyɛ srɔto yɛ mlihilɛ he yɛ mɛɛ gbɛ nɔ?\n21 Kɛfata he lɛ, kɛ́ wɔná hegbɛ akɛ wɔɔgba mɛi krokomɛi Nyɔŋmɔ mlihilɛ lɛ he sane lɛ, wɔnáa miishɛɛ. Yɛ nɔ ni kɔɔ Yehowa webii lɛ ahe lɛ, Lala 145:7 lɛ kɛɔ akɛ: “Amɛaawie omlihilɛ kpeteŋkpele lɛ kaimɔ lɛ he.” Be fɛɛ be ni wɔyɔɔ shihilɛ mli nɛɛ, wɔnáa Yehowa mlihilɛ lɛ he sɛɛ yɛ gbɛ ko nɔ. Mɛni hewɔ wɔhaaa efee wɔsu akɛ wɔɔda Yehowa shi yɛ emlihilɛ lɛ he, ni kɛ eeehi lɛ wɔtsĩ nibii pɔtɛɛi komɛi atã? Kɛ́ wɔsusu nakai su lɛ he, wɔda Yehowa shi be fɛɛ be, ni wɔgba mɛi krokomɛi enɛ he sane lɛ, ebaaye ebua wɔ koni wɔkase wɔ-Nyɔŋmɔ ni hi lɛ. Ni yɛ be mli ni wɔtaoɔ gbɛ̀i anɔ ni wɔɔtsɔ wɔfee ekpakpa, taakɛ Yehowa feɔ lɛ, wɔbaatsi wɔbɛŋkɛ lɛ gbagbalii. Bɔfo Yohane ni egbɔ lɛ ŋma akɛ: “Suɔlɔ, kaakase nɔ ni ji efɔŋ, shi kasemɔ nɔ ni ji ekpakpa moŋ. Mɔ ni feɔ ekpakpa lɛ, ejɛ Nyɔŋmɔ mli.”—3 Yohane 11.\n22 Akɛ Yehowa mlihilɛ lɛ toɔ sui krokomɛi hu he. Ákɛ nɔkwɛmɔnɔ lɛ, Nyɔŋmɔ “mɔbɔnalɛ . . . fa pii,” loo eyɛ anɔkwa suɔmɔ. (2 Mose 34:6) Yehowa kɛ nɛkɛ su nɛɛ tsuɔ nii yɛ gbɛ ni yɔɔ pɔtɛɛ nɔ fe mlihilɛ, ejaakɛ ejieɔ lɛ kpo etsɔɔ etsuji anɔkwafoi lɛ titri. Wɔbaakase bɔ ni efeɔ enɛ ehaa lɛ he nii yɛ yitso ni nyiɛ sɛɛ lɛ mli.\n^ kk. 14 Yehowa mlihilɛ he nɔkwɛmɔnɔ ko bɛ ni fe kpɔmɔ nɔ lɛ. Yɛ mumɔŋ bɔɔ nii akpekpei abɔ lɛ fɛɛ mli lɛ, Yehowa hala esuɔmɔ Bi koome lɛ koni ebagbo yɛ wɔ hewɔ.\n^ kk. 18 Esa jogbaŋŋ akɛ, Biblia lɛ kɛ anɔkwale toɔ la he. Lalatsɛ lɛ lá akɛ: “Ha ola kɛ onɔkwale lɛ aba.” (Lala 43:3) Yehowa haa mɛi ni sumɔɔ akɛ etsɔɔ amɛ nii, loo sɛɛyoomɔ lɛ náa mumɔŋ la babaoo.—2 Korintobii 4:6; 1 Yohane 1:5.\n1 Maŋtsɛmɛi 8:54-61, 66 Mɛɛ gbɛ nɔ Salomo jie hiɛsɔɔ ni eyɔɔ kɛha Yehowa mlihilɛ lɛ kpo yɛ, ni te ená Israelbii lɛ anɔ hewalɛ eha tɛŋŋ?\nLala 119:66, 68 Wɔsɔlemɔi baanyɛ atsɔɔ akɛ wɔmiisumɔ ni wɔkase Yehowa mlihilɛ lɛ yɛ mɛɛ gbɛ nɔ?\nLuka 6:32-38 Mɛni baanyɛ akanya wɔ koni wɔkase Yehowa mlihilɛ lɛ?\nRomabii 12:2, 9, 17-21 Te wɔɔfee tɛŋŋ wɔjie mlihilɛ kpo yɛ wɔdaa gbi shihilɛ mli?\n‘Nyɔŋmɔ Woɔ Wɔtsuiiaŋ Obɔ’\nDaa gbi lɛ, Nyɔŋmɔ ŋmɛɔ gbɛ ni adesai—ni mɛi ni hiɛ esɔɔɔ nii po fata he lɛ—náa ejurɔ babaoo ni efeɔ lɛ ahe sɛɛ.


Mɔ He Jwɛŋmɔ ni Ejaaa ni Anáa—Jeŋ Muu Fɛɛ Naagba\nKANEMƆ YƐ Afrikaans Albania Amharic Arabic Armenia Armenia (West) Aymara Blɔfo Bulgaria Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatia Czech Dangme Denmark Dutch Efik Estonia Ewe Finland French Ga Georgia Germany Greenland Guarani Haitian Creole Hela Hiligaynon Hungary Igbo Iloko Indonesia Italia Japan Kazakh Kikuyu Kinyarwanda Kirghiz Korea Kwangali Lingala Lithuania Luo Malagasy Mizo Moore Myanmar Ngabere Norway Nzema Oromo Ossetia Papiamento (Aruba) Papiamento (Curaçao) Poland Portuguese (Brazil) Quechua (Bolivia) Romania Russia Samoa Sepedi Serbia (Roma) Serbian (Cyrillic) Sesotho (Lesotho) Setswana Seychelles Creole Shona Silozi Sinhala Slovak Slovenia Spania Sranantongo Swahili Sweden Tagalog Tatar Thailand Tigrinya Tiv Tsonga Turkey Twi Ukrain Uruund Vietnam Wayuunaiki Xhosa Yoruba Zulu\nSANEYITSO LƐ MLITSƆƆMƆ: JEŊ KO NI ANÁŊ MƆ HE JWƐŊMƆ NI EJAAA YƐ MLI—MƐƐ BE?\nBENI Jonathan ni afɔ lɛ yɛ Amerika, shi efɔlɔi ji Koreabii lɛ ji gbekɛ lɛ, aná ehe jwɛŋmɔ ni ejaaa yɛ ehewolonɔ su hewɔ. Beni edaa lɛ, etao he ko ni mɛi naŋ ehe jwɛŋmɔ ni ejaaa yɛ ehiɛ su loo ehewolonɔ su lɛ hewɔ koni eyahi jɛmɛ. Ebatsɔ datrɛfonyo yɛ maŋ ko ni yɔɔ Alaska kooyigbɛ yɛ U.S.A. lɛ mli, he ni helatsɛmɛi ni ekwɛɔ amɛ lɛ ateŋ mɛi babaoo ahiɛ su tamɔ enɔ lɛ nɔŋŋ lɛ. Eyasusu akɛ mɛi naŋ ehe jwɛŋmɔ ni ejaaa yɛ jɛmɛ; yɛ esusumɔ naa lɛ, su nɛɛ yeɔ mɔ awui kwraa fe fɛ̃i ni yeɔ waa yɛ jɛmɛ lɛ.\nSusumɔ ni ehiɛ nɛɛ tsake kwraa beni ekwɛ yoo ko ni eye afii 25 ni nɔ̃ nyɔ enɔ lɛ. Beni helatsɛ lɛ hiɛ tserɛ lɛ, ni ehiɛ gba Jonathan nɔ pɛ kɛkɛ ni ebɔi lɛ sopamɔ, ejaakɛ adu Koreabii ahe hetsɛ awo emli kɛjɛ egbekɛbiiashi tɔ̃ɔ. Sane nɛɛ dɔ Jonathan waa ni eha eyɔse akɛ, mɔdɛŋ fɛɛ ni ebɔɔ akɛ efã kɛyahi he kroko ni anaŋ akɛ esoro lɛ tsɔ lɛ po nyɛɛɛ aha eye ehe kɛjɛ jwɛŋmɔ ni ejaaa ni mɛi náa yɛ ehe lɛ he.\nJonathan niiashikpamɔ lɛ haa anaa shihilɛ ko ni yɔɔ mɔbɔ waa ni miiya nɔ. Jwɛŋmɔ ni ejaaa ni anáa yɛ mɛi ahe lɛ egbɛ eshwa he fɛɛ he yɛ je lɛŋ. Etamɔ nɔ ni he fɛɛ he kwraa ni gbɔmɛi yɔɔ lɛ, anáa mɔ he jwɛŋmɔ ni ejaaa.\nYɛ bɔ ni su nɛɛ ehé shi lɛ fɛɛ sɛɛ lɛ, mɛi babaoo he feɔ oya kɛwieɔ amɛshiɔ su nɛɛ. Sane nɛɛ yɛ nɔ ko ko waa. Te feɔ tɛŋŋ ni su ni mɛi pii sumɔɔɔ kwraa lɛ gbɛɔ shwaa he fɛɛ he hu lɛ? Eyɛ faŋŋ akɛ, mɛi babaoo ni kɛɔ akɛ esaaa akɛ anáa mɛi ahe jwɛŋmɔ ni ejaaa lɛ enaaa akɛ amɛ diɛŋtsɛ po amɛyɛ nɛkɛ su nɛɛ eko. Ani eeenyɛ efee akɛ oyɛ su nɛɛ eko? Te obaaha nakai sanebimɔ lɛ hetoo oha tɛŋŋ?\nMƐNI JI MƆ HE JWƐŊMƆ NI EJAAA NI ANÁA LƐ?\nNiiamlipɛilɔi nyɛko amɛtsɔɔ nɔ pɔtɛɛ ni su nɛɛ ji lɛ mli. Mɛi komɛi kɛɔ akɛ eji “su loo henumɔ gbonyo ko ni ajieɔ lɛ kpo atsɔɔ mɔ ko, yɛ kuu ko mli ni eyɔɔ lɛ hewɔ.” Mɛi komɛi hu kɛɔ akɛ su gbonyo nɛɛ jɛ “mɛi ahe saji babaoo ni aleee,” ni haa “anáa mɛi lɛ ahe jwɛŋmɔ ni ejaaa lɛ.” Bɔ fɛɛ bɔ ni sane lɛ ji lɛ, abaanyɛ aná mɔ ko he jwɛŋmɔ ni ejaaa yɛ ehewolonɔ su, eshwilɛ, ejebɔ, ewiemɔ, ejamɔ, loo nɔ fɛɛ nɔ kwraa ni haa asusuɔ akɛ esoro mɔ lɛ hewɔ.\nEJI MƆ AŊKRO SANE\nKɛ́ wɔyɔse jio, wɔyɔseko jio lɛ, ewa akɛ wɔbaana kɛji wɔhiɛ mɔ ko he jwɛŋmɔ ni ejaaa yɛ wɔtsuiŋ. Biblia lɛ tsɔɔ nɔ hewɔ ni ebaa lɛ nakai lɛ mli beni ekɛɛ akɛ: “Tsui yɔɔ nɛɛ elakaa mɔ fe nɔ fɛɛ nɔ” lɛ. (Yeremia 17:9, Ga Biblia hee) No hewɔ lɛ, ekolɛ wɔbaanyɛ wɔlaka wɔhe wɔkɛɛ akɛ wɔyɛ mɔ fɛɛ mɔ he jwɛŋmɔ ni ja. Aloo ekolɛ wɔbaakɛɛ akɛ, yiŋtoo kpakpa ko hewɔ ni wɔyɔɔ mɛi pɔtɛi komɛi ahe jwɛŋmɔ fɔŋ lɛ.\nKɛ́ okɛ shihilɛ ni tamɔ nɛkɛ kpe lɛ, te obaanu he tɛŋŋ?\nKɛha nɔkwɛmɔnɔ ni tsɔɔ bɔ ni ewa akɛ wɔbaayoo kɛji wɔhiɛ mɔ ko he jwɛŋmɔ ni ejaaa yɛ wɔtsuiŋ lɛ, feemɔ shihilɛ nɛɛ he mfoniri okwɛ: Okome too onyiɛ gbɛjegbɛ ko nɔ gbɛkɛ ni duŋ ewo. Oblahii enyɔ komɛi ni okɛ amɛ ekpeko pɛŋ lɛ miibɛŋkɛ bo. Oyɔse akɛ amɛhe wala, ni etamɔ nɔ ni amɛteŋ mɔ kome hiɛ nɔ ko yɛ edɛŋ.\nAni omu sane naa akɛ oblahii lɛ baanyɛ aye bo awui? Eyɛ mli akɛ niiashikpamɔi ni oná be ko ni eho lɛ baaha okwɛ ohe nɔ jogbaŋŋ moŋ, shi ani eja akɛ obaadamɔ nomɛi anɔ omu sane naa akɛ oblahii enyɔ nɛɛ ahe yɛ oshara? Sanebimɔ kroko ni he hiaa waa ni obaanyɛ okɛpɛi omli ji, Mɛɛ hewolonɔ su loo wiemɔ kuu mli osusu akɛ oblahii nɛɛ jɛ? Sanebimɔ nɛɛ hetoo baaha ona nɔ diɛŋtsɛ ni yɔɔ otsui mli. Ekolɛ, enɛ baaha ona akɛ yɛ gbɛ ko nɔ lɛ, oná mɛi komɛi ahe jwɛŋmɔ ni ejaaa momo.\nKɛ́ wɔ fɛɛ wɔbaaye wɔhe anɔkwa lɛ, esa akɛ wɔkpɛlɛ nɔ akɛ, wɔnáa mɛi ahe jwɛŋmɔ ni ejaaa ko kɛ̃ yɛ wɔtsuiŋ. Biblia lɛ po wieɔ mɛi ahe jwɛŋmɔ ni ejaaa henɔ ko ni anáa ni ehe shi waa lɛ he akɛ: “Gbɔmɔ adesa kwɛɔ kponɔgbɛ nii ekɛyeɔ sane.” (1 Samuel 16:7, Ga Biblia hee) Akɛni wɔ fɛɛ wɔyɛ su nɛɛ—ni bei babaoo lɛ efiteɔ nii waa lɛ—eko hewɔ lɛ, ani hiɛnɔkamɔ ko yɛ akɛ wɔbaanyɛ wɔye su nɛɛ nɔ loo wɔbaajie kɛjɛ wɔshihilɛ mli kwraa? Ani be ko baaba ni mɔ ko naŋ mɛi ahe jwɛŋmɔ ni ejaaa yɛ je lɛŋ fɛɛ?\nMƆ HE JWƐŊMƆ NI EJAAA NI ANÁA EKPELE JEŊ FƐƐ\nCanada: “Eyɛ mli akɛ awo mlai srɔtoi, ni ato nibii babaoo ahe gbɛjianɔ koni akɛbu mɛi srɔtoi fɛɛ ni yɔɔ maŋ lɛ mli lɛ ahe moŋ, shi fɛɛ sɛɛ lɛ, hewolonɔ su mlijiemɔ kã he eji naagba wulu kɛha hegbɛ ni adesai fɛɛ yɔɔ lɛ.”—Amnesty International, afi 2012 amaniɛbɔɔ ni kɔɔ Canada he.\nYuropa: ‘Yuropabii ateŋ mɛi oha mlijaa 48 susuɔ akɛ atsuko nɔ ko kwraa yɛ hewolonɔ su mlijiemɔ ni yaa nɔ yɛ amɛmaŋ lɛ mli lɛ he.’—Intolerance, Prejudice and Discrimination: A European Report, afi 2011.\nAfrika: “Yiwalɛ nii ni afeɔ yei kɛ bɔ ni ashishiuɔ amɛ waa lɛ ehe shi yɛ maji babaoo anɔ.”—Amnesty International Report, afi 2012.\nNepal: “Abuuu gbɔmɛi akuu ko ni atsɛɔ amɛ Dalits (“mɛi ni anyaŋeɔ”) lɛ ashiii gbɔmɛi anɔ kwraa yɛ shihilɛi srɔtoi fɛɛ amli; nifeemɔ nɛɛ ehe shi waa ni anyɛɛɛ naa amɔ.”—Human Rights Watch World Report, afi 2012.\nEastern Europe: “Ashwaa amɛ yakatswaa yɛ maŋsɛɛ, ni anáaa amɛhe jwɛŋmɔ ni ja yɛ amɛmaŋ, mɛi ni atsɛɔ amɛ Roma ni yɔɔ Yuropa bokagbɛ lɛ anaagba lɛ ji naagba ko ni mɛi ni kɛ amɛhe woɔ maŋkwramɔŋ saji amli lɛ ateŋ mɔ ko sumɔɔɔ akɛ etsu he nii.”—The Economist, September 4, 2010.\nKɛmaje Mɔ Ko Kɛmaje Mɔ Ko Mɔ He Jwɛŋmɔ ni Ejaaa ni Anáa—Jeŋ Muu Fɛɛ Naagba


Okɛ Yehowa Afee Ekome Kɛtsu Nii Daa Gbi | Nikasemɔ\n“Nyɔŋmɔ nanemɛi nitsulɔi ji wɔ.”—1 KOR. 3:9.\nLALAI: 64, 111\nMƐƐ GBƐ NƆ WƆ KƐ YEHOWA FEƆ EKOME KƐTSUƆ NII KƐ́ . . .\nwɔye wɔbua wɔweku lɛ kɛ wɔnyɛmimɛi Kristofoi lɛ?\nwɔfee mɛi gbɔ?\nwɔkɛ wɔhe hã kɛhã nitsumɔi srɔtoi ni wɔlɛɛ wɔsɔɔmɔ lɛ mli?\n1. Mɛɛ gbɛi anɔ wɔtsɔɔ wɔ kɛ Yehowa feɔ ekome kɛtsuɔ nii?\nYEHOWA bɔ wɔ koni wɔ kɛ lɛ afee ekome kɛtsu nii koni eyiŋtoi aba mli. Eyɛ mli akɛ wɔyeee emuu bianɛ moŋ, shi mɛi ni yeɔ Yehowa anɔkwa lɛ baanyɛ amɛ kɛ lɛ afee ekome kɛtsu nii daa gbi. Akɛ nɔkwɛmɔnɔ lɛ, kɛ́ wɔshiɛ Maŋtsɛyeli lɛ he sane kpakpa lɛ ni wɔfee mɛi kaselɔi lɛ, belɛ wɔ kɛ Nyɔŋmɔ miifee ekome kɛmiitsu nii. (1 Kor. 3:5-9) Eji hegbɛ kpele ni wɔná akɛ wɔ kɛ Ofe lɛ, mɔ ni bɔ nibii fɛɛ lɛ efee ekome kɛmiitsu nitsumɔ ni he hiaa waa nɛɛ! Kɛ̃lɛ, jeee shiɛmɔ kɛ kaselɔfeemɔ nitsumɔ lɛ pɛ nɔ wɔtsɔɔ wɔ kɛ Yehowa tsuɔ nii. Nikasemɔ nɛɛ baahã wɔna akɛ, kɛ́ wɔye wɔbua wɔweku lɛ kɛ wɔnyɛmimɛi Kristofoi lɛ, wɔfee mɛi gbɔ, wɔkɛ wɔhe hã kɛhã nitsumɔi srɔtoi, ni wɔlɛɛ wɔsɔɔmɔ nitsumɔ lɛ mli lɛ, no hu tsɔɔ akɛ wɔ kɛ Yehowa efee ekome kɛmiitsu nii.—Kol. 3:23.\n2. Mɛni hewɔ esaaa akɛ wɔkɛ nɔ ni wɔbaanyɛ wɔfee yɛ Yehowa sɔɔmɔ lɛ mli lɛ toɔ mɛi krokomɛi anɔ he kɔkɔɔkɔ lɛ?\n2 Be ni nikasemɔ nɛɛ yaa nɔ lɛ, esaaa akɛ okɛ nɔ ni obaanyɛ ofee yɛ Yehowa sɔɔmɔ lɛ mli lɛ toɔ nɔ ni mɛi krokomɛi baanyɛ afee lɛ he. Kaimɔ akɛ, afii ni mɔ ko eye, egbɔmɔtsoŋ hewalɛ, shihilɛ mli ni eyɔɔ, kɛ nyɛmɔi ni eyɔɔ lɛ baanyɛ asa nɔ ni ebaanyɛ etsu yɛ Yehowa sɔɔmɔ lɛ mli lɛ he. Akɛ mumɔ tsirɛ bɔfo Paulo ni eŋma akɛ: “Mɔ fɛɛ mɔ apɛi enifeemɔi amli ekwɛ, kɛkɛ lɛ ebaana nɔ ko yɛ lɛ diɛŋtsɛ ehe ni baahã emii ashɛ ehe, shi jeee ni ekɛ ehe baato mɔ kroko he.”—Gal. 6:4.\nYE OBUA OWEKU LƐ KƐ ONYƐMIMƐI KRISTOFOI LƐ\n3. Mɛni hewɔ wɔbaanyɛ wɔkɛɛ akɛ, kɛ́ wɔkwɛ wɔweku lɛ, belɛ wɔ kɛ Nyɔŋmɔ efee ekome lɛ?\n3 Yehowa miisumɔ ni wɔkwɛ wɔweku lɛ, ni nibii srɔtoi yɛ ni ekolɛ enɛ baabi ni wɔfee. Akɛ nɔkwɛmɔnɔ lɛ, ekolɛ ebaabi ni wɔtsu nii koni wɔná shika kɛtsu wɔweku lɛ hiamɔ nii ahe nii. Mamimɛi pii hiɔ shĩa bɔ ni afee ni amɛnyɛ amɛkwɛ amɛbii bibii lɛ. Agbɛnɛ hu, kɛ́ wɔfɔlɔi egbɔlɔ ni amɛnyɛɛɛ nɔ ko amɛfee lɛ, ekolɛ ehe baahia ni wɔkwɛ amɛ. Nibii nɛɛ fɛɛ ahe miihia. Nyɔŋmɔ Wiemɔ lɛ kɛɔ akɛ: “Kɛ́ mɔ ko kwɛɛɛ lɛ diɛŋtsɛ emɛi, kɛ titri lɛ, lɛ diɛŋtsɛ eshĩabii lɛ, ekwa hemɔkɛyeli lɛ, ni eji gbɔmɔ gbonyo fe mɔ ni bɛ hemɔkɛyeli.” (1 Tim. 5:8) Kɛ́ weku sɔ̃i ni jwere onɔ lɛ ahewɔ lɛ onyɛɛɛ otsu babaoo yɛ Yehowa sɔɔmɔ lɛ mli tamɔ bɔ ni oosumɔ ni ofee lɛ, kaaye otsui! Yehowa náa miishɛɛ kɛji okwɛ oweku lɛ.—1 Kor. 10:31.\n4. Mɛni fɔlɔi baanyɛ afee kɛtsɔɔ akɛ amɛkɛ Maŋtsɛyeli lɛ miiye klɛŋklɛŋ gbɛhe? Ni mɛɛ yibii kpakpai enɛ woɔ?\n4 Kɛ́ fɔlɔi ni ji Kristofoi lɛ ye amɛbua amɛbii ni amɛkɛ otii mamɔ amɛhiɛ yɛ Yehowa sɔɔmɔ lɛ mli lɛ, belɛ fɔlɔi nɛɛ kɛ Yehowa efee ekome kɛmiitsu nii. Fɔlɔi pii efee nakai, ni ŋmɛnɛ lɛ, amɛteŋ mɛi komɛi abii miisɔmɔ akɛ be fɛɛ sɔɔlɔi. Bii nɛɛ ateŋ mɛi komɛi miisɔmɔ akɛ maŋsɛɛ sɔɔlɔi, mɛi komɛi hu miisɔmɔ akɛ gbɛgbalɔi yɛ hei ni hiamɔ lɛ da yɛ, mɛi komɛi hu miisɔmɔ yɛ Betel, loo yɛ hei krokomɛi ni kɛ amɛshĩa teŋ jekɛ. Ekolɛ akɛni hei ni bii nɛɛ sɔmɔɔ yɛ lɛ kɛ shĩa teŋ jekɛ hewɔ lɛ, amɛnyɛɛɛ amɛyasara amɛfɔlɔi kpitiokpitio tamɔ bɔ ni fɔlɔi lɛ baasumɔ ni amɛfee lɛ. Fɛɛ sɛɛ lɛ, fɔlɔi nɛɛ woɔ amɛbii lɛ hewalɛ ni amɛya nɔ amɛsɔmɔ yɛ hei ni amɛyɔɔ lɛ. Mɛni hewɔ? Ejaakɛ amɛle akɛ amɛbii lɛ kɛ Maŋtsɛyeli lɛ miiye klɛŋklɛŋ gbɛhe, ni enɛ ni amɛle lɛ hãa amɛnáa miishɛɛ waa. (3 Yoh. 4) Hana ni hi shi yɛ blema lɛ wie akɛ ekɛ ebinuu Samuel ‘efa’ Yehowa, ni nakai fɔlɔi nɛɛ ateŋ mɛi babaoo nuɔ he. Amɛbuɔ hegbɛ ni amɛná akɛ amɛ kɛ Yehowa baafee ekome kɛtsu nii yɛ nɛkɛ gbɛ nɔ lɛ akɛ eji hegbɛ kpele diɛŋtsɛ. Ni amɛshwako amɛhe akɛ amɛfee nakai!—1 Sam. 1:28.\n5. Mɛɛ gbɛ nɔ obaanyɛ oye obua nyɛmimɛi ni yɔɔ osafo lɛ mli lɛ? (Kwɛmɔ mfoniri ni yɔɔ nikasemɔ lɛ shishijee lɛ.)\n5 Kɛ́ amrɔ nɛɛ ni wɔwieɔ lɛ, obɛ weku sɔ̃ ko ni ootsu he nii lɛ, ani obaanyɛ oye obua nyɛmimɛi ni bɛ hewalɛ, loo mɛi ni egbɔlɔ ni yɔɔ osafo lɛ mli lɛ? Ani obaanyɛ oye obua nyɛmi ko ni miikwɛ emɔ ko ni bɛ hewalɛ loo egbɔ lɛ? Ani obaanyɛ oye obua mɛi krokomɛi ni yelikɛbuamɔ he miihia amɛ lɛ? Kɛ́ okɛ ohiɛ fɔ̃ shi lɛ, obaana mɛi yɛ osafo lɛ mli ni obaanyɛ oye obua amɛ. Akɛ nɔkwɛmɔnɔ lɛ, obaanyɛ oto gbɛjianɔ ni oyakwɛ nyɛmi yoo ko fɔlɔi ni egbɔlɔ lɛ ohã lɛ koni enyɛ eyatsu nibii krokomɛi ahe nii. Obaanyɛ oyawó nyɛmi ko kɛya asafoŋ kpee, oyaye jara ohã lɛ, loo oya maŋ lɛ mli oyatsu nibii krokomɛi ahe nii ohã lɛ. Kɛ́ nyɛmi ko mɔ ko kã helatsamɔhe lɛ, obaanyɛ oto gbɛjianɔ ni oyawó lɛ ni nyɛyasara lɛ. Namɔ aaale akɛ ekolɛ nyɛmi lɛ esɔle yɛ enɛ he, ni Yehowa miitsɔ oyelikɛbuamɔ lɛ nɔ eehã esɔlemɔ lɛ hetoo? Ani osumɔŋ ni okɛ Yehowa afee ekome kɛtsu nii yɛ nɛkɛ gbɛ nɔ?—Kanemɔ 1 Korintobii 10:24.\nFEEMƆ MƐI GBƆ\n6. Kɛ́ akɛɛ wɔfee mɛi gbɔ lɛ, te atsɔɔ tɛŋŋ?\n6 Ale Nyɔŋmɔ tsuji waa akɛ amɛfeɔ mɛi gbɔ. Yɛ Biblia lɛ mli lɛ, Greek wiemɔ ni atsɔɔ shishi akɛ “gbɔfeemɔ” lɛ shishitsɔɔmɔ ŋmiiŋmi ji, “mlihilɛ kpo ni ajieɔ atsɔɔ gbɔi.” (Heb. 13:2; shn.) Biblia lɛ gbaa wɔ mɛi komɛi ni fee mɛi gbɔ lɛ ahe sane, ni wɔbaanyɛ wɔkase amɛ. (1 Mo. 18:1-5) Be fɛɛ be ni hegbɛ lɛ baaba akɛ wɔye wɔbua mɔ ko lɛ, esa akɛ wɔfee nakai, ekɔɔɔ he eko kɛji mɔ lɛ ji nyɛmi loo ejeee nyɛmi.—Gal. 6:10.\n7. Kɛ́ ofee be fɛɛ sɔɔlɔi gbɔ lɛ, mɛɛ gbɛ nɔ obaaná he sɛɛ?\n7 Ani obaanyɛ ohã be fɛɛ sɔɔlɔi ni basaraa nyɛsafo lɛ he ko amɛwɔ? Kɛ́ ofee nakai lɛ, belɛ okɛ Nyɔŋmɔ efee ekome kɛmiitsu nii. (Kanemɔ 3 Yohane 5, 8.) Kɛ́ ofee be fɛɛ sɔɔlɔi gbɔ lɛ, obaaná he sɛɛ, ni amɛ hu amɛbaaná he sɛɛ. ‘Nyɛbaawowoo nyɛhe hewalɛ.’ (Rom. 1:11, 12) Naa niiashikpamɔ ni nyɛmi nuu ko ni atsɛɔ lɛ Olaf lɛ ná. Afii babaoo ni eho nɛ, be ni eji oblanyo lɛ, kpokpaa nɔkwɛlɔ oshijafo ko basara amɛsafo lɛ, ni ehe bahia ni aná wɔɔhe ahã lɛ. Olaf bi efɔlɔi ni jeee Odasefoi lɛ kɛji kpokpaa nɔkwɛlɔ lɛ baanyɛ abato amɛshĩa lɛ. Amɛkpɛlɛ nɔ, shi amɛhã Olaf le akɛ, belɛ lɛ, Olaf lɛ ebaakã sɛi lɛ mli. Nakai pɛpɛɛpɛ Olaf fee, ni eŋɔɔ enaa waa akɛ efee nakai. Nakai otsi lɛ, lɛ kɛ kpokpaa nɔkwɛlɔ lɛ fɛɛ ná miishɛɛ waa! Ewie akɛ: “Daa leebi lɛ, mi kɛ kpokpaa nɔkwɛlɔ lɛ fɛɛ teɔ shi mra, ni wɔgbaa sane kɛ miishɛɛ be ni wɔyeɔ wɔleebi niyenii lɛ. Ewo mi hewalɛ waa ni no hã miná he miishɛɛ akɛ mikɛ mihe baawo be fɛɛ sɔɔmɔ nitsumɔ lɛ mli.” Olaf kɛ afii 40 esɔmɔ akɛ maŋsɛɛ sɔɔlɔ yɛ maji srɔtoisrɔtoi anɔ.\n8. Mɛni hewɔ esa akɛ ofee mɛi ejurɔ kɛ́ amɛhiɛ esɔɔɔ po? Gbaa niiashikpamɔ ko ni tsɔɔ nakai.\n8 Obaanyɛ otsɔ gbɛi srɔtoi anɔ ojie mlihilɛ kpo otsɔɔ gbɔi kɛ́ yɛ shishijee mli lɛ amɛhiɛ esɔɔɔ nɔ ni ofee lɛ po. Susumɔ niiashikpamɔ ni nyɛmi yoo ko ni yɔɔ Spain lɛ ná lɛ he okwɛ. Be ko lɛ, ekɛ yoo ko ni jɛ Ecuador ni atsɛɔ lɛ Yesica ni ekɛ lɛ kaseɔ nii lɛ miikase nii ni eyɔse akɛ fo sɔŋŋ Yesica foɔ. No hewɔ lɛ, ebi lɛ nɔ hewɔ ni efoɔ lɛ. Yesica kɛɛ lɛ akɛ dani ebaafã kɛba Spain lɛ, no mli lɛ ohiafo ji lɛ. Be ko po lɛ, ebɛ nɔ ko ni ekɛ ebiyoo fioo lɛ baaye. No hewɔ lɛ, ehã lɛ nu, ni ewɔle lɛ ni ewɔ. Be ni ewɔleɔ lɛ lɛ, esɔle ekpa Nyɔŋmɔ fai ni eye ebua amɛ. No sɛɛ etsɛɛɛ lɛ, Odasefoi enyɔ ba eŋɔɔ, shi emli fu amɛ waa ni etserɛ magazin ni amɛkɛhã lɛ lɛ mli. Ekɛɛ amɛ akɛ: “Enɛ nyɛtaoɔ mibi lɛ aye?” Nyɛmimɛi lɛ bɔ mɔdɛŋ akɛ amɛbaashɛje emii, shi ekpɛlɛɛɛ. Sɛɛ mli lɛ, amɛkɛ niyenii wo kɛntɛŋ mli ni amɛkɛbama Yesica shinaa lɛ shi. Enɛ hewɔ Yesica foɔ be ni akɛ lɛ kaseɔ nii lɛ. Ena akɛ nakai gbi lɛ, kulɛ esa akɛ eyɔse akɛ Yehowa miitsɔ nyɛmimɛi lɛ anɔ eehã esɔlemɔ lɛ hetoo. Etswa efai shi akɛ, bianɛ lɛ ebaasɔmɔ Yehowa. Eyɛ faŋŋ akɛ, ejurɔ ni nyɛmimɛi lɛ fee lɛ lɛ wo yibii kpakpai!—Jaj. 11:1, 6.\nOKƐ OHE AHÃ KƐHÃ NITSUMƆI SRƆTOI YƐ ASAFO LƐ MLI\n9, 10. (a) Mɛɛ be nɛkɛ ehe bahia ni mɛi kɛ amɛhe ahã yɛ blema Israel? (b) Mɛni nyɛmimɛi hii baanyɛ afee kɛye amɛbua amɛsafoi lɛ ŋmɛnɛ?\n9 Yɛ blema Israel lɛ, ehe bahia ni mɛi kɛ amɛhe ahã kɛhã nitsumɔi srɔtoi. (2 Mo. 36:2; 1 Kro. 29:5; Neh. 11:2) Ŋmɛnɛ hu lɛ, wɔbaanyɛ wɔkɛ wɔbe, nibii ni wɔyɔɔ, kɛ wɔhesai ashã afɔle kɛtsu nitsumɔi srɔtoi pii kɛye wɔbua wɔnyɛmimɛi Kristofoi lɛ. Kɛ́ wɔfee nakai lɛ, wɔbaaná miishɛɛ waa ni Yehowa baajɔɔ wɔ babaoo.\n10 Nyɔŋmɔ Wiemɔ lɛ woɔ nyɛmimɛi hii hewalɛ ni amɛkɛ amɛhe ahã kɛsɔmɔ akɛ asafoŋ sɔɔlɔi kɛ asafoŋ onukpai. Kɛ́ amɛfee nakai lɛ, belɛ amɛ kɛ Yehowa miifee ekome kɛmiitsu nii. (1 Tim. 3:1, 8, 9; 1 Pet. 5:2, 3) Esa akɛ nyɛmimɛi hii ni miitao amɛsɔmɔ akɛ sɔɔlɔi kɛ nɔkwɛlɔi lɛ aná he miishɛɛ akɛ amɛbaaye amɛbua nyɛmimɛi lɛ koni nyɛmimɛi lɛ ahemɔkɛyeli mli awa. Agbɛnɛ hu, esa akɛ amɛye amɛbua amɛ yɛ gbɛi krokomɛi hu anɔ. (Bɔf. 6:1-4) Ani asafoŋ onukpai lɛ ekɛɛ bo akɛ amɛbaasumɔ ni okwɛ shitaramɔ nɔ, okwɛ woji lɛ anɔ, otsu shikpɔŋkukuji lɛ ahe nii, oye obua kɛ nibii asaamɔ, loo otsu nitsumɔ kroko ni tamɔ nakai? Nyɛmimɛi ni tsuɔ nitsumɔi nɛɛ baakɛɛ bo akɛ, etsumɔ yɛ miishɛɛ pam!\nKɛ́ wɔkɛ wɔhe hã kɛtsu nitsumɔi srɔtoi yɛ Yehowa asafo lɛ mli lɛ, wɔnáa nanemɛi hei (Kwɛmɔ kuku 11)\n11. Mɛɛ gbɛ nɔ nanemɛi ni nyɛmi yoo ko ná be ni etsuɔ tsũmaa nitsumɔ lɛ ye amɛbua lɛ?\n11 Bei pii lɛ, mɛi ni yayeɔ amɛbuaa kɛmamɔɔ Maŋtsɛyeli Asai, Kpee Asai, kɛ tsũi krokomɛi ni ajáa Yehowa yɛ mli lɛ náa nanemɛi hei. Naa nɔ ni nyɛmi yoo ko ni atsɛɔ lɛ Margie ni kɛ afii 18 eye ebua kɛmamɔ Maŋtsɛyeli Asai lɛ eyɔse. Nyɛmi yoo nɛɛ kɛ nyɛmimɛi oblayei ni baa koni amɛ hu amɛbaye amɛbua kɛ nitsumɔ lɛ bɔɔ naanyo ni etsɔɔ amɛ nii. Ewie akɛ kɛ́ mɛi baye amɛbua kɛ nitsumɔ lɛ, amɛnáa hegbɛ amɛwowoɔ amɛhe hewalɛ. (Rom. 1:12) Margie wie po akɛ, be ni ekɛ shihilɛi ni mli wawai kpe lɛ, nanemɛi ni ená yɛ tsumaa nitsumɔi nɛɛ amli lɛ wo lɛ hewalɛ. Ani oyaye obua kɛ tsumaa nitsumɔi nɛɛ eko pɛŋ? Kɛ́ ole ŋaa nitsumɔ ko jio, oleee eko jio, obaanyɛ okɛ ohe ahã.\n12. Mɛni wɔbaanyɛ wɔfee kɛye wɔbua mɛi ni oshãrai enina amɛ lɛ?\n12 Gbɛ kroko ni wɔbaanyɛ wɔtsɔ nɔ wɔ kɛ Nyɔŋmɔ afee ekome kɛtsu nii ji, ni wɔbaaye wɔbua wɔnyɛmimɛi ni oshãrai enina amɛ lɛ. Nɔ kome ni wɔbaanyɛ wɔfee ji, ni wɔbaatsu onia ni akɛwa amɛ. (Yoh. 13:34, 35; Bɔf. 11:27-30) Nɔ kroko ni wɔbaanyɛ wɔfee ji, ni wɔbaaye wɔbua kɛ amɛshĩai lɛ amli saamɔ, loo kɛ tsũi lɛ diɛŋtsɛ asaamɔ. Be ko lɛ, nu afua fite nyɛmi yoo ko ni jɛ Poland ni atsɛɔ lɛ Gabriela lɛ shĩa. Be ni nyɛmimɛi ni yɔɔ asafoi ni yɔɔ jɛmɛ lɛ amli lɛ ba amɛbaye amɛbua lɛ lɛ, emii shɛ ehe. Ewie akɛ: “Misumɔɔɔ ni mikɛ mijwɛŋmɔ maa miheloonaa nibii ni fite lɛ anɔ; nomɛi lɛ, heloonaa nibii kɛkɛ ni. Miisumɔ ni mikɛ mijwɛŋmɔ ama nibii ni miná lɛ moŋ anɔ. Bɔ ni nyɛmimɛi lɛ ye amɛbua mi lɛ hã mina akɛ, eji hegbɛ kpele akɛ mɔ ko baahi Kristofoi asafo lɛ mli, ni akɛ Kristofoi asafo lɛ mli ji he ni miishɛɛ yɔɔ.” Nyɛmimɛi babaoo ni oshãrai enina amɛ ni aye abua amɛ lɛ baakɛɛ bo akɛ amɛ hu amɛnuɔ he nakai nɔŋŋ. Mɛi ni kɛ Yehowa feɔ ekome kɛyeɔ amɛbuaa mɛi yɛ nɛkɛ gbɛ nɔ lɛ hu náa miishɛɛ waa ni amɛtsui nyɔɔ amɛmli diɛŋtsɛ.—Kanemɔ Bɔfoi 20:35; 2 Korintobii 9:6, 7.\n13. Kɛ́ wɔkɛ wɔhe hã kɛye wɔbua mɛi lɛ, mɛɛ gbɛ nɔ ehãa suɔmɔ ni wɔyɔɔ kɛhã Yehowa lɛ mli waa? Gbaa niiashikpamɔ ko ni tsɔɔ nakai.\n13 Nyɛmi yoo ko ni atsɛɔ lɛ Stephanie lɛ kɛ nyɛmimɛi krokomɛi kɛ Nyɔŋmɔ fee ekome kɛtsu nii kɛye amɛbua Odasefoi ni ejo foi kɛjɛ amɛmaŋ kɛba United States yɛ ta ni awuɔ yɛ amɛmaŋ lɛ nɔ lɛ hewɔ lɛ. Amɛye amɛbua nyɛmimɛi nɛɛ koni amɛná shĩai ni amɛbaahi mli kɛ tsũ mli nibii. Stephanie wie akɛ: “Nyɛmimɛi lɛ ahiɛ sɔ suɔmɔ ni ajie kpo atsɔɔ amɛ lɛ, ni amɛná miishɛɛ. Ehã amɛna akɛ, ekɔɔɔ he eko he ni amɛbaaya yɛ je lɛ mli lɛ, amɛyɛ nyɛmimɛi yɛ jɛmɛ, ni enɛ ta wɔtsuiŋ waa. Nyɛmimɛi nɛɛ susu akɛ wɔye wɔbua amɛ, shi yɛ anɔkwale mli lɛ, amɛ moŋ amɛye amɛbua wɔ waa. Suɔmɔ kɛ ekomefeemɔ ni yɔɔ amɛteŋ lɛ, hemɔkɛyeli ni amɛjie lɛ kpo lɛ, kɛ bɔ ni amɛkɛ amɛhiɛ fɔ̃ Yehowa nɔ lɛ ehã suɔmɔ ni wɔyɔɔ kɛhã Yehowa lɛ mli ewa waa, ni no ehã wɔhiɛ esɔ nibii fɛɛ ni etsɔɔ esafo lɛ nɔ efeɔ ehãa wɔ lɛ waa.”\nFEEMƆ BABAOO YƐ YEHOWA SƆƆMƆ LƐ MLI\n14, 15. (a) Mɛɛ su gbalɔ Yesaia jie lɛ kpo? (b) Mɛɛ gbɛ nɔ Yehowa tsuji ni yɔɔ ŋmɛnɛ lɛ baanyɛ akase Yesaia?\n14 Ani obaasumɔ ni okɛ Yehowa afee ekome kɛtsu babaoo fe bɔ ni otsuɔ bianɛ lɛ? Ani obaasumɔ ni ofã ni oyasɔmɔ yɛ he ko ni shiɛlɔi ahe miihia waa yɛ? Jeee ja mɔ ko efã kɛtee he ko shɔŋŋ dani ebaanyɛ esɔmɔ Nyɔŋmɔ. Shi nyɛmimɛi komɛi ashihilɛi ŋmɛɔ amɛ gbɛ koni amɛyasɔmɔ yɛ shɔŋŋ. Su ni amɛjieɔ lɛ kpo lɛ tamɔ su ni gbalɔ Yesaia jie lɛ kpo be ni Yehowa bi akɛ, “Namɔ matsu, ni namɔ baaya ahã wɔ?” lɛ. Ehã hetoo akɛ: “Naa mi! Tsu mi!” (Yes. 6:8) Ani obaasumɔ ni oye obua Yehowa asafo lɛ? Ani oshihilɛ baaŋmɛ bo gbɛ ni ofee nakai? Ekolɛ, obaabi akɛ, ‘Mɛni manyɛ mafee kɛye mabua asafo lɛ?’\n15 Yesu wie yɛ shiɛmɔ kɛ kaselɔfeemɔ nitsumɔ lɛ he akɛ: “Nikpamɔ lɛ fa, shi nitsulɔi lɛ faaa. No hewɔ lɛ, nyɛkpaa nikpamɔ Nuŋtsɔ lɛ fai koni etsu nitsulɔi kɛba enikpamɔ lɛ mli.” (Mat. 9:37, 38) Ani obaanyɛ osɔmɔ akɛ gbɛgbalɔ yɛ he ko ni hiamɔ lɛ da yɛ? Ani obaanyɛ oye obua mɔ ko ni efee nakai? Nyɛmimɛi babaoo nuɔ he akɛ gbɛ ni hi fe fɛɛ ni amɛbaanyɛ amɛtsɔ nɔ amɛtsɔɔ akɛ amɛsumɔɔ Nyɔŋmɔ kɛ amɛnyɛmi gbɔmɔ ji, ni amɛbaayasɔmɔ akɛ gbɛgbalɔi yɛ hei ni shiɛlɔi ahe miihia waa yɛ. Ani obaanyɛ osusu gbɛi krokomɛi ni obaanyɛ otsɔ nɔ otsu babaoo yɛ Yehowa sɔɔmɔ lɛ mli lɛ ahe? Kɛ́ otsu babaoo yɛ Yehowa sɔɔmɔ lɛ mli lɛ, obaaná miishɛɛ waa.\n16, 17. Mɛɛ gbɛi krokomɛi anɔ wɔbaanyɛ wɔtsɔ wɔtsu babaoo yɛ Yehowa sɔɔmɔ lɛ mli?\n16 Ani obaasumɔ ni oyasɔmɔ yɛ Betel loo oyaye obua kɛ tsumaa nitsumɔ ko, ekolɛ be kukuoo ko loo gbi kome loo nɔ ni fe nakai yɛ otsi lɛ mli? Mɛi ni be fɛɛ be lɛ Yehowa asafo lɛ taoɔ ekɛtsu nii ji, mɛi ni kɛ amɛhe baahã ni amɛtsu nii yɛ he fɛɛ he ni akɛ amɛ baaya, ekɔɔɔ he eko nitsumɔ ni akɛbaahã amɛ. Kɛ́ wɔkɛ wɔhe hã lɛ, ekolɛ hiamɔ ko ni eba lɛ hewɔ lɛ, abaahã wɔtsu nitsumɔ ko ni wɔtsuko pɛŋ, eyɛ mli akɛ wɔle nibii krokomɛi tsumɔ waa moŋ. Yehowa hiɛ sɔɔ mɛi fɛɛ ni kɛ amɛhe shãa afɔle koni amɛsɔmɔ yɛ he fɛɛ he ni hiamɔ lɛ yɔɔ lɛ.—Lala 110:3.\n17 Ani obaasumɔ ni oya skul ko ni baaye abua bo ni onyɛ osɔmɔ Yehowa jogbaŋŋ fe bɔ ni ofeɔ amrɔ nɛɛ po? Kɛ́ nakai ni lɛ, ekolɛ obaanyɛ oŋmala woji anɔ nii koni ahã oya Skul Kɛhã Maŋtsɛyeli Sane Kpakpa Jajelɔi lɛ eko. Skul nɛɛ tsɔseɔ nyɛmimɛi hii kɛ yei ni edara yɛ mumɔŋ ni yɔɔ be fɛɛ sɔɔmɔ lɛ mli momo lɛ koni Yehowa asafo lɛ anyɛ ekɛ amɛ atsu nii waa. Kɛ́ oosumɔ ni oya skul nɛɛ eko lɛ, belɛ esa akɛ ofee klalo akɛ, he fɛɛ he ni abaakɛɛ bo akɛ oyasɔmɔ yɛ lɛ, obaaya. Ani obaasumɔ ni oya skul nɛɛ eko koni onyɛ otsu babaoo yɛ Yehowa sɔɔmɔ lɛ mli?—1 Kor. 9:23.\n18. Kɛ́ wɔkɛ Yehowa fee ekome kɛtsu nii daa gbi lɛ, mɛɛ gbɛ nɔ wɔbaaná he sɛɛ?\n18 Yehowa tsuji ji wɔ, ni enɛ hewɔ lɛ, wɔfeɔ ejurɔ, wɔfeɔ ekpakpa, wɔmli hi, ni wɔjieɔ suɔmɔ kpo wɔtsɔɔ mɛi. Wɔsusuɔ mɛi krokomɛi ahe daa gbi. Nibii nɛɛ ni wɔfeɔ lɛ hewɔ lɛ, wɔyeee wɔtsui yɛ nibii ahe, wɔyɛ toiŋjɔlɛ, ni wɔyɛ miishɛɛ hu. (Gal. 5:22, 23) Kɛ́ ofee mɛi ejurɔ, tamɔ bɔ ni Yehowa feɔ lɛ, ni okɛ lɛ fee ekome kɛtsu nii lɛ, obaaná miishɛɛ ekɔɔɔ he eko shihilɛ mli ni oyɔɔ!—Abɛi 3:9, 10.